**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ**

**ЧУУЛГАНЫ НИЙГМИЙН БОДЛОГЫН БАЙНГЫН ХОРООНЫ**

**10 ДУГААР САРЫН 26-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | **Хуралдааны товч тэмдэглэл** | 1-5 |
| 2 | **Хуралдааны дэлгэрэнгүй тэмдэглэл** | 6-69 |
|  | 1.Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслүүд /Засгийн газар 2021.09.30-ны өдөр өргөн мэдүүлсэн, хоёр дахь хэлэлцүүлэг, санал, дүгнэлтээ Төсвийн байнгын хороонд хүргүүлнэ/ | 6-68 |
| 2.Байнгын хорооны тогтоолын төсөл /Тогтоолын төсөлд өөрчлөлт оруулах тухай/ | 69 |

***Монгол Улсын Их Хурлын 2021 оны намрын ээлжит***

***чуулганы Нийгмийн бодлогын байнгын хорооны***

***10 дугаар сарын 26-ны өдөр /Мягмар гараг/-ийн***

***хуралдааны товч тэмдэглэл***

Нийгмийн бодлогын байнгын хорооны дарга М.Оюунчимэг ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 17 гишүүнээс 12 гишүүн хүрэлцэн ирж, 70.6 хувийн ирцтэйгээр хуралдаан 12 цаг 35 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: Ц.Идэрбат;*

*Өвчтэй: Д.Сарангэрэл.*

***Нэг.Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслүүд*** */Засгийн газар 2021.09.30-ны өдөр өргөн мэдүүлсэн,* ***хоёр дахь хэлэлцүүлэг,*** *санал, дүгнэлтээ Төсвийн байнгын хороонд хүргүүлнэ/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Улсын Их Хурлын гишүүн, Боловсрол, шинжлэх ухааны сайд Л.Энх-Амгалан, Хөдөлмөр, нийгмийн хамгааллын сайд А.Ариунзаяа, Эрүүл мэндийн сайд С.Энхболд, Сангийн дэд сайд С.Мөнгөнчимэг, Монгол Улсын Ерөнхий аудитор Д.Занданбат, Үндэсний аудитын газрын Аудитын нэгдүгээр газрын захирал, тэргүүлэх аудитор Ц.Энхжавхлан, мөн газрын ахлах аудитор Б.Хишигтогтох, Сангийн яамны Эдийн засгийн бодлогын газрын дарга Г.Батхүрэл, мөн яамны Хөгжлийн санхүүжилтийн газрын дарга И.Батхүү, Төсвийн хөрөнгө оруулалтын газрын дарга Г.Түвдэндорж, Төсвийн зарлагын хэлтсийн дарга М.Санжаадорж, Орлогын хэлтсийн дарга Б.Тэлмүүн, Өрийн удирдлагын хэлтсийн дарга Б.Одонтуяа, Макро эдийн засгийн бодлогын хэлтсийн дарга Ж.Ганбаяр, Хөдөлмөр, нийгмийн хамгааллын яамны Бодлого, төлөвлөлтийн газрын дарга А.Хишигбаяр, Эрүүл мэндийн яамны Төрийн нарийн бичгийн дарга Ц.Эрдэмбилэг, мөн яамны Нийгмийн эрүүл мэндийн газрын дарга Д.Баярболд, Эмнэлгийн тусламж үйлчилгээний газрын дарга Б.Буянтогтох, Санхүү, эдийн засгийн газрын дарга Б.Мөнхтуул, Санхүү, даатгалын хэлтсийн дарга Л.Мөнхцэцэг, Нийгмийн даатгалын ерөнхий газрын дарга Д.Зоригт, Эрүүл мэндийн даатгалын ерөнхий газрын дарга Л.Бямбасүрэн, мөн газрын дэд дарга Г.Гийхнаран, Эм, эмнэлгийн хэрэгслийн хяналт, зохицуулалтын газрын дарга Б.Цэцэгсайхан, мөн газрын Ерөнхий нягтлан бодогч Б.Дугармаа, Хөдөлмөр, халамж үйлчилгээний ерөнхий газрын дарга Л.Дашдэмбэрэл, Гэр бүл, хүүхэд залуучуудын хөгжлийн газрын дарга Г.Батдорж, Хөгжлийн бэрхшээлтэй иргэний хөгжлийн ерөнхий газрын дарга Э.Тамир нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Баярсайхан, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, референт Б.Мажигсүрэн, Нийгмийн бодлогын байнгын хороо хариуцсан ахлах зөвлөх Б.Цогзолбаяр, Хяналт шалгалт, үнэлгээний газрын Төсвийн хяналт, шинжилгээний хэлтсийн ахлах зөвлөх Ш.Батцэнгэл, референт С.Төрмөнх, Ц.Отгонбаатар нар байлцав.

Төсвийн төслийн танилцуулгыг Хөдөлмөр, нийгмийн хамгааллын сайд А.Ариунзаяа, Монгол Улсын 2022 оны төсвийн төслийн талаарх аудитын дүгнэлтийг Монгол Улсын Ерөнхий аудитор Д.Занданбат нар танилцуулав.

Төсвийн төсөл болон аудитын дүгнэлттэй холбогдуулан Улсын Их Хурлын гишүүн Ц.Мөнх-Оргил, Ч.Ундрам, С.Ганбаатар, С.Одонтуяа, С.Чинзориг, Ц.Туваан, П.Анужин, Ж.Чинбүрэн, Б.Жаргалмаа, Б.Бейсен, Д.Батлут, Б.Баярсайхан нарын тавьсан Сангийн сайд Б.Жавхлан, Боловсрол, шинжлэх ухааны сайд Л.Энх-Амгалан, Хөдөлмөр, нийгмийн хамгааллын сайд А.Ариунзаяа, Эрүүл мэндийн сайд С.Энхболд, Сангийн дэд сайд С.Мөнгөнчимэг, Сангийн яамны Төсвийн зарлагын хэлтсийн дарга М.Санжаадорж, Эрүүл мэндийн яамны Төрийн нарийн бичгийн дарга Ц.Эрдэмбилэг, мөн яамны Эмнэлгийн тусламж үйлчилгээний газрын дарга Б.Буянтогтох, Санхүү, эдийн засгийн газрын дарга Б.Мөнхтуул, Эрүүл мэндийн даатгалын ерөнхий газрын дарга Л.Бямбасүрэн, мөн газрын дэд дарга Г.Гийхнаран, Эм, эмнэлгийн хэрэгслийн хяналт, зохицуулалтын газрын дарга Б.Цэцэгсайхан нар хариулж, тайлбар хийв.

*Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн**төслүүдийн талаар Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалт явуулав.*

**М.Оюунчимэг:** 1.Улсын Их Хурлын гишүүн Б.Бейсений гаргасан, Төслийн 2 дугаар хавсралтын XIX.3.17-д тусгагдсан “Эрүүл мэндийн тоног төхөөрөмж /Баян-Өлгий/, хэрэгжих хугацаа 2022-2022, төсөвт өртөг 115.0 сая төгрөг, 2022 онд санхүүжих дүн 115.0 сая төгрөг” гэсэн төсөл, арга хэмжээний төсөвт өртөг болон 2022 онд санхүүжих дүнг 72.0 сая төгрөгөөр тус тус бууруулж, энэ эх үүсвэрээр “Эрүүл мэндийн хөгжлийн төв, зөөврийн эхо аппарат /Баян-Өлгий, Бугат, Баяннуур, Толбо сум/, хэрэгжих хугацаа 2022-2022 он, төсөвт өртөг болон 2022 онд санхүүжих дүн тус бүр 72.0 сая төгрөг" гэсэн төсөл, арга хэмжээг санхүүжүүлэхээр төсөлд нэмж тусгах гэсэн саналыг дэмжье гэсэн санал хураалт явуулъя.

Улсын Их Хурлын гишүүн Б.Бейсен саналаа тайлбарлав.

Зөвшөөрсөн: 9

Татгалзсан: 6

Бүгд: 15

60.0 хувийн саналаар дэмжигдлээ.

2.Улсын Их Хурлын гишүүн Б.Бейсений гаргасан, Төслийн 2 дугаар хавсралтын XIX.3.17-д тусгагдсан “Эрүүл мэндийн тоног төхөөрөмж /Баян-Өлгий/, хэрэгжих хугацаа 2022-2022, төсөвт өртөг 115.0 сая төгрөг, 2022 онд санхүүжих дүн 115.0 сая төгрөг” гэсэн төсөл, арга хэмжээний төсөвт өртөг болон 2022 онд санхүүжүүлэх дүнг тус бүр 23.0 сая төгрөгөөр бууруулж, энэ эх үүсвэрээр “Эрүүл мэндийн хөгжлийн төв, тоног төхөөрөмж, техник хэрэгсэл /Баян-Өлгий, Буян сум/, хэрэгжих хугацаа 2022-2022 он, төсөвт өртөг болон 2022 онд санхүүжих дүн тус бүр 23.0 сая төгрөг” гэсэн төсөл, арга хэмжээг санхүүжүүлэхээр төсөлд нэмж тусгах гэсэн саналыг дэмжье гэсэн санал хураалт явуулъя.

Зөвшөөрсөн: 11

Татгалзсан: 4

Бүгд: 15

73.3 хувийн саналаар дэмжигдлээ.

3.Төслийн 2 дугаар хавсралтын XIX.3.17-д тусгагдсан “Эрүүл мэндийн тоног төхөөрөмж /Баян-Өлгий/, хэрэгжих хугацаа 2022-2022, төсөвт өртөг 115.0 сая төгрөг, 2022 онд санхүүжих дүн 115.0 сая төгрөг” гэсэн төсөл, арга хэмжээний төсөвт өртөг болон 2022 онд санхүүжих дүнг тус бүр 20.0 сая төгрөгөөр бууруулж, энэ эх үүсвэрээр “Баян-Өлгий аймгийн өрхийн эрүүл мэндийн төв компьютер, тоног төхөөрөмж /Баян-Өлгий, Өлгий сум/, хэрэгжих хугацаа 2022-2022 он, төсөвт өртөг болон 2022 онд санхүүжих дүн тус бүр 20.0 сая төгрөг” гэсэн төсөл, арга хэмжээг санхүүжүүлэхээр төсөлд нэмж тусгах гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 6

Бүгд: 15

60.0 хувийн саналаар дэмжигдлээ.

4.Улсын Их Хурлын гишүүн С.Одонтуяагийн гаргасан, Төслийн 2 дугаар хавсралтын XIX.3.26-д тусгагдсан “Эрүүл мэндийн явуулын үзлэгийн авто машин, тоног төхөөрөмж /Улаанбаатар, Баянгол дүүрэг/, хэрэгжих хугацаа 2022-2022, төсөвт өртөг 1,400.0 сая төгрөг, 2022 онд санхүүжих дүн 1,400.0 сая төгрөг” гэсэн төсөл, арга хэмжээний төсөвт өртөг болон санхүүжих дүнг тус бүр 600.0 сая төгрөгөөр бууруулж, энэ эх үүсвэрээр “Хүүхэд залуучуудын хөгжлийн ордны тоног төхөөрөмж /Улаанбаатар, Баянгол дүүрэг/, хэрэгжих хугацаа 2022-2022 он, төсөвт өртөг 600.0 сая төгрөг, 2022 онд санхүүжих дүн 600.0 сая төгрөг” гэсэн төсөл, арга хэмжээг санхүүжүүлэхээр төсөлд нэмж тусгах гэсэн саналыг дэмжье гэсэн санал хураалт явуулъя.

Улсын Их Хурлын гишүүн С.Одонтуяа саналаа тайлбарлав.

Зөвшөөрсөн: 9

Татгалзсан: 6

Бүгд: 15

60.0 хувийн саналаар дэмжигдлээ.

Улсын Их Хурлын гишүүн Б.Бейсен, М.Оюунчимэг нарын “дэмжсэн” санал техникийн саатлын улмаас “эсрэг” гарсан тул дэмжсэнээр тооцож, 73.3 хувийн саналаар дэмжигдлээ.

5.Улсын Их Хурлын гишүүн С.Ганбаатарын гаргасан, Төслийн 2 дугаар хавсралтад “Хүний эрхийн Үндэсний Комисст, хэрэгжих хугацаа 2022-2023, төсөвт өртөг 1,900.0 сая төгрөг, 2022 онд санхүүжих дүн 1,900.0 сая төгрөг” санхүүжүүлэхээр төсөлд нэмж тусгах гэсэн саналыг дэмжье гэсэн санал хураалт явуулъя.

Улсын Их Хурлын гишүүн С.Ганбаатар саналаа тайлбарлав.

Зөвшөөрсөн: 8

Татгалзсан: 7

Бүгд: 15

53.3 хувийн саналаар дэмжигдлээ.

Улсын Их Хурлын гишүүн С.Ганбаатарын “дэмжсэн” санал техникийн саатлын улмаас “эсрэг” гарсан тул дэмжсэнээр тооцож, 60.0 хувийн саналаар дэмжигдлээ.

6.Улсын Их Хурлын гишүүн С.Одонтуяа, Ц.Туваан, Б.Жаргалмаа, Ж.Чинбүрэн, Б.Бейсен, П.Анужин, С.Ганбаатар, Ч.Ундрам, Б.Баярсайхан нарын гаргасан, Төслийн 2 дугаар хавсралтын XIX.3.16-д тусгагдсан “Эрүүл мэндийн салбарын тоног төхөөрөмж /Улсын хэмжээнд/, хэрэгжих хугацаа 2022-2022, төсөвт өртөг болон 2022 онд санхүүжих дүн тус бүр 3.0 тэрбум төгрөг” гэсэн төсөл, арга хэмжээний төсөвт өртөг болон санхүүжих дүнгээс тус тус 1.0 тэрбум төгрөг бууруулж, энэ эх үүсвэрээр “Халдварт өвчин судлалын үндэсний төвийн барилгын эх засвар /Улаанбаатар, Баянзүрх дүүрэг/, хэрэгжих хугацаа 2022-2022 он, төсөвт өртөг болон 2022 онд санхүүжих дүн тус бүр 1.0 тэрбум төгрөг” гэсэн төсөл, арга хэмжээг санхүүжүүлэхээр төсөлд нэмж тусгах гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 6

Бүгд: 15

60.0 хувийн саналаар дэмжигдлээ.

7.Улсын Их Хурлын гишүүн Д.Бат-Эрдэнийн гаргасан, Төслийн 2 дугаар хавсралтын XIX.1.29-д тусгагдсан “Эрүүл мэндийн төвийн барилга 15 ор /Өмнөговь аймаг, Сэврэй сум/, хэрэгжих хугацаа 2021-2023, төсөвт өртөг 1,650.0 сая төгрөг, 2022 онд санхүүжих дүн 600.0 сая төгрөг” гэсэн төсөл, арга хэмжээний 2022 онд санхүүжих дүнг хэвээр үлдээж, төсөвт өртгийг 3,152.0 сая төгрөг болгон өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 5

Бүгд: 15

66.7 хувийн саналаар дэмжигдлээ.

Улсын Их Хурлын гишүүн Б.Бейсений “дэмжсэн” санал техникийн саатлын улмаас “эсрэг” гарсан тул дэмжсэнээр тооцож, 73.3 хувийн саналаар дэмжигдлээ.

8.Улсын Их Хурлын гишүүн С.Чинзоригийн гаргасан, Эрүүл мэндийн сайдын 2022 оны төсвийн төслийн “Улсын төсвөөс хариуцах тусламж, үйлчилгээний санхүүжилт” зориулалт арга хэмжээнд тусгагдсан төсвийг 163.7 тэрбум төгрөгөөр бууруулж, энэ эх үүсвэрээр “Төрөөс эрүүл мэндийн даатгалын шимтгэлийг нь хариуцах иргэдийн улсын төсвөөс төлөх шимтгэл” зориулалт арга хэмжээг санхүүжүүлэх зардалд 163.7 тэрбум төгрөгийг шилжүүлэн төсөлд тусгах гэсэн саналыг дэмжье гэсэн санал хураалт явуулъя.

Улсын Их Хурлын гишүүн С.Чинзориг саналаа тайлбарлав.

Зөвшөөрсөн: 12

Татгалзсан: 3

Бүгд: 15

80.0 хувийн саналаар дэмжигдлээ.

*Зарчмын зөрүүтэй саналын томьёоллоор санал хурааж дууслаа.*

Байнгын хорооноос гарах санал, дүгнэлтийг Улсын Их Хурлын гишүүн Ц.Сандаг-Очир Төсвийн байнгын хорооны хуралдаанд танилцуулахаар тогтов.

*Уг асуудлыг 15 цаг 50 минутад хэлэлцэж дуусав.*

***Хоёр.Байнгын хорооны тогтоолын төсөл*** */Тогтоолд өөрчлөлт оруулах тухай/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан Нийгмийн бодлогын байнгын хороо хариуцсан ахлах зөвлөх Б.Цогзолбаяр, мөн хэлтсийн референт Б.Мажигсүрэн, Хяналт шалгалт, үнэлгээний газрын Хяналт шалгалтын хэлтсийн зөвлөх С.Эрдэнэчимэг, ажилтан Д.Отгонбаатар нар байлцав.

Байнгын хорооны дарга М.Оюунчимэг “Тогтоолд өөрчлөлт оруулах тухай” Байнгын хорооны тогтоолын төслийг танилцуулав.

Төсөлтэй холбогдуулан Улсын Их Хурлын гишүүн Д.Батлут санал хэлэв.

**М.Оюунчимэг**: “Тогтоолд өөрчлөлт оруулах тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 13

Татгалзсан: 2

Бүгд: 15

86.7 хувийн саналаар Байнгын хорооны тогтоол батлагдлаа.

Байнгын хорооны хуралдаанаар 2 асуудал хэлэлцэв.

Хуралдаан 3 цаг 20 минут үргэлжилж, 17 гишүүнээс 15 гишүүн хүрэлцэн ирж, 88.2 хувийн ирцтэйгээр 15 цаг 55 минутад өндөрлөв.

**Тэмдэглэлтэй танилцсан:**

НИЙГМИЙН БОДЛОГЫН БАЙНГЫН

ХОРООНЫ ДАРГА М.ОЮУНЧИМЭГ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ**

**ЧУУЛГАНЫ** **НИЙГМИЙН БОДЛОГЫН БАЙНГЫН ХОРООНЫ**

**10 ДУГААР САРЫН 26-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**М.Оюунчимэг:** Байнгын хорооны гишүүдийн энэ өдрийн амгаланг айлтгая.

Засгийн газрын онцгой комисс, мэргэжлийн байгууллагууд ковид-19 цар тахлын онцгой нөхцөл байдалтай холбогдуулаад гаргасан зөвлөмж шийдвэрийг баримтлаад Нийгмийн бодлогын байнгын хорооны гишүүд танхимаар бүгд хуралдаанд оролцож байгаа.

Ингээд гишүүдийнхээ ирцийг танилцуулъя.

Улсын Их Хурлын гишүүн П.Анужин ирсэн байна, Б.Баярсайхан гишүүн ирсэн, Д.Батлут гишүүн ирсэн, Б.Бейсен гишүүн ирсэн, С.Ганбаатар гишүүн ирсэн, Б.Жаргалмаа гишүүн ирсэн, Ц.Мөнх-Оргил гишүүн ирсэн, М.Оюунчимэг гишүүн ирсэн, Д.Сарангэрэл гишүүн өвчтэй байгаа, Б.Саранчимэг гишүүн ирсэн, С.Одонтуяа гишүүн ирсэн, Ц.Туваан гишүүн ирсэн, Ч.Ундрам гишүүн ирсэн, Ж.Чинбүрэн гишүүн ирсэн, С.Чинзориг гишүүн ирсэн, Ц.Идэрбат гишүүн чөлөөтэй байгаа.

Ингээд Байнгын хорооны гишүүдийн олонх хүрэлцэн ирж хуралдааны ирц 70.6 хувьтай болсон тул Байнгын хорооны 2021 оны 10 дугаар сарын 26-ны өдрийн хуралдааныг нээснийг мэдэгдье.

Ингээд өнөөдрийн хуралдаанаар хэлэлцэх асуудлыг танилцуулъя.

Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслийг хэлэлцэнэ. Засгийн газар 2021.09.30-ны өдөр өргөн мэдүүлсэн, хоёр дахь хэлэлцүүлэг, санал, дүгнэлтээ Төсвийн байнгын хороонд хүргүүлэх учиртай.

Хэлэлцэх асуудалтай холбоотой өөр саналтай гишүүд байна уу? Алга байна.

Монгол Улсын Их Хурлын чуулганы хуралдааны дэгийн тухай хуулийн 70.1-т заасны дагуу Байнгын хороод эрхлэх асуудлын хүрээнд төсвийн төслийг хэлэлцдэг.

Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн хоёр дахь хэлэлцүүлгийг хэлэлцэж эхэлнэ.

Эрүүл мэндийн сайдыг дуудаарай. Төсвийн 2 дугаар хэлэлцүүлэг явж байхад салбарын сайд нар заавал байх ёстой шүү.

Жавхлан сайдыг дуудаарай. Монгол Улсын 2022 оны төсвийн төслийн талаарх танилцуулгыг Хөдөлмөр, нийгмийн хамгааллын сайд Ариунзаяа танилцуулна.

Ариунзаяа сайдад микрофон өгье. Тэгээд сайд нарыг дуудаарай.

**А.Ариунзаяа:** Байнгын хорооны дарга, эрхэм гишүүд ээ,

Монгол Улсын Засгийн газраас Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслүүдийг 2021 оны 9 дүгээр сарын 30-ны өдөр Улсын Их Хуралд өргөн мэдүүлсэн билээ. Дэлхий нийтийг хамарсан короно вирус халдварын цар тахал дэгдсэнээр 2020 онд дэлхийн эдийн засаг 5.3 хувь, манай улсын эдийн засаг 4.6 хувиар агшиж төсөв санхүүгийн хүнд он жилүүд өнгөрлөө.

Харин Монгол Улсын Засгийн газар өөрийн боломжит бүх нөөцийг дайчилж иргэдийнхээ эрүүл мэнд, орлогыг хамгаалах, аж ахуйн нэгжүүдийг дэмжих, эдийн засгийг идэвхжүүлэх арга хэмжээг цаг алдалгүй хэрэгжүүлсний үр дүнд эдийн засгийн өсөлт энэ оны эхний 6 сарын байдлаар 6.3 хувь, жилийн эцсээр 4.1 хувьд хүрэхээр хүлээлгэж байна. Засгийн газар ирэх оны төсвийн төслийг Хөдөлмөр, бүтээмж өсөлтийг дэмжихэд чиглүүллээ. Энэ хүрээнд хөгжлийн томоохон төслүүдийг эхлүүлж ажлын байр бүтээмжийг нэмэгдүүлж эдийн засгаа тэлэх эрүүл мэндийн үйлчилгээний чанар хүртээмжийг сайжруулах, халамжийг цэгцлэх, хөдөлмөр эрхлэх боломжийг нэмэгдүүлэх зэрэг шинэчлэлийн томоохон зорилтуудыг тавьсан.

Ирэх 2022 оны эрүүл мэндийн салбарт эхлүүлсэн шинэчлэлийн хэрэгжилтийг эрчимжүүлэх чиглэлд анхаарч ажиллах ба энэ хүрээнд эрүүл мэндийн байгууллагуудын засаглалыг сайжруулах анхан шатны тусламж үйлчилгээний хүртээмжийг нэмэгдүүлэх, стратегийн худалдан авалтыг оновчтой болгох, үйлчилгээний чанарт тавих иргэдийн хяналт оролцоог нэмэгдүүлэх зэрэг асуудлуудыг шийдвэрлэх зорилт тавьж байна.

Эрүүл мэндийн даатгалаас 18-аас дээш насны иргэдэд 12 төрлийн оношилгоо, шинжилгээ хийлгэж, 43-75 мянган төгрөгийн багцийг 2018 оноос эхлэн санхүүжүүлж байна.

Гэвч 2020 оны статистикаар 18-аас дээш насны хүн амын дөнгөж 7,9 хувь нь шинжилгээнд хамрагдсан нь хөтөлбөр хангалтгүй хэрэгжүүлснийг харуулж байна. Өвчнийг эрт үед нь оношилж илрүүлснээр нь хүндэрсэн хойно нь биш даамжрахаас нь өмнө эмчилж иргэн болон төрөөс их хэмжээний зардал гаргахаас сэргийлэх ач холбогдолтой.

2022 оноос иргэн бүрийг жилд нэг удаа урьдчилан сэргийлэх үзлэгт хамруулах ажлыг эрчимжүүлнэ. Харин нийгмийн хамгааллын салбарт хөдөлмөр эрхлэх чадвартай орлого багатай иргэдийг халамжаар тэтгэх бус ажил эрхлэлтийг нь нэмэгдүүлэхэд чиглэсэн халамжаас хөдөлмөрт шилжих шинэчлэл хийнэ. Уг шинэчлэлийн хүрээнд нийгмийн халамжийн үйлчилгээ, хүн амын өсөлтийг дэмжсэн хөтөлбөрийг зааглах, зорилтот бүлэгт чиглүүлэх, хамрагдах шалгуурыг нарийвчлах болон халамжийн зарим хөтөлбөрт хамрагдах хөдөлмөрийн насны хөдөлмөрийн чадвартай иргэд, хөдөлмөр эрхлэлтийг дэмжих хууль, тогтоомжид заасан арга хэмжээ үйлчилгээнд хамрагдах нөхцөл тавьдаг болно. Түүнчлэн байгалийн баялгаас орох орлогын хүртээмжийг нэмэгдүүлэх, Монгол Улсын ирээдүй болсон хүүхдүүдээ хуримтлалын ач тусыг ойлгуулж, санхүүгийн баталгаатай, мэдлэг боловсролтой иргэн болгож төлөвшүүлэх зорилгоор ирээдүйн өв санд нэгдсэн төсвийн бүрэлдэхүүнд оруулж, тус сангийн тухайн жилийн орлогын эх үүсвэрийг арилжааны банкан дахь хүүхдийн нэрийн дансанд хуримтлуулахаар төлөвлөлөө.

Ингэснээр Монгол Улсын хүүхэд бүр ирээдүйн өв сангаар баталгаажсан хадгаламжийн даатгалын сангаар даатгуулсан, хамгийн эрсдэл багатай системийн нөлөө бүхий банкуудад нэрийн дансны хуримтлалтай болж хадгалах, хуримтлуулах дадал зуршлыг хүүхэд наснаас нь суралцахаас гадна 18 нас хүрээд нэрийн дансны хуримтлалаар өөрийн боловсролдоо хөрөнгө оруулах, хийх боломжтой болно.

Дээрх төсвийн бодлогын арга хэмжээний үр дүнд Монгол Улсын 2022 оны нэгдсэн төсвийн нийт орлого 16.4 их наяд төгрөг, нэгдсэн төсвийн нийт зарлага 18.2 их наяд төгрөг, төсвийн тэнцвэржүүлсэн алдагдал 2.4 их наяд төгрөг буюу ДНБ-ний 5.1 хувьд хүрч эдийн засаг 5 хувиар өсөхөөр төсөөлж байна.

Байнгын хорооны дарга, эрхэм гишүүд ээ,

Монгол Улсын Засгийн газраас боловсруулж Улсын Их Хуралд өргөн мэдүүлсэн Монгол Улсын 2022 оны төсвийн тухай, Нийгмийн даатгалын сангийн 2022 оны төсвийн тухай, Эрүүл мэндийн даатгалын сангийн 2022 оны төсвийн тухай, Ирээдүйн өв сангийн 2022 оны төсвийн тухай хуулийн төслүүдийг хэлэлцэн шийдвэрлэж өгнө үү.

Баярлалаа.

**М.Оюунчимэг:** Ариунзаяа сайдад баярлалаа. Монгол Улсын 2022 оны төсвийн төсөлд хийсэн аудитын дүгнэлтийн талаарх танилцуулгыг Монгол Улсын Ерөнхий аудитор Доржсүрэнгийн Занданбат танилцуулна.

1 дүгээр микрофон өгье.

## Д.Занданбат: Байнгын хорооны дарга, Улсын Их Хурлын эрхэм гишүүдээ,

Төрийн аудитын тухай хуулийн 6 дугаар зүйлийн 6.3.2 дахь бүрэн эрхийг хэрэгжүүлж, Төсвийн тухай хуулийн 8 дугаар зүйлийн 8.4.7-д заасан ёсоор Улсын Их Хуралд хүргүүлсэн Монгол Улсын 2022 оны нэгдсэн төсвийн төслийн талаарх аудитын дүгнэлтийг та бүхэнд танилцуулъя.

Төсвийн төслийн талаарх аудитын дүгнэлт гаргахдаа төрийн аудитын стандартыг баримталж, төсвийн орлого нэмэгдүүлэх, төсвийн зарлагыг бууруулах, төсвийн санхүүжилтийн үр ашгийг дээшлүүлэхэд анхаарснаар Улсын Их Хуралд төсвийн орлого нэмэгдүүлэх 2 асуудлыг толилуулж, Засгийн газарт төсвийн санхүүжилтийн үр ашгийг нэмэгдүүлэх 5 зөвлөмж өглөө.

Тус байнгын хороонд харьяалагдах төсвийн ерөнхийлөн захирагчдын 2022 оны төсвийн төсөл дараах байдалтай байна. Үүнд:

Хөдөлмөр, нийгмийн хамгааллын сайд 2022 оны төсвийн төсөлд 1 их наяд 180.8 тэрбум, Эрүүл мэндийн сайд 1 их наяд 29.6 тэрбум төгрөгийн Үндэсний аудитын газар нь аудитын явцад цуглуулсан нотлох зүйлс, аудитын дүнд үндэслэн гаргасан дүгнэлтээс тус Байнгын хорооны эрхлэх асуудлын хүрээнд хамаарах хэсгийг танилцуулж байна:

## Аудитын дүгнэлт 6.3

Төсвийн төлөвлөлтийг дунд хугацааны хөгжлийн бодлогод нийцсэн, нотолгоо-үр дүнд суурилан хийх ажлыг төлөвшүүлэх шаардлагатай байна.

Тухайлбал, Төсвийн ерөнхийлөн захирагчдын 2022 онд хэрэгжүүлэх зарим хөтөлбөр, үр дүнгийн үзүүлэлтүүд нь Засгийн газрын 2020-2024 оны үйл ажиллагааны хөтөлбөр, хөгжлийн бодлогын баримт бичигтэй уялдахгүй, салбарын үйл ажиллагааны үр дүнг бүрэн, бодитой илэрхийлэхгүй байна.

## Аудитын дүгнэлт 6.6

Засгийн газраас дэвшүүлсэн төсвийн хэмнэлтийн бодлогод нийцүүлэн төрийн захиргааны байгууллагуудын автомашины хэрэглээг төр, хувийн хэвшлийн түншлэлээр хэрэгжүүлж, төсвийн үр ашгийг нэмэгдүүлэх боломж байна.

Аудитаар төсвийн төсөлд тусгасан зардал хэмнэх зорилтын хүрээнд Монгол Улсын Засгийн газрын 2015 оны 184 дүгээр тогтоолд заасан шаардлагад нийцээгүй суудлын автомашиныг шилжүүлэх, худалдан борлуулах замаар төсвийн зардлыг хэмнэх боломж байна гэж дүгнэсэн. Иймд тус байнгын хорооны эрхлэх асуудлын хүрээнд хамаарах Төсвийн ерөнхийлөн захирагчид Засгийн газрын бодлогыг хэрэгжүүлж, автомашинд зарцуулдаг байсан засвар үйлчилгээ, жолоочийн орон тоо, цалин гэх мэт зардлыг хэмнэх, төр, хувийн хэвшлийн түншлэлээр автомашины хэрэглээг зөв, зохистой шийдвэрлэх боломжтой.

## Аудитын дүгнэлт 6.7

Төсвийн төсөлд тусгагдсан орлого, зардалтай холбоотой нарийвчилсан тоон мэдээлэлтэй нээлттэй танилцах, төсвийг оновчтой төлөвлөх, дүн шинжилгээ хийх боломж хязгаарлагдмал байна.

Төсвийн тухай хуульд “төсөв хэлэлцэх, батлах” үйл ажиллагаа нээлттэй, “батлагдсан төсөв, тэдгээрийн гүйцэтгэл”-ийн ил тод  байдлыг хангах болон төсвийн гүйцэтгэл, зарцуулалт нь батлагдсан төлөвлөгөөний дагуу хэрэгжиж байгаа эсэхэд олон нийт хяналт тавих боломжоор хангах талаарх зохицуулалтыг тусгаж өгсөн.

Харин төсвийн төсөл боловсруулах, хөрөнгө оруулалтын төсөл, арга хэмжээний санал бэлтгэх үйл ажиллагаанд уг зохицуулалт тодорхойгүй байна.

Төсвийн төлөвлөлтийн чанар сайн бол төсвийн гүйцэтгэл илүү үр дүнд хүрэх нөхцөл хангагдана. Иймд төсвийн төлөвлөлтийн үйл явцыг төсвийн зарцуулалттай нэгэн адил ил тод, нээлттэй байлгах, олон нийт хяналт тавих боломжоор хангах хууль эрх зүйн орчинг бий болгон сайжруулах шаардлагатай.

## Аудитын дүгнэлт 6.10

Төсөвлөлтийн зарим шаардлага хангаагүй хөрөнгө оруулалтын 62 төсөл, арга хэмжээг хуулийн шаардлагад нийцүүлэн нийгэм, эдийн засгийн ач холбогдлоор дахин эрэмбэлж зохицуулалт хийх шаардлагатай.

Аудитын дүгнэлт 6.13

Олон улсын байгууллагуудаас цар тахлын нөхцөл байдлыг харгалзан өгсөн зөвлөмжийн хүрээнд нийтийн эрүүл мэндэд чиглэсэн цогц арга хэмжээнд зарцуулах хөрөнгийг төсөвт бодитой тооцож тодорхой тусгаснаар нүүрсний экспортыг төлөвлөсөн хэмжээнд хүргэж, эдийн засгийн өсөлтийг хангах боломж байна.

Улсын Их Хурлын эрхэм гишүүдээ,

Монгол Улсын 2022 оны нэгдсэн төсвийн төслийн талаарх аудитын дүгнэлтийг танилцууллаа.

Анхаарал хандуулсанд баярлалаа!

**М.Оюунчимэг:** Занданбат даргад баярлалаа.

Байнгын хорооны хуралдаанд оролцож байгаа ажлын хэсгийн гишүүдийг танилцуулъя.

Жавхлан сайд, Энхболд сайд хоёр Ерөнхий сайдын өрөөнд байна. Одоо ирж явна гэж байна.

Ариунзаяа Хөдөлмөр нийгмийн хамгааллын сайд, Занданбат Монгол Улсын ерөнхий аудитор, Сангийн яамнаас Сангийн дэд сайд Мөнгөнчимэг, Төрийн нарийн бичгийн дарга Наранцогт, Сангийн яамны Төсвийн бодлого, төлөвлөлтийн газрын дарга Ганбат, Эдийн засгийн бодлогын газрын дарга Батхүрэл, Төсвийн хөрөнгө оруулалтын газрын дарга Түвдэндорж, Хөгжлийн санхүүжилтийн газрын дарга Батхүү, Санхүүгийн бодлогын газрын дарга Сүх-Очир, Хууль, эрх зүйн газрын дарга Энхболд, Төсвийн нэгтгэлийн хэлтсийн дарга Золбоо, Төсвийн зарлагын хэлтсийн дарга Санжаадорж, Орлогын хэлтсийн дарга Тэлмүүн, Өрийн удирдлагын хэлтсийн дарга Одонтуяа, Санхүүгийн хөрөнгө, удирдлагын хэлтсийн дарга Тулга, Сангийн яамны Макро эдийн засгийн бодлогын хэлтсийн дарга Ганбаяр, Хөрөнгө оруулалтын газрын мэргэжилтнүүд, Өрийн удирдлагын газрын мэргэжилтнүүд гээд энэ холбогдох бүх Сангийн яамны хүмүүс нь ирсэн байна.

Хөдөлмөр нийгмийн хамгааллын яамнаас Хөдөлмөр, нийгмийн хамгааллын яамны Бодлого, төлөвлөлтийн газрын дарга Хишигбаяр, Эрүүл мэндийн яамнаас Төрийн нарийн бичгийн дарга Эрдэмбилэг, Эрүүл мэндийн яамны Санхүү эдийн засгийн газрын дарга Мөнхтуул, Эмнэлгийн тусламж, үйлчилгээний газрын дарга Буянтогтох, Нийгмийн эрүүл мэндийн газрын дарга Баярболд, Бодлого төлөвлөлтийн газрын Стратеги удирдлагын хэлтсийн дарга Оюунцэцэг, Эрүүл мэндийн яамны Санхүү эдийн засгийн газрын Санхүү, даатгалын хэлтсийн дарга Мөнхцэцэг, Эрүүл мэндийн яамны Санхүү эдийн засгийн газрын Хөрөнгө оруулалтын хэлтсийн дарга Хонгорзул, Санхүү, даатгалын хэлтсийн Эрүүл мэндийн сайдын багцын төсвийн нэгдсэн төлөвлөлт, санхүүжилт хариуцсан мэргэжилтэн Мөнхжаргал гэсэн хүмүүс ирсэн байна.

Нийгмийн даатгалын ерөнхий газрын дарга Зоригт, Эрүүл мэндийн даатгалын ерөнхий газрын дарга Бямбасүрэн, дэд дарга Гийхнаран, Эдийн засаг, төлөвлөлт судалгааны хэлтсийн дарга Одончимэг, Гэр бүл, хүүхэд залуучуудын ерөнхий газрын дарга Батдорж, Хөдөлмөр, халамж үйлчилгээний ерөнхий газрын дарга Дашдэмбэрэл, Хөгжлийн бэрхшээлтэй иргэдийн хөгжлийн ерөнхий газрын дарга Тамир, Эм, эмнэлгийн хэрэгслийн хяналт зохицуулалтын газрын дарга Цэцэгсайхан, Ерөнхий нягтлан бодогч Дугармаа, Үндэсний аудитын газраас Аудитын орлогч, ерөнхий аудиторын орлогч, тэргүүлэх аудитор Сарансүх, Үндэсний аудитын газрын Хоёрдугаар газрын захирал, тэргүүлэх аудитор Наранчимэг, Тэргүүлэх аудитор Энхжавхлан, ахлах аудитор Хишигтогтох гэсэн хүмүүс ирсэн байна.

Ингээд дээрх танилцуулгуудтай холбоотой асуулт асуух гишүүн нэрсээ өгнө үү. Уучлаарай, Боловсрол соёл, спортын сайд Энх-Амгалан сайд бас энэ оролцож байгаа. Манай Байнгын хорооны гишүүн болохоор нь. Мөнх-Оргил гишүүн асуултаа асууя.

**Ц.Мөнх-Оргил:** Баярлалаа. Хоёрхон товч асуулт асууя. Гол нь Сангийн яамныхнаас асуух гэсэн юм. Бид нар энэ олон жил ярьсан л даа. Нөгөө хөгжлийн бэрхшээлтэй иргэдийгээ хөдөлмөр эрхлүүлье дэмжье тусалъя гээд. Тэгээд 1999 оны Хөдөлмөрийн хуульд ч гэсэн сая батлагдсан Хөдөлмөрийн хуульд ч гэсэн 25 буюу түүнээс дээш түүнээс дээш албан хаагчдаа бол нийт албан хаагчдынхаа 4 хувьтай нь тэнцэх орон тоонд хөгжлийн бэрхшээлтэй иргэдийг авч ажиллуулна гээд. Тэгээд авч ажиллуулахгүй бол хөдөлмөрийн хөлсний доод хэмжээтэй тэнцэх төлбөрийг Хөдөлмөр эрхлэлтийг дэмжих сан, тэрэн дотроо Хөгжлийн бэрхшээлтэй иргэдийн хөдөлмөр эрхлэлтийг дэмжих дэд санд төвлөрүүлнэ гээд хуулийн заалттай.

Тэгээд энэ нөгөө өмчийн хэлбэр үл харгалзаад хувийнх байна уу, хувьсгалынх байна уу, төсвийнх байна уу, олон нийтийн байгууллага байна уу бүгд хамрагдаж байх ёстой юм л даа. Тэгээд энэ судалгаагаар үзээд байхад байна шүү дээ. Ерөөсөө энийг огт биелүүлдэггүй байгууллагууд нь дандаа төсвийн байгууллагууд байгаад байгаа байхгүй юу. Мөнгөнчимэг сайд аа. Төсвийн байгууллагууд. Хувийн байгууллагууд, аж ахуйн нэгжүүд болохоор алдаг ондоог төлөөд мөнгөө хуримтлуулаад ингээд торгуулаад яваад байгаа юм. Төсвийн байгууллагуудыг бол ерөөсөө торгодог ч үгүй. Энэ хуулийн заалт ерөөсөө үйлчилдэггүй юм шиг хандаад байгаа байхгүй юу. Яагаад гэхлээр төсөвт нь ерөөсөө мөнгийг нь суулгаж өгдөггүй. Тэгэхлээр энэ буруу зуршлаасаа бид нар 2022 оноос эхлээд салж чадаж байна уу Мөнгөнчимэг сайд аа.

Та нар энэ Хөдөлмөрийн хуулийнхаа нэг талаас, нөгөө талаас хөгжлийн бэрхшээлтэй иргэдийг хөдөлмөр эрхлүүлэх энэ нийгмийн том зорилтынхоо хүрээнд 2022 онд улсын төсөвт төсвийн байгууллагуудад энэ асуудлаар нь хэдхэн ч гэсэн төгрөг суулгаж өгсөн үү. Суулгасан бол хэдийг суулгасан бэ? Суулгаагүй бол яагаад суулгаагүй вэ? Энийг нэг асуух гэсэн юм.

Хоёрт бас Сангийн яамнаас асуумаар байгаа юм. Энэ Төрийн албаны тухай хуульд өөрчлөлт ороод Төрийн захиргааны албан хаагчдын илүү цагийн мөнгө авдаг болчихсон байхгүй юу. Хуучин авдаггүй байсан юм. Төрийн албаны хуульдаа өөрчлөлт оруулаад, төрийн захиргааны албан хаагчид өдрийн 8 цагаас илүү ажилласан бол илүү ажилласан цаг дээрээ илүү цагийн мөнгө авах ёстой юм. Жишээ нь одоо энэ яамны албан хаагчид, агентлагийнхан, энэ Их Хурлын Тамгын газрын Захиргааны албан хаагчид гээд. Энэ мөнгө ерөөсөө төлөгдөхгүй байгаа, сүүлийн дөрвөн жил. Яагаад гэвэл дахиад ерөөсөө төсөвт нь суудаггүй. Өмнө нь бол яадаг байсан бэ гэхээр, төрийн захиргааны албан хаагчид илүү цагийн мөнгө авдаггүй онцгой нөхцөлийн 10 хувиа цалин дээрээ нэмээд авчихдаг байсан байхгүй юу. Тэгээд энийг одоо төрийн захиргааны албан хаагчдын онцгой нөхцөлийг нь оруулъя гээд тэгэхээр Сангийн яамнаас эхлээд зүгээр ээ, одоо бид нар 2022 оноос эхлээд төрийн захиргааны албан хаагчдын илүү цагийн мөнгийг улсын төсөвт суулгачихна.

Тэгэхлээр байгууллагууд одоо илүү цагийг нь төлөөд эхэлнэ гэж хэлээд сая Хөдөлмөрийн хуульд энэ заалтыг нэмж оруулуулаагүй байхгүй юу. Өөрөөр хэлбэл дагаж ороход нь нөгөө хуульд нь оруулаагүй. Төрийн албаны хуульд нь засвар хийлгээгүй юм. Тэгэхлээр Мөнгөнчимэг сайд энэ асуудлыг та нар авч үзсэн үү? Төсөвт энэ талаар мөнгө суусан уу? Суугаагүй бол энэ илүү цагаар ажиллаж байгаа төрийн захиргааны албан хаагчдынхаа асуудлыг яаж шийдэх юм бэ?

Энэ хоёр асуултад хариулт авъя. Баярлалаа.

**М.Оюунчимэг:**  5 дугаар микрофон Мөнгөнчимэг дэд сайд. Дараа нь Засгийн газрын гишүүд бас хариулж болно шүү.

**С.Мөнгөнчимэг:** Мөнх-Оргил гишүүний асуултад хариулъя. Саяын хэлсэн таны энэ хуулиудыг бол мэдээж одоо хэрэгжүүлэх ёстой. Бид нар энийг бол Сангийн яамнаас төрийн албан хаагчдын цалингийн нэгдсэн одоо системийг нэвтрүүлээд явж байгаа. Энэ хүрээндээ бол хянаад энийг хэрэгжүүлэх ийм бололцоотой гэж ингэж үзэж байгаа. Өөрөөр хэлбэл энэ дотроо бид нар хөгжлийн бэрхшээлтэй хүн ажиллуулсан байна уу, ажиллуулаагүй байна уу? Нөхөн төлбөрөө цалингийнхаа сангаас бол төлөөд явах бүрэн бололцоотой гэж ингэж үзэж байгаа.

Төсвийн тухай хуулиараа бол төсвийн байгууллагын шууд захирагч батлагдсан цалингийн сандаа багтаагаад илүү цагаа өгөх боломжтой байдаг. Тэгээд энэ хүрээндээ хаана хаана аа бас энэ саяын хэлсэн таны Хөдөлмөрийн хууль, Хөгжлийн бэрхшээлтэй иргэдийн хөдөлмөр эрхлэх энэ асуудал, дээр нь төрийн албан хаагчийн илүү цагийн асуудлыг бол батлагдсан төсвийнхөө хүрээнд шийдээд явах бололцоо бол төсвийн шууд захирагч нарт нээлттэй эрхтэй байгаа.

**М.Оюунчимэг:** Маш тодорхой хариултууд өгнө шүү. Мөнх-Оргил гишүүн тодруулъя.

**Ц.Мөнх-Оргил:** Баярлалаа. Мөнгөнчимэг сайд ер нь бол их тодорхой хариулчихлаа шүү та. 2022 оноос эхлээд төсвийн байгууллагууд Хөдөлмөр эрхлэлтийг дэмжих сангийн Хөгжлийн бэрхшээлтэй иргэдийн хөдөлмөр эрхлэлтийг дэмжих дэд санд төлөх ёстой төлбөрөө төлж хөрөнгө хуримтлуулна гэж та хэллээ шүү. Энэнийхээ хариуцлагыг хүлээх ёстой байх.

Ариунзаяа сайд та хажууд чинь сууж байлаа. Сонслоо, тийм ээ, ингэж хэллээ шүү. Тэгэхлээр та нар системээрээ дамжуулаад, хөдөлмөрийн хэлтсүүдээрээ дамжуулаад, хөдөлмөрийн байцаагч нараараа дамжуулаад төсвийн байгууллагуудад ийм төлбөрөө төлөөгүй төсвийн байгууллагуудад тэр торгууль ноогдуулдаг юм уу, одоо яадаг юм, хуулиар олгогдсон эрхийнхээ дагуу арга хэмжээ авах нь байна шүү.

Төсвийн захиргааны албан хаагчид ч гэсэн илүү цагийг нь мөнгө төлж эхлэх нь байна гэж ойлголоо. Мөнгөнчимэг сайдаа. Энийгээ та зохицуулаад төсвийн ерөнхийлөн захирагч нартаа чиглэлийг нь өгөөрэй.

**М.Оюунчимэг:** Энэ нөгөө Хөдөлмөрийн шинэ хууль хэрэгжиж эхэлсэнтэй холбоотой бас зайлшгүй энэ хэрэгжүүлэх асуудлууд байгаа тэ? Саяынх Мөнгөнчимэг сайд аа, одоо энэ 2022 оны төсөв дээр л энэ хоёр дахь хэлэлцүүлэг дээр эд нараа тодорхой болгохгүй бол тэгээд дараа нь төсөвт асуудал тусгагдаагүй гээд юм явахгүй шүү дээ тиймээ.

5 дугаар микрофон Мөнгөнчимэг сайд.

**С.Мөнгөнчимэг:** Батлагдсан хуулийг хэрэгжүүлэх ёстой. Энэ дээр бол хаа хаанаа бас анхаарч ажиллана. Тэгээд төрийн албан хаагчдыг ажлын цагтаа үр бүтээлтэй илүү их ажиллуулах. Үнэхээр одоо илүү цагаар ажиллуулсан бол илүү одоо ажиллуулсан хөдөлмөрийн хөлсийг нь бол батлагдсан төсөвтөө багтаагаад ингэж одоо өгөх ёстой юм аа. Төсвийн шууд захирагч нарт.

**М.Оюунчимэг:** Ундрам гишүүн асуулт асууя.

**Ч.Ундрам:** Сая Мөнх-Оргил гишүүн маш чухал асуулт асуулаа. Бид нар энэ Нийгмийн бодлогын байнгын хороогоор Хөдөлмөрийн тухай хуулийг хэлэлцэж байхад энэ зарчмын зөрүүтэй саналыг би оруулаад Хөгжлийн бэрхшээлтэй иргэдийн хөдөлмөр эрхлэлтийг дэмжих дэд сантай болсон байгаа. Тэгэхээр сая сайд бол энэ санд мөнгө орно оо гэж хэлж байна. Тэгэхээр орлого талдаа яг төлөвлөсөн тэдэн төгрөг энд орно гэсэн тийм тооцоо байгаа юу.

Хоёрдугаарт мөнгө ороод ирэхээр нь зарлага талдаа ийм ийм ажилд энэ мөнгийг зарцуулна аа. Хөгжлийн бэрхшээлтэй иргэдэд ийм байдлаар дэмжлэг үзүүлж хөдөлмөр эрхлэлтийн хувь хэмжээг нь дээшлүүлнэ гэсэн төлөвлөгөө байгаа юу гэдэг асуултад тодорхой хариу авмаар байна.

Дараа нь энэ нийгмийн даатгалын шимтгэлтэй холбоотой, бас нэлээд гомдол надад одоо энэ ялангуяа бизнес эрхлэгчдээс ирж байна. Өндөр цалинтай хүн өндөр нийгмийн даатгалын шимтгэл төлөөд эргээд эмнэлэг дээрээ очихоор очертой, үйлчилгээгээ ерөөсөө авч чадахгүй, тэгээд буцаад л хувийн эмнэлэгт орох шаардлагатай болдог. Тэгэхээр орлогогүй хүмүүс болохоор нөхөөд төлчхөөд байгаа шүү дээ. Энэ бол бас шударга биш байна. Энэнээс болж зарим хүн бүр цалингаа багаар тооцуулж шимтгэлээ өгөх чиглэл рүүгээ явах гээд байна гэсэн ийм асуудал гаргаж байгаа юм.

Энэ дээр тэгэхээр тодорхой бодлого байгаа юу, үгүй юу гэдгийг бас асуумаар байна.

Дээрээс нь энэ манай тойрогтой холбоотой Хөдөлмөр, нийгмийн хамгааллын сайдын одоо багцад Сэлэнгэ аймгийн Сүхбаатар суманд бассейн барина. 3.5 тэрбум гээд тавьчихсан байгаа юм. Сэлэнгэ аймгийн Сүхбаатар сум нь бассейнтай. Яг одоо бассейнтай. Өнгөрсөн хоёр жил нэг ч хүн орж чадаагүй. Ковид гээд нэг суманд хоёр бассейн хэрэгтэй юм уу? Энийг ерөөсөө ойлгохгүй байна. Аймгийн засаг дарга яриад энийг чинь дахиад ажиллуулах гэж хэдэн хүн бид нар ажилд авна, урсгал зардлыг нь даахгүй манайд бассейн хэрэггүй өөр зөндөө хэрэгтэй юм байна.

Тийшээгээ одоо шилжүүлж өгөөч гэсэн ийм асуудал тавьсан байгаа.

Эрүүл мэндийн яамтай холбоотой энэ өвчний эрт илрүүлэхийн зардал тавигдсан байна. Аудитын дүгнэлт дээр ч гэсэн энэ бичсэн байна. Урьдчилан сэргийлэх үзлэгт хамруулах энэ ажилд зардал нь тэгээд дэлгэрэнгүй тооцоолол, судалгаа байхгүй зүгээр бүх л зардал тавьчихсан байгаа байхгүй юу. Тэгэхээр яг одоо бүх иргэдээ энд хамруулах юм уу, яг ямар ямар одоо эмчилгээ оношилгоонд оруулах юм гэдэг нь ямар ч тодорхойгүй. Тэгэхээр энийг илүү тодорхой хэлж өгөөч гэж хэлмээр байна.

Дээрээс нь энэ өрхийн эмнэлгийн асуудлууд байна. Жишээлбэл манай Сэлэнгэ аймгийн Сүхбаатар сум. 22 мянга гаруй иргэнтэй хоёрхон өрхийн эмнэлэгтэй нөгөөдөх нь магадлан итгэмжлэгдээгүй гээд одоо өчнөөн удаж байна. Тэнд хүмүүс ковидоор өвчлөөд байдаг, нөгөө эмчилгээний зардал нь очдоггүй сүйд болж байна. Над руу зөндөө хэлсэн Эрүүл мэндийн сайдад би зөндөө хэлсэн. Тэгээд шийдэгдэхгүй. Тэнд чинь энэ хооронд та биднийг бодож судалсаар байтал өчнөөн хүн өвдөөд зарим нь амь нас нь эрсдээд байна шүү дээ. Энэ дээр би бүр тодорхой хариулт авмаар байна.

Хамгийн сүүлд энэ тоног төхөөрөмж, мөн одоо энэ эрүүл мэндийн төвтэй холбоотой асуудал. Энэ дээр та хэд ийм хүн амын тоотой нь уялдуулсан тийм бодитой судалгаа хийж байгаад тэр аймгийн тэр сумд нь одоо эрүүл мэндийн төв барья эмнэлэг барья хүүхдийн эмнэлэг барья гэж судалдаг юм уу, эсвэл зүгээр гишүүд санал болгоод л тэр хүслээр нь оруулчхаад байдаг юм уу? Одоо Боловсролын яам дээр байршлын судалгаа хийдэг болъё гэж яриад байгаа шүү дээ. Энүүн шиг хүн амтай холбоотойгоор энэ байршлын судалгаа хийж байгаад төлөвлөсөн юм байна уу? Ийм асуултууд байна.

**М.Оюунчимэг:** Энэ Бейсен, Батлут гишүүний нэр ороогүй байна гэнэ манайхан оруулчхаарай.

Хэн эхлээд хариулах вэ? Мөнгөнчимэг сайд эхлээд тэр дэд сангийн орлого, зарлагатай холбоотой асуудал Сангийн яамны бусад хүмүүс нь бас нэмж хариулаарай. Тэгээд Ариунзаяа сайд.

5 дугаар микрофон.

**Л.Мөнгөнчимэг:** Төсвийн байгууллагын хувьд бид аль болохоор л хөгжлийн бэрхшээлтэй иргэдийг ажиллуулах тал дээр илүү анхаарна. Хэрвээ мэдээж энэ хуулийн одоо үндсэн зорилго нь бол хөгжлийн бэрхшээлтэй иргэдийг илүү одоо ажиллуулах нөхцөл бололцоогоор хангах тал дээр бол илүү бас хандсан ийм заалт учраас энэ тал дээр бид нар анхаарч одоо бас шахаж ингэж ажиллана.

Тэгээд үнэхээр одоо хөгжлийн бэрхшээлтэй иргэдээ одоо дэмжиж, ингэж ажиллахгүй байгаа бол энэ нь ажлын байрных нь одоо нөхөн төлбөр авах энэ тал дээр бол ажиллана. Ирэх 2022 онд бол Хөдөлмөр эрхлэлтийг дэмжих сан дээр 104 тэрбум төгрөгийн одоо төсөв байгаа. Энэ нь бол улсын төсөв, хөгжлийн бэрхшээлтэй хүнийг ажиллуулаагүй нөхөн төлбөр, гадаадаас ажиллах хүч авах, ажиллуулсны төлбөр энэ одоо 104 тэрбум төгрөгийн орлого талдаа бол нийлээд ийм төсөвлөлттэй байгаа.

**М.Оюунчимэг:** Ариунзаяа сайд нэмж хариулах уу? Гуравдугаар микрофон.

**А.Ариунзаяа:** Ундрам гишүүний асуултад хариулъя. Нэгдүгээр асуудал нь болбол хөгжлийн бэрхшээлтэй хүмүүсийн одоо ажилласан ажиллаагүй энэ төлбөрийн талаар асуулт байсан. 2020 онд бол бид 8.3 тэрбум төгрөг төвлөрсөн. Үүнийг бүхэлд нь хөгжлийн бэрхшээлтэй иргэдийн сургалт, хөдөлмөр эрхлэлт, төрийн бус байгууллагуудын хөгжил болон одоо жижиг зээл, бизнес эрхлэгчдийг одоо дэмжих чиглэлд бүрэн зарцуулж байгаа. 2021 оны орлогын хувьд 1.9 тэрбум төгрөгийн одоо орлого төвлөрсөн байна. Үүнийг ч гэсэн бүхэлд нь одоо хөгжлийн бэрхшээлтэй иргэдэд зориулсан зориулалтаар нь бол хэрэглэнэ, ашиглана. Ирэх оны хувьд бол бид Хөдөлмөрийн тухай хуулийн шинэчилсэн найруулга ч гэсэн явж байгаа. Үүн дотор бол зөвхөн одоо төлбөр төлөх биш мөн хөгжлийн бэрхшээлтэй хүний одоо үйлдвэрлэсэн бараа бүтээгдэхүүнийг ч гэсэн одоо худалдан авч болно гэдэг агуулгаар шинэчлэлүүд хийгдсэн байгаа.

Энэ хэлбэрээр бас худалдан авалтаар хөгжлийн бэрхшээлтэй иргэдийг дэмжих энэ гарц боломж нь одоо нээгдэж байна гэж харж байна.

Хөрөнгө оруулалтын хувьд бол Сэлэнгэ аймгийн Сүхбаатар сумын хөрөнгө оруулалт нь Өнөрболор гишүүний одоо ирүүлсэн саналын дагуу байгаа. Энд бол хүүхдийн, одоо хүүхдийн хөгжлийн усан бассейн сургалтын төвийн барилга гэдэг маань өөрөө 1.7 тэрбум. Энд бол илүүтэй нөгөө олон нийтэд чиглэсэн тэр одоо байгаа бассейн гэхээсээ илүүтэй яг хүүхэд нярайн тусгайлсан, одоо ийм жижиг бассейн мөн сургалтын одоо энэ төв эхчүүдэд зориулсан ийм агуулгаар энэ сургалтын төвийн барилгыг оруулж ирсэн байна. Тэгээд хэлэлцүүлгийн явцад гишүүд маань одоо нэг тойргоос сонгогдсон хүмүүс бас ярилцаад илүү одоо бассейныг нь хасах сургалтын төв болгох гэдэг юм уу? Одоо яг тэр агуулгаараа ярилцаж болох байх гэж бодож байна.

**М.Оюунчимэг:** Эрдэмбилэг. Эрүүл мэндийн сайд, Жавхлан сайд хоёр яг одоо ирж байна гэнэ. Ерөнхий сайдын өрөөнд нэг гаднын хүнтэй уулзаж байгаа юм байна.

7 дугаар микрофон Түвдэндорж бас нэмж хариулж болно шүү. Тэр юун дээр нь хөрөнгө оруулалт дээр нь.

**Ц.Эрдэмбилэг:** Эрдэмбилэг. Нийгмийн бодлогын байнгын хорооны эрхэм гишүүдийн энэ өдрийн амгаланг айлтгая. Ундрам гишүүний асуултад хариулъя. Эхний асуулт эрт илрүүлгийн зардлын тухай байсан. Өнгөрсөн жилүүдэд бол манайх эрүүл мэндийн даатгалын сангаас одоо урьдчилан сэргийлэх, эрт илрүүлгийн, үзлэг шинжилгээнд хамрагдсан байдлыг судлаад үзсэн байгаа. 2020 оны байдлаар одоо урьдчилан сэргийлэх үзлэгт бол хүн амын 6.6 хувь хамрагдсан байгаа. 2021 оны одоо энэ жилийн эхний 9 сарын байдлаар эрүүл мэндийн даатгал 6.6 хувь гэлээ уучлаарай 6.6 тэрбум төгрөг 2020 онд зарцуулсан байгаа.

2021 оны одоо 9 сарын байдлын гүйцэтгэлээр бол 1.55 тэрбум төгрөгийг урьдчилан сэргийлэх үзлэг буюу хүн амын хоёр ч хүрэхгүй хувьд одоо хамрагдсан ийм тоо байгаа. Бид нар Засгийн газрын 2021 оны 8 сарын 25-ны өдрийн хуралдаанаар 2022 оноос эхлээд бүх нийтийн одоо эрт илрүүлэх, урьдчилан сэргийлэх, үзлэгийг эрчимжүүлэх гэсэн чиг үүрэг даалгавар өгсөн. Энэний дагуу бол бид нар 2022 онд нийт хүн амын зорилтот бүлгийн хүн амын 10 хувь, 30 хувь, 50 хувь, 70-аас дээш хувь нь хамрагдвал хэдэн төгрөг шаардлагатай вэ гэдгийг судалж үзээд 50-иас дээш хувь хамрагдах юм бол хүн амын зорилт бүлгийн 50-иас дээш хувь хүн нь урьдчилан сэргийлэлтэд хамрагдвал 60.8 тэрбум төгрөг шаардлагатай гэдгээр энэ саналыг оруулж ирсэн байгаа юм. Тоног төхөөрөмж, эмнэлгийн барилгын хувьд бол хүн амын бодит судалгаан дээр тулгуурладаг уу гэдэг дээр бол орон нутгаас болон гишүүдээс ирсэн саналыг нь нэгдүгээрт нь судална, дээрээс нь хүн амыг нь судална. Өвчлөлийг нь судална, тоног төхөөрөмжийнх нь хэрэгцээг нь судалж байж бид нар энэ төсөвт суулгаж, төслөө боловсруулж оруулсан байгаа.

Сэлэнгэ аймгийн Сүхбаатар сумын хувьд манай эмнэлгийн тусламж үйлчилгээний газрын дарга Буянтогтох танилцуулна аа.

**Б.Буянтогтох:** Ундрам гишүүний асуултад хариулъя. Сэлэнгэ аймгийн Сүхбаатар хотод Эмнэх өрхийн эрүүл мэндийн төв, Номт хаан гээд өрхийн эрүүл мэндийн төв байгаа. Энэ тав дахь өдөр бид нар магадлан итгэмжлэлийн хурлаар ороод эднийх ингээд магадлан итгэмжлэлтэй болж байгаа. Эдний нөгөө үнэлгээ нь 9 сарын 14-нд хийгдсэн. Яг одоо дараачийн хурлаар одоо хамгийн эхний хурлаар орохоор материал нь ирчихсэн байж байгаа. Тийм хоёулаа.

**М.Оюунчимэг:** Нийгмийн даатгалын шимтгэлтэй холбоотой асуудал дээр Ариунзаяа сайд хариулах уу? Та нар анхааралтай нь энэ гишүүд юм асуугаад байна. Битгий хоорондоо ярьцгаагаад бай.

3 дугаар микрофон.

**А.Ариунзаяа:** Ундрам гишүүн асуулт асуухдаа эрүүл мэндийн чиглэлээр үйлчилгээ авч чадахгүй байна гэдэг асуулгаар асуусан байх. Эрүүл мэндийн даатгалын газар одоо яг энэ бодлогоо танилцуулсан нь илүү зохистой байх.

**М.Оюунчимэг:** Бямбасүрэн дарга уу, эсвэл Эрдэмбилэг дарга уу?

Бямбасүрэн дарга хурдлаарай. 7 дугаар микрофоны тэнд сууж байгаад хариул.

**Л.Бямбасүрэн:** Ундрам гишүүний асуултад тодруулъя. Эрүүл мэндийн даатгалын шимтгэлийн орлого 92 хувьтай байгаа. Манай газрын хувьд бол тухайн эрүүл мэндийн байгууллага маань тусгай зөвшөөрөлтэй магадлан итгэмжлэгдсэн. Ингээд эрүүл мэндийн тусламж үйлчилгээ үзүүлснийхээ дагуу манайд нэхэмжлэлийн гүйцэтгэлийнхээ нэхэмжлэлийг ирүүлсний дагуу бид нар чанарын хяналт тавиад энэ даатгалаас олгогдох мөнгийг нь олгоод явж байгаа.

Ундрам гишүүн тодруул даа.

**Ч.Ундрам:** Би ийм асуулт тавьсан юм аа. Энэ өндөр цалинтай иргэд нийгмийн даатгалын шимтгэл нь өндөр байгаа шүү дээ. Тэгээд яг өвдөөд эмнэлэгт очихоор үйлчилгээгээ авч чадахгүй байна. Тэгэхээр эрүүл мэндийн даатгалын сантай холбоотой. Тэгэхээр энэ өндөр цалинтай хүмүүс болохоор бид нар хохиролтой байна аа. Нөхөж энэ даатгалаа төлөөд байгаа хүмүүс болохоор тэнд очоод очерлоод өдөржин одоо ажилгүй ч хүмүүс байна. Янз бүрийн хүмүүс байна. Бид нар яг одоо маш их ажилладаг. Өндөр цалин авдаг. Тэгээд очоод биеэ үзүүлье гэхээр эмнэлэгт үйлчилгээгээ авч чадахгүй байгаа учраас хувийн эмнэлэгт нэмж төлбөр төлөөд яваад байна. Тэрнээс болоод бид нар цалингаа багаар тооцуулж даатгалынхаа шимтгэлийг төлөөд байна. Тэгэхээр энэ дээр зөв шударга бодлого хэрэгтэй байна гэж гомдол ирүүлээд байгаа байхгүй юу. Бизнес эрхэлж байгаа хүмүүс. Энэ чинь одоо бас өндөр цалинтай.

**М.Оюунчимэг:** Энэ бас чухал асуудал шүү бид нартай бас ажлын хэсэг явж байхад бас яг тэгсэн. Өндөр цалин авах тусам мэдээж шимтгэл өндөр төлдөг. Гэхдээ яг тэр хэмжээгээрээ эрүүл мэндийн үйлчилгээгээ авч чадахгүй. Тэгээд дахиад карманаасаа мөнгө төлөөд ингээд хувийн эмнэлгүүдээр яваад дээрээс нь цаг.

Хоёрдугаарт нь нөгөө шимтгэл энэ тэрээ авч чадахгүй энэ зохицуулалт боловсронгуй болгож болдоггүй юм уу гэсэн асуудал байгаад байгаа юм. Тэгээд энэ дээр хариу л даа. 7 дугаар микрофон.

**Л.Бямбасүрэн:** Яг тэр тухайн эмнэлгээс тусламж үйлчилгээ авч чадахгүй байгаа тал дээр бол Эрүүл мэндийн яамнаас манай Эрдэмбилэг дарга хариулах байх. Манай Эрүүл мэндийн даатгалын тухай хуульд зааснаар бол манай эрүүл мэндийн даатгалын шимтгэл маань эв санааны зарчим дээр үндэслэж явдаг. Өвдөөгүй нь өвдсөнийхөө одоо залуу нь ахмад настныхаа гэх юм уу ийм зарчмаар л явдаг шүү дээ. Тэгэхлээр заавал би өндөр.

**М.Оюунчимэг:** Өөрчлөлт хийх ямар бололцоо байна гэснээс эв санааны нэгдлийн тухай танаас энэ гишүүн асуугаагүй байна, зүгээр тодорхой хариулдаа. Ийм өөрчлөлт хийж ийм бодлого барих уг нь хэрэгтэй байгаа юм гэдэг юм уу юмаа мэдэхгүй битгий хачин юм яриад бай.

**Ц.Эрдэмбилэг:** Ундрам гишүүний асуултад нэмэлт тайлбар хэлье. Тэгэхлээр энэ хүртээмжийн тухай асуудлыг ярьж байна. Тэгэхлээр энэ дээр бид нарын хийсэн бас нөгөө шинэчлэлийн зүйл маань хуучин бол хувийн хэвшил болон одоо төрийн хэвшлийн эрүүл мэндийн байгууллагуудаас ирж байгаа даатгалаас нөхөн олгож байгаа санхүүжилт нь бол ялгаатай байсан. Хувийн эмнэлгүүд дээр нь арай бага санхүүжилт олгодог. Улсын эмнэлгүүд рүүгээ илүү олгодог байсан. Одоо бол шинэчлэлийн энэ бодлогоор бол бид нар хувийнх болон төрийн өмчийн эрүүл мэндийн байгууллагуудын даатгалаас одоо эргэж санхүүжүүлэх энэ санхүүжилт нь тариф нь яг адилхан болсон. Ингэснээр тухайн одоо өндөр шимтгэл төлдөг иргэн жишээлбэл хуучин улсын эмнэлэгт очвол арай илүү даатгалаас нөхөн олговор авдаг байсан бол тэр нь алга болоод өөрийнхөө сонголтоор дуртай. Одоо хувийн эмнэлэг дээр очиж одоо тэр өөртөө хүссэн сэтгэлд хүрсэн тусламж үйлчилгээ авах боломжтой болсон байгаа.

**М.Оюунчимэг:** Ер нь Эрдэмбилэг Төрийн нарийн бичгийн даргаа, Бямбасүрэн дарга аа, энэ би бас Сангийн яам, Хөдөлмөр, нийгмийн хамгааллыг ч гэсэн бас бодоосой гэж бодоод байгаа юм. Ялангуяа Эрүүл мэндийн яам. Бид нар нас барсан1500-гаад хүмүүст бол гүн эмнэл илэрхийлээд одоо энэ хүмүүсийн ар гэрт яах вэ, ийх вэ гээд ярьж байгаа. Нөгөө талаасаа ковид туссан хүмүүст зориулаад багц гаргаад санхүүжилт явж байна. Харин ковид ч тусаагүй дархлаагаа сайн дэмжээд эрүүл, өөрийнхөө тэр хариуцлагатай байгаа 2 сая 700 мянгаад иргэддээ бид нэгт талархлаа илэрхийлж, хоёрт бас тэр хүмүүстэй бид саяын энэ Ундрам гишүүний хэлж байгаа шиг. Бас одоо нэг дэмжлэг юм уу, нэг удаа сувилалд хамруулдаг юм уу. Энэ хүмүүс чинь өөрөө нийгэмдээ хариуцлагаа ухамсарлаад, ингээд цар тахлаас өөрийгөө болоод эргэн тойрноо хамгаалаад явж байгаа 2 сая 700 мянган хүндээ бид бас талархах ёстой шүү. 2022 оны төсөвт ч гэсэн иймэрхүү хүмүүстээ бид яаж хандах вэ гээд. Тэгээд хүмүүс хараад ингээд биеэ зөв авч явдаг эрүүл байдаг дархлаатай байдаг хүмүүстээ ингэж гоё урамшуулдаг юм байна. Тийм бол би бас энд анхаарах ёстой юм байна гэдэг тийм ёс зүй, төлөвшил төлөвшүүлэх тал дээр ч бид бас төсөвтэйгөө уяад бодолцох ёстой шүү гэдгийг хэлье.

Ганбаатар гишүүн асуултаа асууя.

**С.Ганбаатар:** Өнгөрсөн жилийн хамгийн том амжилт бол Хөдөлмөрийн хууль батлагдсан. Манай Оюунчимэг даргатай энэ одоо Байнгын хорооны том ажил Мөнх-Оргил гишүүн ахалсан. Ариунзаяа сайд бол Засгийн газраас ахалж орж ирсэн. Энэ том хууль. Үндсэн хуулийн дараа ордог том хуулийн ард гарсан. 8 жил бид ноцолдож байж гаргасан. Тэгэхлээр хууль ийм гоё хууль баталчхаад тэгээд энэ хууль хөл ургаад өөрөө хэрэгжээд явчихна гэж хүлээвэл хамгийн том алдаа. Тэгэхлээр энэ хуулийн хэрэгжилт дээр яаж анхаарч байгаа вэ? Төсөвт чинь хангалттай мөнгө байгаа юу гэдгийг л би тодруулж асуух гэсэн юм. 102.1.1-д ингэж заасан байгаа шүү дээ. Ижил үнэлэмжтэй ажил үүрэгт ижил цалин хөлсний хэмжээ адил байна гэж заасан байгаа. Урьд нь бол зүгээр Олон улсын 100 дугаар конвенцыг л ярьдаг байсан. Эрэгтэй, эмэгтэй хоёр хүн нэг ажил хийж байвал ижилхэн хөлс авна шүү л гэсэн утгатай байсан. Одоо бол ижил үнэлэмжтэй ажилд ижил цалин. Хувийн байгууллагад ажиллаж байгаа улсын байгууллагад ажиллаж байгаа багш байна уу, эмч байна уу, цэвэрлэгч байна уу үйлчилгээ нь яг ижилхэн. Энэ бол хоорондоо зүгээр тэнгэр газар шиг зөрүүтэй болоод эхэлнэ.

Энэний асуудлыг шийдэх зардал мөнгө нь Нийгмийн хамгаалал, хөдөлмөрийн яаман дээр хангалттай байгаа юу? Одоо Хөдөлмөр эрхлэлтийг дэмжих санд байгаа юу? Нэгдүгээр асуулт.

Хоёрдугаар асуулт энэ хуулийн би сая 102.1.1-ийг ярилаа. Дараагийн заалт бол 107.5-д заасан байгаа. Хөдөлмөрийн хөлсний хэмжээг салбар дундын хамтын хэлэлцээрээр заана гэсэн байгаа. Урьд нь бол Засгийн газар энэ дээр хамаагүй байдаг байсан. Одоо бол энэ чинь ерөөсөө л салбар болгон дээр хэлэлцээр байгуулна гэсэн үг. Багш нарын, эмч нарын тэгэхлээр энэ салбарын хэлэлцээр байгуулах эрх одоо бэлтгэл ажил хангагдсан уу? Яагаад гэвэл одоо ингээд ийм хууль баталчхаад бид дүлий дүмбэ байвал одоо он гараад л хэрүүл хийгээд л эхэлнэ. Он гараад л бослого цуглаан пижигнээд эхэлнэ. Тэгэхлээр энэ салбарын хамтын хэлэлцээрүүдийн бэлтгэл ажил явагдсан уу? Энэ төсөв батлахад салбарын хэлэлцээрүүд дандаа хийгдчихээд орж ирсэн байх ёстой хийгдсэн үү?

Миний гуравдугаар асуулт. Эрүүл мэндийн салбарын ажилчдын цалин сая ажлын хэсэг дээр нэлээн ярьсан. Одоо энэ протокол энд Нийгмийн бодлогын байнгын хороон дээр бас тусгах ёстой. Эрүүл мэндийн яамнаас асуучихъя. Эрүүл мэндийн салбарын ажилтнууд өнгөрсөн жил ковидын үед үнэхээр ядарч байгаа. Үнэхээр одоо ачаалалтай ажиллаж байгаа бүгд нийгэм даяараа ойлгож байгаа. Тэдний цалинг нэмэх ёстой, үүрэгтэй. Улс даяараа дэлхий даяараа нэмж байна. Энэ ирж байгаа жил төсөвт эрүүл мэндийн салбарын ажилтнууд хэдээр нэмэгдэхээр тооцсон бэ? Ажлын хэсэг дээр ярьсан зүйлээ дахиад энд протоколд тусгаж хэлж өгнө үү.

Хоёрдугаарт цалин нэмэх талаар Их Хурал дээр ингээд баахан л нэмэгдлийг нь яриад л нэмээд байдаг. 24 эмнэлэг эрүүл мэндийн даатгалаас бичиг баримтаа шивэлтээ янз бүрийн зүйлүүдээ тэр техникийн ажлуудаа хийгээгүйгээс болж мөнгөө аваагүйгээс болж жирийн эрүүл мэндийн салбарын ажилтнууд цалингаа нэмүүлж авч чадахгүй хохирч байгаа. Энэ дээр хариуцлага тооцсон уу? 2022 онд энэ бэрхшээл бас гарсан хэвээр байх уу, байхгүй юу?

Дөрөвдүгээр асуулт энэ эрүүл мэндийн салбарын ажилтнуудын цалинтай холбоотой асуудлаар эрүүл мэндийн ажилчдын мөн эрүүл мэндийн одоо эздийн гэж байгаа юм даа. Хувийн болон хувьсгалын тэр менежментийн байгууллага хоёр байгууллагатай хэлэлцээрт орсон уу, салбарын хэлэлцээр байгуулсан уу, яриад ян тан болчихсон уу? Тэгээд төсөвтөө оруулж ирсэн гэж ойлгож болох уу? Өөрөөр хэлбэл энэ төсөв батлагдсаны дараа эрүүл мэндийн салбарын ажилтнууд цалингаа нэмнэ гэдэг тухай ярихгүй ээ гэдэг баталгааг Эрүүл мэндийн яам одоо өөрөөр хэлбэл салбарыг хариуцаж байгаагийн хувьд баталгаатай өгч чадах уу гэсэн ийм дөрвөн асуултад би хариултаа авъя.

Баярлалаа.

**М.Оюунчимэг:** Жавхлан сайд, Энхболд сайд хоёр орж ирсэн байна. Эхний асуултад хэн хариулах вэ. Эхлээд Ариунзаяа сайд байх дээр Хөдөлмөрийн тухай хууль одоо амьдралд хэрэгжихэд хамтын хэлэлцээр байгуулах орчин бүрдсэн үү, санхүүжилтээр яаж тусгасан гээд эхлээд Ариунзаяа сайд хариулаад, тэгээд Эрүүл мэндийн сайд, санхүүжилттэй холбоотой юмнуудаа Сангийн яамныхан нь хариулаад явчих.

Гуравдугаар микрофон Ганбаатар гишүүний асуултад хариулъя.

**А.Ариунзаяа:** Хөдөлмөрийн тухай хууль 2022 оны 1 сарын 1-нээс хэрэгжиж эхлэхтэй холбоотойгоор яам, ажил олгогч эздийн холбоо, үйлдвэрчний эвлэл, мэргэжлийн, одоо бүх байгууллагууд, хууль баталсан Улсын Их Хурлын гишүүд, ахлагч нар яг одоо сургалтуудыг бол явуулж байна. Сургагч багш нарыг бэлдэж байна. Бүх одоо тал руугаа хуулийг сурталчлах, хууль хэрэгжүүлэх тал дээр анхаарч ажиллаж байгаа. Хөдөлмөрийн тухайн одоо хуулийн шинэчилсэн найруулгаар сум дүүрэгт байгуулагдах хөдөлмөрийн маргаан зохицуулах салбар хороодыг одоо байгуулна гэж оруулсан байгаа. Эдгээр салбар, хороодод ажиллаж байгаа хүмүүсийн урамшууллыг ч гэсэн одоо хуулиар зааж өгсөн.

Эдгээр одоо салбар хөдөлмөрийн маргаан зохицуулах салбар хороодын үйл ажиллагааг нь жигдрүүлэх сургалт зохион байгуулах, ер нь одоо байгуулах, мөн урамшуулах асуудлуудыг бид анхаарч байгаа. Яаман дээр манай яамны зардал дээр ямар ч байсан 750 сая төгрөг бол шинээр одоо тусаад ингээд явж байна. Тэгээд тухайн одоо аймаг, сум, дүүргийн Засаг дарга нар ч гэсэн өөрсдийнхөө одоо энэ төсөвтөө анхаарч тухайн удирдлагын зөвлөх зөвлөл дотроо яг ажил олгогч ажилтны төлөөллүүдийг оруулна гэдэг агуулгаар маш сайн ажиллаж дэмжиж ажил олгогч, үйлдвэрчний ажил олгогч эздийн холбоо болон Үйлдвэрчний эвлэл бол сайн хамтарч ажиллаж байгаа гэдгийг хэлье ээ. Бид мэдээж дөнгөж эхэлж байгаа учраас олон жилийн энэ амжилтыг бататгаад илүү одоо сайжруулах, илүү үйл ажиллагааг нь жигдрүүлэх тал дээр хичээнгүйлэн ажиллаж байгаа. Нөгөө талдаа бол хөдөлмөр эрхлэлтийг дэмжих сангийн талаар та сая асуулаа.

Хөдөлмөр эрхлэлтийг дэмжих сан дээр ирэх оны хувьд 104.3 тэрбум төгрөг тавигдсан. Мэргэжлийн боловсролд шилжиж байгаатай холбоотойгоор 70 тэрбум яг мэргэжлийн боловсролын салбарт зарцуулагддаг байсан бол одоо яг цэвэр энэ хөдөлмөр эрхлэлтийг дэмжих сан болоод энэ үйл ажиллагааг, хөдөлмөр эрхлэлтийг дэмжих энэ ажил дээр одоо зарцуулагдана.

Боловсрол, соёл спорт, эрүүл мэндийн салбар дээр бол яг энэ хоорондоо ярилцах бололцоог нь нээж өгсөн нь цалингийн доод түвшингий нь баталж өгдөг. Харин дээшээгээ гүйцэтгэл дээр суурилсан одоо энэ урамшуулал, цалингийн системийг одоо бас бий болгож өгч байгаа нь энэ салбарын хэлэлцээрүүд дээр ч гэсэн илүү орон зайг нь бий болгож өгч байна гэж бодож байна. Тэгээд салбарын сайд нар илүү одоо сайн хариулах биз ээ.

Баярлалаа.

**М.Оюунчимэг:** Эрүүл мэндийн сайд 6 дугаар микрофон.

**С.Энхболд:** Ганбаатар гишүүний асуултад хариулъя. Эрүүл мэндийн салбар 2021 оны 3 сарын 1-нээс эхлэн гүйцэтгэлийн санхүүжилтээр санхүүждэг болсон байгаа. Үүний хүрээнд бол ер нь тухайн эрүүл мэндийн байгууллагууд тэр салбарынхаа ажилчдын цалинг нэмэх бас ингээд бололцоо боломж бүрдэж эхэлж байгаа гэсэн үг. Тэгээд хамгийн гол нь 2022 оны төсөвт бид нар энэ төсвийн шинэчлэл дээр манай төсөв нэмж өгсөн байгаа. Ингэхээр бид нар бас энэ эрүүл мэндийн салбарын ажилчдын цалинг бол нэмэх боломжтой гэж үзэж байгаа. Энэ дээр бид нар бас 03 дугаар тогтоол өртгийн жин дээр бол нэлээн нарийн судалгаанууд хийгдэж байгаа.

Хэрэв төсөл маань ингээд батлагдах юм бол бид нар ямар ч байсан эрүүл мэндийн салбарын ажилчдын цалингийн тэр доод жишгийг бас тогтоож өгнө. Ингээд доод тал нь бол 20 хувиар нэмэх боломж бололцоо байгаа гэж үзэж байгаа.

**М.Оюунчимэг:** Ганбаатар гишүүн тодруулъя. Тодруулж хэлэхэд бол Монгол Ардын нам чинь ер нь сошиал демократик гэж одоо нийгмийн ардчилсан нам гэж яриад байгаа. Нийгмийн ардчилал гэж нийтээрээ нийгмээрээ хэлэлцье, зөвшилцье нэгдсэн ойлголтод хүрье ээ л гэсэн уг нь нам юм байгаа юм шүү дээ. Социал демократ гэдэг ойлголт. Тэгэхлээр аливаа нэг энэ цалин хөлс, энэ төсөвтэй асуудлыг орж ирэхэд энэ төсвөөс болж хохирох магадлалтай, эсвэл төсвөөс болж одоо үр дүнгий нь хүртэх магадлалтай улсуудтайгаа хэлэлцэж хэлэлцээр байгуулж орж ирэх явдал шүү. Энэ бол та нар тэр нэг хэдэн одоо ажилчин юм уу, эсвэл янз бүрийн хүмүүсийг харж үзээд байгаа явдал биш, хуульд байгаа зүйл шүү. Тэгээд энэ 20 хувь нэмье гэдгээ салбарын одоо улсуудтайгаа зөвлөлдөж, зөвшилцөж хэлэлцэж орж ирсэн гэдгийг би одоо баталгаажуулж авлаа.

Хоёрдугаарт хөдөлмөрийн салбар дундын хамтын хэлэлцээр бол.

**М.Оюунчимэг:** Ганбаатар гишүүн нэг минут.

**С.Ганбаатар:** Тэгэхлээр салбар салбар дундын хамтын хэлэлцээрээр 34.1.2-т зааж байгаа шүү дээ. Тариф цалин хөлсний асуудлыг орчихсон байгаа. Таван асуудал байгаа норматив, хөдөлмөрийн норм норматив гээд. Энэ асуудал дээр 720 гэв үү, 700 сая төгрөг суулгасан гэж байгаа юм. Энэ одоо мөн том ажил даа. 700 сая төгрөг чинь одоо хаанаа ч хүрэхгүй. Тэгэхлээр хангалттай төсөвтэй салбарын салбар дундын цалин хөлсний хөдөлмөр эрхлэлтийн нөхцөл, хөдөлмөрийн зохион байгуулалтын норм нормативын ямар ч маргаан гарахгүй ээ гэж би ойлголоо. Энэ асуудлыг хангалттай төсөв батлагдсан учраас бид зохион байгуулалтыг хийнэ гэж ойлголоо. 2022 онд ийм үр дүн гарна.

Ингээд Хөдөлмөрийн хуулийн хэрэгжилтийн талаар би тодруулж асуучихлаа.

**М.Оюунчимэг:** Ганбаатар гишүүн санал хэллээ гэж ойлгож байна. Эрүүл мэндийн сайд та одоо маш тодорхой ярихгүй бол нөгөө цалингийн доод түвшний жишгийг тогтоох гээд байгаа. Жишээ нь Боловсролын сайд боловсролын салбарын цалинг 200-300 мянган төгрөгөөр нэмэх бололцоотой гээд ингээд тоог нь зарлачихсан зарлаад байна лээ. Тэгэхээр Эрүүл мэндийн сайдын ажилтнуудын цалинг яг доод жишгийг нь хэдээр тогтоогоод энэ нь өөрөө дээшээ ямар болох яг бололцоо байгаа юм. Бодит үнэн мэдээллүүдийг өгөх хэрэгтэй байна шүү. Сангийн сайд ч гэсэн та энэ ийм бололцоо бол 2022 оны төсвөөр байгаа эсэх дээр гишүүдийн асуултад бас нэг тодорхой мэдээлэл өгчхөөд Сангийн яам 175 тэрбум төгрөг, Эрүүл мэндийн сайдын багцад цалин хөлс нэмэхдээ нэмсэн гээд салбарын яам болохоор зуугаад тэрбум төгрөг л цалин хөлсөн дээр суусан гээд ингээд зөрүүтэй мэдээлэл гишүүд аваад яваад байна.

Төсвийн ажлын хэсэг дээр өчигдөр бас эрүүл мэндийн төсвийн ажлын хэсэг дээр бас ингэж яригдсан. Тэгэхээр ийм нэг тодорхой мэдээлэл өгөх хэрэгтэй байна.

Та энэ дээр бас нэг хариулт өгөөдхөөч. Жавхлан сайдын микрофоныг.

**Б.Жавхлан:** Байнгын хорооны гишүүдийн өдрийн амар амгаланг ирье. Энэ дээр ийм шүү. Бид нар одоо эрүүл мэндийн салбарын энэ төсвийн шинэчлэлийн хүрээнд энэ жил нэлээн тийм олон асуудлуудыг хөндсөн алдсан оносон зүйлүүд их байна. Гэхдээ одоо бид 2022 оны төсвийг хийж байна. Өөрөөр хэлбэл 2021 оны төсөв дээр одоо эрүүл мэндийн салбарт хийгдсэн төсвийн шинэчлэл дээрээ одоо хийгдэх засваруудаа хийгээд оносон зүйлүүдээ баталгаажуулаад ингээд явах ёстой юм байгаа юм. Тэгэхээр энэ гүйцэтгэлээр санхүүжүүлнэ гэдэг маань эмнэлэг дээр багцаараа санхүүжилт очно шүү дээ багцаараа. Тэрнээс биш тэрэн дотор цалинг нь ингэж салгаж гээд манайхан ингээд яриад байх юм. Тийм тэгэхээр одоо ингээд цалин гээд тусдаа төсөв яваад, тэгээд цалингийн доод дээд хэмжээ цалингаа нэмнэ гэж ингэж яриад байгаа юм. Хуучин яг нөгөө өмнөх тогтолцоотойгоо адилхан тэрнээсээ салж өгөхгүй ийм ойлголттой яриад байгаа байхгүй юу.

Ирэх жил яаж байгаа вэ гэхээр эрүүл мэндийн даатгалын сангийн нийт сан дээр нь 376 тэрбум төгрөгийн нэмэлт санхүүжилт өгч байгаа. Энэ чинь өөрөө яг эмнэлэг дээрээ очно. Тэр эмнэлгийн одоо бүх тусламж үйлчилгээ үзүүлж байгаа эмнэлэг дээрээ багцаараа очоод тэндээсээ хэдийг нь цалиндаа хуваарилах юм, хэдийг нь одоо эрүүл мэндийн тусламж үйлчилгээ үзүүлэхэд шаардлагатай багаж тоног төхөөрөмж тэр одоо эмнэлгийнхээ бусад цахилгаан дулаан гээд зардалдаа зарцуулах юм.

Энэ нь тэр төсвийнхөө эрх мэдлийг хариуцлагатайгаа цуг үүрч яваа эмнэлгийн дарга, хамт олны шийдэх асуудал юм байгаа юм. Цалинг салгаж ярьж болохгүй ээ. Цалинг салгаж ярих юм бол бид нар эргээд хуучин тогтолцоо руугаа явж орох гээд байна. Тэгэхээр энэ нэмэлт тавьж байгаа бүх санхүүжилтүүд нь эрүүл мэндийн дадгалын сангаараа дамжуулаад Эмнэлгүүд дээр очно. Тэндээсээ ард олон нийтдээ эрүүл мэндийн тусламж үйлчилгээг сайн үзүүлсэн. Гүйцэтгэл нь өндөр гарсан эмнэлгийн ажилтнууд, эмч, эмнэлгийн ажилтнуудаа цалинг нь одоо нэмэгдүүлээд муу ажилснуудыг нь тааруу ажилснуудыг нь одоо өөр цалинг нь одоо багасгаад ч юм уу ийм тогтолцоо руугаа бид яваад орчихсон шүү дээ.

Тэгэхээр энэ 376 тэрбум төгрөгөөр нэмэгдсэнээр энэ жил эрүүл мэндийн даатгалын сангаараа санхүүждэг. Одоо энэ салбарын санхүүжилт 1.4 их наяд болж байгаа юм. Энэ нь 5 жилийн өмнөх энэ салбарт зарцуулж байсан нийт урсгал зардлаасаа бүр даруй бүр 2 дахин нэмэгдчихсэн байгаа 2 дахин нэмэгдсэн байгаа.

Тэгэхээр сүүлийн жилүүдэд одоо багагүй хэмжээгээр нэмэгдсэн. Ялангуяа одоо энэ ковидын энэ том сорилтод орж байгаа энэ он жилүүдэд одоо хамгийн их санхүүжилт авч байгаа салбар эрүүл мэндийн салбар байгаа. Тэгэхээр ирэх жил сайдын багц нар тавигдсан эрүүл мэндийн даатгалын сангаар одоо явах энэ санхүүжилт бол багадахгүй ээ багадахгүй. Харин энэ дотроо их зөв зохицуулалт хийх л ийм л шаардлагатай байгаа юм.

**М.Оюунчимэг:** Энх-Амгалан сайдын микрофоныг өгье.

**Л.Энх-Амгалан:** Энэ боловсролын салбар нь цалингаа нэмээд эрүүл мэндийн салбар нь цалингаа нэмэхгүй байгаа юм шиг нэг ийм буруу ойлголт бас нийгэмд төрүүлж болохгүй ээ. Тэгэхээр үндсэндээ бол үр дүнд суурилсан санхүүжилтийн тогтолцоо л бол бид нар одоо оръё л гэдэг ийм цэвэр тогтолцооны асуудал яригдаж байгаа байхгүй юу. Тэгэхээр ерөнхийдөө одоо жишээ нь боловсролын салбар гээд аваад үзэхээр мэдээж эрүүл мэндийн салбар, боловсролын салбар хоёр ялгаатай, санхүүжилт нь.

Тийм учраас боловсролын салбар бол угаасаа суурь санхүүжилт. Хувьсах нэг хүүхдийг сургах хувьсах зардлын санхүүжилт гэдэг ийм санхүүжилттэй хоёрхон санхүүжилтийн эх үүсвэртэй байсан. Энэ жил 2022 оны улсын төсвөөр бид нар энэ боловсролын реформыг үр дүнд суурилсан санхүүжилт шилжүүлж байгаа учраас үр дүн гаргах юм бол тэр багш нарыг урамшуулдаг, тэр сургуулийг урамшуулдаг ийм үр дүнгийн урамшууллын бас нэг эх үүсвэр бий болсон л гэсэн үг.

Тийм учраас үндсэндээ бид нар цалин гэж ярихаасаа илүү цалингийн бүтцийг бид нар шинэчилж байгаа юм. Цалингийн бүтэц гэдэг чинь өөрөө норматив зардал дээр манай салбарын дарамт, тэр зардал гэдэг бол ерөөсөө нэг хүүхдийг сургах хувьсах зардал. Тийм учраас нэг хүүхдийг сургах хувьсах зардал нь өмнө одоо сургалтын чанартай, ямар ч байсан холбоогүй байсан.

Нэгдүгээрт сургалтын чанартай холбоогүй байсан.

Хоёрдугаарт энэ багшийн яг бодитой ажлын үнэлгээтэй ерөөсөө шууд холбоогүй байсан. Багш нарын карманаас гардаг мөнгүүд нөгөө хичээл практикийн зардлууд. Тийм ээ, эрүүл мэндийн зардлууд, багшийн хөгжлийн зардлууд гэдэг энэ зардлууд нөгөө хувьсах зардалдаа шингэж ордоггүй байсан учраас энэ хувьсах зардлын шинэчлэлийгээ өөрчилж байгаа аргачлалаа хийж байгаа учраас нэгдүгээрт багш нарын одоо суурь цалин нэмэх магадлалтай, нэмэх үндэслэлтэй. Дахиад дээрээс нь багш нарын карманаас гарч байгаа тэр мөнгийг багасгаж байгаа учраас багш нарын бодит орлого нэмэгдэнэ гэдэг энэ тайлбарыг бид нар их зөв хийж явахгүй бол хоёр салбарын хооронд бас ингээд нэг ийм үл ойлголцол гараад тэгээд нийгэмд нь ийм том хүлээлт үүсчих вий дээ л гэж болгоомжилж байгаа юм.

**М.Оюунчимэг:** Одонтуяа гишүүн асуулт асууя.

**С.Одонтуяа:** Тэгэхээр хүүхэд харах үйлчилгээний талаар нэг зарчмын зүйлийг хэлж ойлгуулмаар байна. Өмнө нь 2012-2016 онд Хүүхэд харах үйлчилгээний хууль батлагдаад Хүн ам, нийгмийн хамгааллын яаманд энэ асуудал хариуцуулагдаж байсан. Хүүхдийн агентлаг энэндээ бүх юмаа тохируулаад Хүүхдийн эрхийн хууль, Хүүхэд хамгааллын хуулиа баталсан. Гэтэл өмнөх парламент энийг өөрчлөөд боловсролын яам руу энэ хүүхэд харах үйлчилгээг шийдчихсэн одоо эргээд буцаад Ариунзаяа сайдын яам руу ирж байгаа юм байна. Тэгэхээр одоо яах вэ? Хэдийгээр одоо алдаатай ч гэсэн одоо алдаагаа засаад, зөв газраа иржээ гэдгийг би хэлмээр байна. Нэг зарчмыг нь ойлгох ёстой юм. Цэцэрлэг гэдэг бол сургуулийн өмнөх боловсрол олгодог, нөгөө хүүхэд дуулдаг бүжиглэдэг уншиж, бичиж бас сурдаг.

Хүүхэд харах үйлчилгээ бол ерөөсөө хүүхдийг аюулгүй байлгах л нэг номерт асуудал байхгүй юу. Тэгэхээр энэ хүүхдийн агентлаг нь хариуцаад энэ эрхийг нь хамгаалах, энэ дээр гол анхаарах зарчмын зүйл гэдгийг л манайхан сайн ойлгооч ээ гэдгийг хэлмээр байна. Одоо энийг ингээд дахин дахин тал тал тийш нь чаргууцалдуулаад баймааргүй байна. Гол нь нэг ээж, таван хүүхэд харлаа, тэр хооронд тэр таван ээж нь ажил хийлээ.

Яагаад гэхлээр цэцэрлэггүй хүүхдүүд, ялангуяа ковидын үед цэцэрлэггүй хүүхдүүд энэ хүүхэд харах үйлчилгээнд хамрагдах нь хамгийн тохиромжтой байдаг байхгүй юу. Голцуу таньдаг хүндээ харуулдаг эмээ нь юм уу ээж нь бас харж байдаг. Тэгэхээр одоо бид энэ хүүхэд харах үйлчилгээгээ жоохон анхаараач ээ гэдгийг хэлэх гэсэн юм. Та нар судалгаа харсан байх. Одоо энэ бэлгийн хүчирхийлэлд орж байгаа бага насны хүүхдүүд бол голцуу харах хүнгүй хажуу айлдаа юм уу, эсвэл нэг одоо таньдаг хөдөөнөөс оюутанд ч харуулдаг юм уу. Нэг ийм зүйлд маш их 80 гаруй хувь нь бэлгийн хүчирхийлэлд өртөж байгаа. Тэгэхээр Хүүхэд харах үйлчилгээний хууль энэ ажил бол тэр дуулж бүжиглэж юм бичиж, тэр мундаг болгохоосоо илүү аюулгүй байдлыг нь хангах хууль шүү гэдгийг дахин дахин анхааруулъя.

Эрүүл мэндийн салбар дээр нь хэд хэдэн зүйл хэлье ээ. Энэ дээр бол төсвийн шинэчлэл бол их л сайн явж байгаа. Энэ дээр бол Жавхлан сайдтай санал нэг байна. Одоо гүйцэтгэлээр санхүүжих. Энэ бүх зүйлийг бол бид нар дэмжээд явж байгаа. Харин эрүүл мэндийн салбарын зардлын энэ хөрөнгө оруулалт бол арай байна. Энэ арай дэндүү байна. Соёлын салбарт өгч байгаа хөрөнгө оруулалт нь хамаагүй их. Одоо тэр соёлын төв, музей юу байдаг юм. Би одоо нийт дүнгүүдээр нь ингээд нэг бүрчлэн тулгаж үзлээ. Өнөөдөр эрүүл мэндийн салбарын зардал ярихаар гадаадын зээл тусламж яриад байх юм. Хаашаа юм, соёлд нь бол гадаадынхан мөнгө өгөхгүй, эрүүл мэнд нь бол ингээд навсайгаад өрөвдмөөр байж байвал өгчихнө гэдэг энэ муухай сэтгэхүйгээ салмаар байна.

Энэ нэгдүгээр асуудалд бол бид нар Монгол хүнийхээ эрүүл мэндийг тавимаар байна шүү. Манай ажлын хэсгийнхэн би бас нэг бүтэн өдөр ХӨСҮТ дээр очиж ажилласан. Арай дэндүү байна лээ шүү. Та нар фэйсбүүкээр тэр явж байгаа зургийг хар. Хүн бүхэн доор нь юу гэсэн бэ гэхээр арай гахайн хороо ч ийм байхгүй, эд нар энэ мөнгөө яачихдаг юм, хийчихдэг юм гэсэн. Ийм зүйлүүд бол маш их байсан. Тэгэхээр бид энэ ХӨСҮТ-ийг онцгой анхаармаар байна. Би Жавхлан сайдын хэлсэн тайлбарыг бол сонссон. Маш олон объект байдаг. 100-аад тэрбум хэрэгтэй. Энийг гадаадын зээл тусламжаар санхүүжихгүй бол барахгүй гэдгийг би сонссон. Би энэ дээр санал нэг байна. Мэдээж энэ дээр бол том төслүүд явна. Гэхдээ ядаж 2022 онд 2 тэрбум төгрөгийг энэ ХӨСҮТ-ийнхээ засварт тавихгүй бол бохир цэврийн байгууламж нь эвдэрчихсэн. Одоо төвийн шугам руу тэр айхтар сүрьеэ, тэр айхтар халдварт өвчин чинь тэр чигээрээ цэвэрлэгдэхгүй орж байгаа шүү. Тэндээс хүн дахиад өвчин авахаар тийм байна. Үнэхээр аймшигтай байна.

Тийм учраас энэ 1 тэрбум засвар гэдэг бол.

**М.Оюунчимэг:** Одонтуяа гишүүн нэг минут нэмж өгье.

**С.Одонтуяа:** Тэгэхээр энэ задаргаан дээр ингэж байгаа юм л даа. Эрүүл мэндийн салбарын их засвар улсын хэмжээнд 1 тэрбум төгрөг. Энхболд сайд энийг хүрэхгүйг бол мэдэж байгаа. Надтай бас хэд хэдэн удаа уулзсан. Бас бид нар бол энэндээ санаа зовж байгаа. Гэхдээ энэ нэг тэрбум бол улсын хэмжээнд. Тэгэхээр ХӨСҮТ-д юу ч оногдохгүй гэдгийг бид нар ярилцсан байгаа. Тэгэхээр манай энд байгаа гишүүд, 10 гишүүн сая санал гаргаад ХӨСҮТ-д ядаж засварын 2 тэрбум төгрөгийг тавьж өгөөч ээ гэсэн ийм саналтай байгаа.

Тэнд хамгийн аюултай нь Халдварт өвчин судлалын үндэсний төв. Өөрсдөө бол өөрсдийнхөө хүчээр зөндөө юм хийсэн байна лээ, хөөрхий бас. Дээврүүдээ зассан байна лээ. Сангийн яам бас мөнгө шийдэж өгөөд лифтээ тоног төхөөрөмжөө, гол нь бүх мөнгө тоног төхөөрөмж рүү яваад засварт ерөөсөө мөнгө орохгүй болохоор зарим нь 1986 оныхоо байдлаар бол байна лээ шүү. Тийм учраас энийг одоо Байнгын хорооны дарга, гишүүд одоо шийдэж өгөөрэй. Хүүхэд харах үйлчилгээн дээр бол та санал хэлсэн гэж ойлгосон? Тийм ээ.

**М.Оюунчимэг:** Эрүүл мэндтэй холбоотой ХӨСҮТ-тэй холбоотой эрүүл мэндийн санхүүжилттэй холбоотой асуудлаар хэн эхлээд хариулах вэ?

Энхболд сайд 6 дугаар микрофон.

**С.Энхболд:** Одонтуяа гишүүний асуултад хариулъя. ХӨСҮТ-ийн барилга байгууламж бол 1986 онд анх ашиглалтад орсон. Нийтдээ 28 корпус барилга байгууламжтай. Мэдээж үе үеийн дарга нар, сайд нарын үед бол бас тодорхой хэмжээний төсөв тавигдаж засварууд хийгддэг байсан. Тэгэхдээ бол тийм төдийлөн том хэмжээний бол урсгал засварууд бол хийгддэггүй байсан юм байна лээ. 2020 онд эрүүл мэндийн сайдын багцаас 583 сая төгрөг засварт өгч бас 2020 онд бол хийлгэсэн. 2021 онд бол бас Засгийн газрын нөөц хөрөнгөөс 3.2 тэрбум, Эрүүл мэндийн сайдын багцаас 837 сая төгрөг гэх мэтчилэн бол бас тодорхой хэмжээний тэр төсвүүдийг өгч бид нар бол засваруудыг хийлгэж байгаа. Гэсэн хэдий ч хамгийн гол нь 2020 оны 3 сараас эхлэн ХӨСҮТ маань өөрөө улаан бүс болсон.

Тэгэхээр, ялангуяа тэр дотор засвар буюу ялангуяа хэвтэн эмчлүүлж байгаа тасгуудын дотор засвар хийхэд бол бэрхшээлүүд учирч байгаа. Одоо ч гэсэн энэ эмнэлэг маань өнөөдрийн байдлаар 300 гаран хүн авчихсан эмчлүүлж байгаа учраас яалт ч үгүй бид нар дотор засвар хийхэд бол бэрхшээлүүд тулгарч байгаа.

Бид нар одоогийн байдлаар дээвэр, амбулаторийн хэсэг гээд энэ гадна тохижилтын ажлуудыг бол хийгээд явж байна. Өнөөдрийн хувьд ч гэсэн бид нар яг Эрүүл мэндийн сайдын багцаас хэмнэгдсэн төсөв дээр бас тодорхой хэмжээний төсвийг ХӨСҮТ-д бас төсөвлөөд ингээд хэрвээ одоо тохиолдлын тоо буураад одоо ялангуяа зарим нэг хэсэг тасгууд маань одоо өвчтөн авахгүй байх тийм тохиолдол гарах юм бол бид нар засваруудыг бол ингээд үе шаттайгаар ингээд хийгээд явж байгаа. Энэ дээр бол бас огт төсөв тавигдахгүй байна гэж хэлж болохгүй байх. Бас тодорхой хэмжээний төсвүүдийг хуваарилж хийгдэж байгаа.

Мэдээж халдварын тохиолдол буураад ирэх юм бол бид нар ингээд үе шаттайгаар төсвийн зохицуулалт хийгээд ХӨСҮТ-ийн их засвар дээр бол онцгой анхаарч ажиллаж байгаа гэдгээ бас хэлмээр байна.

2022 оны энэ эрүүл мэндийн салбарын их засвар дээр бол 1 тэрбум төгрөг тавигдсан. Нийт салбарын хэмжээнд байгаа. Энэ дээр одоо бас тэгээд дотор нь зохицуулалт хийгээд явна л гэж бодож байна.

**М.Оюунчимэг:** Сая энэ Одонтуяа гишүүн болоод тэр арваад гишүүн ХӨСҮТ дээр 2 тэрбум тавих санал гаргаж байна л даа. Тэгэхээр энийг зохицуулах бололцоо байгаа юу, үгүй юу гэдэгт та тодорхой хариулт өгөхгүй бол. 1 тэрбум засварт байгаа. Тэгээд энд 2 тэрбумын асуудлыг гишүүд хөндөж тавиад байж байна шүү дээ. Тэгэхээр бололцоотой юу бололцоогүй бол хаанаас яаж төсөв зарцуулах юм гэдгээ тодорхой тайлбар өгөхгүй бол. Эсвэл өмнө нь мөнгө өгчхөөд тэр өөр юманд зарцуулагдчихсан байгаад байгаа юм уу?

Жавхлан сайд хариулъя.

**Б.Жавхлан:** Би нэмж хариулъя аа. Ийм шүү Одонтуяа дарга аа нэгжийн хуулиар засаг захиргааны нэгж, түүний удирдлагын тухай хуулиар энэ их засварууд. Ялангуяа яг манай суурь үйлчилгээний нийгмийн суурь үйлчилгээний засварууд, эрүүл мэнд, боловсролынх, орон нутгийнх нь бүгд орон нутаг руугаа шилжиж байгаа, зардлууд нь. Урьд нь улсын нэгдсэн төсвөөс хариуцдаг байсан бол одоо хариуцахаа больж байгаа.

Өөрөөр хэлбэл орон нутгийн суурь зардал дээр нь энэ нэмэгдэж байгаа. Жишээ нь шилжиж байгаа гэсэн үг. Нийслэлийнхэн, тэр аймгуудын ч тэр. Тийм учраас энэ жил 2022 оны төсвөөс улсын нэгдсэн төсөв дээр ийм их засварууд байхгүй болчхож байгаа юм. Одоо Энх-Амгалан сайдын багц дээр ч тэр орон нутгийнх нь байхгүй болчхож байгаа шүү. Сургуулиудын их засварын зардлууд Улаанбаатар хотод ч тэр. Тэгэхээр тэр нэг тэрбум төгрөг гэдэг бол бас нэг тийм бага тоо биш. Улсын нэгдсэн төсвөөр Эрүүл мэндийн сайдын багц дээр очиж байгаагийн хувьд.

Нийслэлийн бусад эмнэлгүүд дээр жишээ нь ер нь дандаа нийслэлийн одоо орон нутгийн төсөв дээр нь суугаад явах юм байгаан. Төв аймаг ч гэсэн тэр. Цэцэрлэг, сургууль, эмнэлэг бүгд орон нутгийнхаа суурь зардал дээр нэмэгдээд явна. Их засварууд нь. Улсын нэгдсэн төсвөөс нэг төгрөг ч байхгүй. Тэгээд тийм учраас энэ улсын нэгдсэн төв дээр байгаа их засварын зардал их бага харагдаад байгаа юм шүү.

**М.Оюунчимэг:** Одонтуяа гишүүн нэг минут тодруулъя.

**С.Одонтуяа:**  Би таны саяын хэлсэн зүйлүүдтэй бүгдийг нь мэдэж байгаа. Гэтэл ХӨСҮТ гэдэг чинь өөрөө ерөөсөө яг улсын гол стратегийн объект болчхоод байгаа. Энэ бол тэр дүүрэг энэ одоо нийслэлийг чинь би мэднэ л дээ. Нийслэл төсвөө яах вэ гэхээр нөгөө нэг дүүргүүдийнхээ эмнэлэгт л хуваарилдаг байхгүй юу. ХӨСҮТ-д Нийслэлийн эрүүл мэндийн газраас засварын төсөв очихгүй. Тэгтэл энд Эх хүүхдийн эрүүл мэнд гээд засвар нь бол байж байна. Гурван тэрбум энийг бол дэмжиж байна. Үнэхээр бас л аймаар болчихсон объект. ХӨСҮТ чинь бас аймаар байгаа шүү гэдгийг хэлчихье.

Хэрвээ 2022 онд та нар энэ ХӨСҮТ дээрээ арга хэмжээ авахгүй бол тэр эмнэлэг чинь нураад уналаа. Тэндээс дахиж халдварт өвчин гарах гээд байна. Бохир цэвэр нь одоо тэр нэгдсэн төвийн шугам руугаа орох гээд байна. Тэнд сүрьеэгийн тасаг нь аймаар бараг дайны байдалтай орнууд ч тийм эмнэлэгтэй байхгүй шүү. Нас барсан хүнээ бараг.

**М.Оюунчимэг:** Эрүүл мэндийн сайд хэлэхээр ХӨСҮТ-д жишээ нь 2020, 2021, 2022 он гээд бараг гурав орчим тэрбум төгрөгийг зарцуулсан байна шүү дээ. Энэ зүгээр бодоод үзэхэд. Энэ мөнгө хаашаа явчхав. Хэрвээ буруу юм зарцуулсан бол тэр хариуцлагыг нь тооцож эргэж төлүүлэх энэ тэр арга хэмжээ авахгүй бол дахиад л нэг мөнгө төсөв суудаг, дахиад өөр тийшээ явдаг. Сая сайдын хэлж байгаагаар яах вэ, тоног төхөөрөмж байж магадгүй, дээрээс нь ХӨСҮТ өөрөө одоо цар тахлын голомт учраас тэнд хүмүүс хэвтэж эмчлүүлж байгаа. Энэ урсгал зардалд нь яваад байна уу, тэр уг нь бол засвар үйлчилгээ гээд 2020 онд 2021 оны төсөв дээр мөнгө суулгасан байхгүй юу.

Сарангэрэл сайд байхдаа бас ХӨСҮТ гээд л суулгаж байсан. Мөнхсайхан сайд бас ярьж байсан байхгүй юу. Тэгээд юу ч хийгдээгүй байгаад байгаа юм бас байгаад байгаа юм.

Чинзориг гишүүн асуулт асууя.

**М.Оюунчимэг:** Жавхлан сайдаас 2, 3 асуулт асуумаар байна. Эрүүл мэндийн даатгалын сангийн чинь орлого, зарлагыг батлахдаа бид нар нэр төрлөөр нь баталдаг л даа. Өмнө тэгж явж ирсэн юм. Энэ жилийн өргөн барьсан төслийг гаргахдаа эрүүл мэндийн даатгалын сангийн орлогыг нэр төрлөөр нь батлахгүй нийт дүнгээр нь батална гээд оруулчихсан. Яагаад ингэж байгаа юм бол? Ажил олгогчийн төлөх шимтгэл нь ажилтны төлөх шимтгэл. Тэгээд хамгийн гол нь нөгөө төр хариуцах иргэдийн шимтгэл гээд. Ингээд нэг нэр төрлөөр нь тавьдаг шүү дээ. Ингээд бөөн дүнгээр нь тавьчихсан байх юм. Энэ яаж байгаа юм. Цаашдаа ингээд хэлэлцүүлгээ явцад өөрчлөх юм болов уу. Ямар учиртай ингэж тавьсан юм бол?

Хоёр дахь асуудал нь та нар ч яах вэ, ингээд л гүйцэтгэлээр нь хувааж аваад л сайхан болгоно гээд байх юм. Наад сан чинь эрүүл мэндийн даатгалын сан чинь одоо 2023 оноос ерөөсөө чөлөөлөлт үлдэгдэлгүй болно шүү дээ, сайдаа. Тэгэхээр одоо чөлөөт үлдэгдэлтэй болгохдоо ямар арга хэмжээ авах вэ? Сангийн бие даасан байдлыг яах юм. Ер нь цаашдаа ядаж эхний алхам болгоод төр хариуцаж байгаа иргэдийнхээ шимтгэлийг ажилтан хүний төлж байгаа шимтгэлтэй үе шаттайгаар хүргэх ийм. Одоо арга хэмжээ ядаж эхний ээлжид авахгүй юм уу. Тэгэхгүй бол наад сан чинь ер нь тэгээд цаашдаа та бол сайхан ингээд гүйцэтгэлээр эрүүл мэндийн даатгал сангаас ав гэж түлхээд байдаг.

Наад сан чинь сүүлдээ өөрийн ингээд эдийн засгийн бие даасан байдал нь байхгүй болчих нь ээ гэсэн энэ нэг асуудал.

Гурав дахь асуудал нь ковидын хууль 1 сарын 1-нээс үйлчлэл нь зогсоно оо. Гурав дахь асуудал асууж байна.

Гурав дахь асуудал нь ковидын хуулийн өөрчлөлт 1 сарын 1-нээс зогсоно. Тэгэхээр энэ эрүүл мэндийн тухай хуулиараа нийтийг хамарсан энэ гамшигт одоо халдварт өвчин гарсан бол Эрүүл мэндийн тухай хуулиар төр хариуцах ёстой. Тэгэхээр энэ ковидын хуулийн үйлчлэл зогсохлоор ирэх жил нь ковидын зардлыг улсын төсвөөс шууд одоо өгөх гэж байгаа юу? Яах гэж байгаа вэ?

Одоо бол эрүүл мэндийн даатгалын сангаас хаврын төсвийн тодотголоор нэг юм бантан хутгаад л явчихсан шүү дээ. Ийм гурван асуулт бол байна.

Төр хариуцах, төр хариуцах нөгөө халдварт өвчин, нийтийн хамарсан халдварт өвчний зардлыг төр хариуцсанаас эрүүл мэндийн тухай хуультай шүү дээ. Ковидын хууль зогсчихлоор та энийгээ хэрэгжүүлэх үү, үгүй юу гэж.

Эрүүл мэндийн сайдаас та хавар гүйцэтгэлээр санхүүждэг болсон учраас цалин нэмэгдүүлэх боломжтой. Эрүүл мэндийн ажилчдын цалинг 2 сая төгрөгт хүргэнэ гээд үйлдвэрчний эвлэлтэйгээ баахан хэвлэл мэдээллээр ярьсан. Үйлдвэрчний эвлэлтэй гэрээ байгуулчихсан юм байна лээ шүү дээ. Тэгээд одоо хэзээ энэ 2 сая хоёр сая төгрөгт хүрэх юм.

Хоёр дахь асуудал нь ирэх жил та цалинг 20 хувиар нэмнэ гэж яриад байх юм. Би Сангийн сайдын яриад байгаа зөв байх л гэж бодож байна. Гүйцэтгэлээрээ санхүүжилтээ авч байгаа нөхцөлд цалинг одоо 30 хувиар нэмэгдүүлнэ, 20 хувиар одоо нэмэгдүүлнэ гэж одоо ярих нь зөв үү, буруу юу. Үнэхээр одоо гүйцэтгэлээрээ санхүүжилтээ авч чадаж байгаа бол тэгээд одоо цалингаа 10 хувиар ч, 20 хувиар, 40 хувиар нэмэх боломж нь нээгдээд явах ёстой юм биш үү. Тэгээд яг таны яриад байгаа 20 хувиар цалин нэмнэ гээд ярьчихаар чинь бас энэ нөгөө шинэчлэлтэй чинь зөрчилдөх гээд байгаа юм шүү гэж би бол тэгж хараад байгаа юм.

Энэ гүйцэтгэлээр санхүүжүүлнэ гэдэг чинь тэгээд Сангийн сайд эд нар хир ойлгож байдаг бол доо. Сумын эрүүл мэндийн төв нийт санхүүжилтийнхээ 11 хувийг эрүүл мэндийн даатгалын сангаас санхүүжилт авдаг шүү дээ. Энийг нь та бүхэн мэдэж байгаа байх. Мэдэж байгаа байлгүй дээ. Энийг мэдсээр байж тэгээд одоо тэр 11 хувийн санхүүжилтийг эрүүл мэндийн даатгалаас авдаг сумын эрүүл мэндийн төвийг яаж одоо гүйцэтгэлээр санхүүжилт аваад цалингаа нэмээд сайхан болгоно гээд яриад байгаа юм. Би ерөөсөө ойлгохгүй байгаа юм наадахыг чинь. Хувийн эмнэлгүүдэд бол ашигтай байгаа юм. Клиник эмнэлгүүдэд та нарын яриад байгаа чинь бас болж байгаа юм. Сумын эмнэлэг, өрхийн эмнэлэг дээр үнэхээр энэ чинь одоо хүнд байгаа шүү сайд аа энийгээ ойлгож байгаа биз дээ.

Хамгийн гол хүндрэл нь боловсрол дээр ч гэсэн гарна. Гүйцэтгэлээр санхүүжилт, хувьсах зардлаар өгнө гээд байгаа юм. Гарааны ижил нөхцөл байдлыг нь бид нар хангаж өгөхгүй бол боловсрол дээр ч тэр, эрүүл мэнд дээр ч тэр энэ чинь маш одоо хүнд.

**М.Оюунчимэг:** Чинзориг гишүүнд нэг минут нэмж өгье. Бид нар Байнгын хорооноос байгуулсан ажлын хэсгийн хүрээнд би Төв аймагт очиж ажиллаж үзсэн. Төв аймгийн эмнэлэгт PCR аппарат байхгүй, томограф аппарат байхгүй. Аймгийн нэгдсэн эмнэлэг шүү дээ. Тэгээд ийм одоо оношилгоо, шинжилгээний тоног төхөөрөмж байхгүй байхад чинь наад одоо үйлчилгээ үзүүлээд даатгалын сангаас санхүүжилт аваад бүх юм сайхан болчихно гэж ерөөсөө хэлэх арга байхгүй. Аймгийн эмнэлэг ийм тоног төхөөрөмж байхгүй байхад сумын эмнэлэгт бол юу ч байхгүй.

Тэгэхээр сумын эмнэлэг чинь бол гүйцэтгэлээрээ санхүүжилт аваад сайхан болно гэдэг нь бол үнэхээр одоо хүнд.

Ариунзаяа сайдаас нэг асуулт байна аа. Байдал бол амаргүй байна шүү дээ.

Хоёрдугаар улирлын статистикийн мэдээгээр ажилгүйдэлд байгаа хүний тоо 20 хувь нэмэгдсэн байна. Өрхийн зарлага 10 хувиар буурсан байна. Ийм нөхцөлд тэгээд Бусад төрийн албан хаагчдын цалинг нэмэгдүүлэх, тэтгэврийнхний орлого тэтгэвэр, одоо нэмэгдүүлэх арга хэмжээ авахгүй юм уу? Манай салбараас одоо юм үлдэж байгаа юм уу? Хүүхдийн мөнгийг нь сангийн яам.

**М.Оюунчимэг:** Сангийн сайд эхэлье. Дараа нь Эрүүл мэнд, тэгээд Хөдөлмөр, нийгмийн хамгааллын сайд.

**Б.Жавхлан:** Чинзориг гишүүний асуултад хариулъя. Яг үнэхээр эрүүл мэндийн даатгалын сангийн орлогыг бөөнд нь тавьсан байгаа. Та бол одоо хамгийн сайн ойлгох хүмүүсийн нэг гэж бодож байна. Тэгж нөгөө нэг бүрээр нь тавьдаг байхад одоо төрийн албан хаагч нарыг ч гэсэн нэг бүрээр нь тавьдаг байсан шүү дээ? Тийм дата дээрээ үндэслэж. Ирэх жил жишээ нь 4 салбарын төрийн албан хаагч нарыг бол ингэх боломжгүй болж ирж байгаа юм. Боловсролын салбар, эрүүл мэндийн салбар, соёл, урлаг, спорт гээд.

Тийм учраас 2022 оныхоо эрүүл мэндийн даатгалын сангийн орлогыг бас тэгж шууд задалж тавьж болохгүй байгаа учраас ингэж бөөнд нь тавьсан байгаа шүү. Нэг ангиллаар төлөвлөсөн гэсэн үг. Тэр ковидын эмчилгээний санхүүжилт гэж байна. Би буруу ойлгочихов уу? Тэр тарифыг чинь бол ковидын хууль дээр үндэслэж биш шүү дээ. Эрүүл мэндийн тухай хууль Эрүүл мэндийн даатгалын сангийн тухай хуулиар үндэслэж эрүүл мэндийн сайд, Сангийн сайдын хамтарсан тушаалаар баталдаг. Та тэр тарифыг хэлж байна уу? Тэр тарифыг хэлж байгаа бол энэ ковидын хуультай бол хамаарахгүй. Өөрөө яг Эрүүл мэндийн сангийн даатгалын тухай хууль болон Эрүүл мэндийн бусад хуулиар ингээд зохицуулагдаад явна. Ковидын хуультай зэрэгцэж зогсохгүй ээ.

Хэрвээ та би буруу ойлгосон бол та дахиж залруулж асуугаарай. Тэр анхан шатны тэр сумын түвшний эмнэлэг болон өрхийн эмнэлгүүд маань санхүүжилтээ одоо гол орлогоо гүйцэтгэлийн санхүүжилтээр бол авахгүй ба шүү дээ. Нэг иргэнээр тооцсон санхүүжилтээ ихэнх төсвөөрөө авдгаараа ингээд явна шүү дээ. Үгүй ээ, үгүй 11 хувиас авдгаас гадна бусад тэр гүйцэтгэлээрээ ч авна. 1 иргэнээр тооцож санхүүжилтээ ч авна шүү дээ. Санжаадорж хэлтсийн дарга хариулаадах аа, нэмээд.

**М.Оюунчимэг:** Чинзо гишүүний яриад байгаа бид нар хяналтын ажлын хэсэг, бүх шатлалын эмнэлэг, аймаг сум явахад яг ийм байсан шүү. Тэгэхээр маш тодорхой хариулаад 2022 оныхоо төсөв дээр засахгүй бол Эрүүл мэндийн яамныхан өөрсдөө мэдэж байгаа шүү дээ. Тэгээд дуугай байгаад байх юм. Санжаадорж хоёрдугаар микрофон.

Хоёрдугаар микрофон нь ассан байна. Хоёрдугаар микрофон өг дөө.

**М.Санжаадорж:** Сангийн яамны Зарлагын хэлтсийн дарга Санжаадорж гишүүний асуултад хариулъя. Анхан шатны эрүүл мэндийн тусламж үйлчилгээ үзүүлж байгаа өрхийн эмнэлэг, сумын эмнэлэг дээр бол гол санхүүжилт нь нэг иргэнээр тооцсон санхүүжилтээр санхүүжилтээ авч байгаа. Анхан шатны эмнэлгийн гол зорилго бол өөрөө урьдчилан сэргийлэх, хяналт тогтоох энэ тэр байгаа. Дээрээс нь нэмээд боломжтой одоо эмнэлгүүд нь өөрөө л сумын эмнэлэг бол бага хэмжээний мэс засал хийх, хүүхэд төрүүлэх ийм эмчилгээнүүдийг хийдэг. Үүн дээр бол гүйцэтгэлээр санхүүжилт авдаг. Энэ нь өөрөө нийт авч байгаа санхүүжилтийнх нь 10 орчим хувь ер нь эмнэлгүүд дээр бол бага хувь эзэлж байгаа. Цаашдаа бол эрүүл мэндийн салбар дээр бид нар анхан шатны одоо тусламж үйлчилгээн дээр илүү тэр нэг иргэний тарифаа нэмэгдүүлэх, илүү урьдчилан сэргийлэх, одоо энэ чиглэл рүүгээ явах тийм, зорилго зорилт тавиад явж байгаа.

Баярлалаа.

**М.Оюунчимэг:** Энхболд сайд 6 дугаар микрофоныг өгье.

**С.Энхболд:** Чинзориг гишүүний асуултад хариулъя. 2021 оноос эхлэн гүйцэтгэлийн санхүүжилтээр санхүүждэг болсон. Ингэснээрээ тухайн эрүүл мэндийн байгууллагууд гүйцэтгэлээр санхүүжиж олсон орлогоосоо тухайн эмч, тухайн багт нь бүр мэс засал хийдэг багт нь хүртэл энэ цалингийн урамшууллыг хэд дахин өсгөж өгөх боломж бололцоо бол бүрдэж байгаа юм. Ийм ч утгаараа бид нар энэ цалинг хоёр сая төгрөг байтугай цаашаа бас ингээд нэмэгдээд авах бүрэн боломжтой гэж үзэж байгаа юм.

Энэ жил 2022 оны төсвийн шинэчлэлд бид нар даатгалын сангийн төсөв нэмэгдэхээр оруулсан байгаа. Энэ дээр одоо нэмэгдсэнээрээ ямар давуу талууд гарах дээр бид нар бас энэ 03 дугаар тогтоол дээр бас энэ өртгийн жинг бас нэмж тооцож, ялангуяа энэ цалингийн суурь, доод шатлалыг тогтоож өгөх юм бол бас энэ цаашаа өшөө нэмэгдэх юм. Тэрэн дээр 20 хувь нэмэгдүүлэх бүрэн боломжтой гэж үзэж байгаа. Бид нар энэ тооцооллыг хийсэн үндсэн дээр ингэж яриад байгаа.

Та анхан шатны тусламж үйлчилгээн дээр нэг иргэний санхүүжилтийг бид нар 2019 онд нэг дахин нэмсэн 2019 онд 15 мянга байсныг 30 мянга болгосон байгаа. Ингээд дээрээс нь 4 төрлийн тусламж үйлчилгээн дээр бол анхан шатны тусламж үйлчилгээ үзүүлж байгаа байгууллагууд маань гүйцэтгэлээр санхүүжилтээ авах бүрэн боломжтой. Харамсалтай нь хамгийн гол нь энэ гүйцэтгэлийн юу маань бас төдийлөн хангалтгүй байна. Энэ дөрвөн төрлийн тусламж үйлчилгээ үзүүлэхэд бас тодорхой хэмжээний хүний нөөц, тоног төхөөрөмжийн бас дутагдалтай талууд байгаа. Энэ дээр бид нар бас Эрүүл мэндийн яамны зүгээс цаашдаа бас энэ ялангуяа энэ анхан шатны тусламж үйлчилгээ, сумын эрүүл мэндийн төвүүдээ чадавхжуулах ялангуяа энэ дэд бүтцийг бүрдүүлэхэд бол онцгой анхаарч ажиллаж байгаа. Энэ дээр бас ингээд цаашдаа ажлууд хийгдээд явж байгаа.

**М.Оюунчимэг:** Энэ Сангийн сайдын яриад байгаа нэг зүйлтэй бол санал нэг байгаа. Бид нар сая хяналт шалгалтын ажлын хэсэг явж байхад эрүүл мэндийн салбарт бол мөнгө маш их орсон нь харагдсан. Одоо жишээлбэл 2 дугаар эмнэлэгт 2020 онд 9 тэрбумын санхүүжилт эрүүл мэндийн даатгалын сангаас ордог байсан бол сая 16 тэрбум болоод 2 дахин нэмэгдсэн байгаа. Эрүүл мэндийн даатгалын санхүүжилт. Гэтэл энэ нөгөө нэг нэмэгдсэн санхүүжилт нь цалин хөлсөнд очоогүй, эмнэлэг, эмчийн ахуй, орчноо сайжруулахад яваагүй. Харин дунд нь эм тариа, тоног төхөөрөмжийн бизнес болоод дабль нугалаад явчихсан тохиолдлууд их гарсан. Бид нар дээр. Жишээ нь шприц одоо тэр нэг мэс засал хийдэг юу гэхэд уг нь өртөг нь орж ирэхдээ 800-1000 долларын хилээр орж ирдэг юмыг долоон саяар тэнд шахчихсан эрүүл мэндийн даатгалаас болохоор 5 саяар нь энийг санхүүжилт нь орж ирдэг гээд ийм жишээнүүд очсон бүх газар яригдсан.

Тэгэхээр одоо энд хяналтын механизм байхгүй байгаад байгааг Сангийн яам, ер нь Их Хурал ч гэсэн анхаарч энэ оруулсан санхүүжилт цалиндаа очдог эмнэлэг эмчийнхээ тэр их хийсэнд нь очдог байхгүй л бол энэ ингээд л өгөөд л байдаг, уугаад л байдаг. Харин нэг хэсэг хүнийг дунд нь баяжуулаад буруу мөнгө мөнгөний урсгалыг буруу зам руу оруулаад байгаа юм бол яг харагдсан шүү. Энэ бол үнэн шүү.

Чинзориг гишүүн тодруулъя.

**С.Чинзориг:** Жавхаа сайд аа Эрүүл эрүүл мэндийн тухай хуулиар чинь нийтийг хамарсан одоо халдварт өвчин гарч байгаа болбол төр одоо энэ санхүүжилтийг төсвөөс төр 100 хувь оруулах Эрүүл мэндийн тухай хуультай. Тэгэхээр та нар нөгөө төсвийн тодотголоор энийгээ та нар Эрүүл мэндийн тухай хуулиас төр хариуцахгүйгээр Эрүүл мэндийн даатгалын хуульд өөрчлөлт оруулаад тэр ковидийн зардлыг төсвийг нь баталж өгөөд хоёр сайдын хамтарсан тушаалаар энэ одоо ковидын зардлыг гаргахаар хийчихсэн юм. Одоо ковидын хууль чинь зогсчихлоор Эрүүл мэндийн тухай хуулиараа та тэр ковидын энэ чинь цар тахал, нийтийг хамарсан гамшиг. Энийгээ тэр төр хариуцах юм уу? Үгүй юу л гэж асуугаад байгаа юм.

Хоёр дахь нь Энхболд сайд аа гүйцэтгэлээр санхүүжүүлж байж болно оо. Гарааны ижил нөхцөл байдал байхгүй байна. Боловсон хүчин алга, тоног төхөөрөмж алга. Тийм учраас наадах чинь орон нутагт явахгүй байна. Клиник эмнэлгүүдтэй чинь.

**М.Оюунчимэг:** Тодорхой хариулт өгье. Жавхлан сайдаа энэ Чинзориг гишүүний асуугаад байгаа юм нь энэ юм байна лээ шүү дээ. Нэг нь 03 дугаар тогтоол гээд зарим газар үйлчлээд, зарим газар нь Сангийн сайд, Эрүүл мэндийн сайдын тусламж, үйлчилгээний тухай хуулийн дагуу үйлчлээд гээд ингээд тэгш бус заримд нь тэр 2 сайдын тушаалаар үйлчлээд, заримд нь 03 дугаар тогтоол үйлчлээд ингэж болохгүй шүү дээ. Нэг л дүрэм энд үйлчлэх ёстой гээд яриад байгаа байхгүй юу.

Тэгээд ковид дээрээс нь Ковидын хууль. Тэгэхээр та энийг л Чинзориг гишүүн асуугаад байх шиг байна.

6 дугаар микрофон Энхболд сайд.

**С.Энхболд:** Чинзориг гишүүний асуултад хариулъя. Энэ ковидын тусламж үйлчилгээний тариф яалт ч үгүй Эрүүл мэндийн даатгалын тухай хууль дээр байдаг. Олон нийтийг хамарсан цар тахал байх юм бол улс оношилгоо, эмчилгээний зардлыг даана гэж байдаг. Энэ утгаараа Эрүүл мэндийн даатгалын үндэсний зөвлөлөөс ковидын U-07 гэж онош байгаа. Энэ дээр тарифын 4 сая 300 гэж батлагдсан. 1 сарын 22-ны өдөр гарсан тогтоол байгаа.

Гэхдээ даатгалын сан маань өөрөө бас 2/3 хувийг бол улсын төсвөөс бүрдүүлдэг байгаа. Тийм учраас бид нар 2 сайдын тушаалаар, ялангуяа энэ үйлдлийн юмнуудыг бол бүгдийг нь, ялангуяа энэ эрүүл мэндийн салбарын ажилчдын цалин урамшуулал, дээрээс нь одоо иргэндээ энэ санхүүжилт маань очих үүднээс энэ сайд 2 сайдын тушаал гарч энэ ангиллуудыг бол өвчний зэрэглэлээр нь тогтоож өгч тарифжуулсан байгаа. Одоо ч гэсэн яг энэ тарифаараа энэ эрүүл мэндийн байгууллагууд маань одоо ковидын тусламж.

**М.Оюунчимэг:** Энийгээ цэгцлэх ёстой юм байна лээ шүү. Аль нэгийг нь одоо энэ Сангийн яамныхан ч хэлээд байна лээ шүү. Аль нэг ээ. Тэгэхгүй бол ингээд зарим газар нь хоёр сайдынх гээд санхүүжилт явчихдаг, зарим газар нь 03 дугаар тогтоолоор гээд явчихдаг. Хэнд нь хаана яаж үйлчлээд байгаа нь тодорхойгүй. Тэгээд мөнгө хоёр замаар буруу урсаад байгаа зүйл байна лээ шүү. Бид нар энэ дээр хариуцлага ярина шүү гэж хэлээд байгаа шүү.

Ариунзаяа сайд өрхийн орлого буурчихсан, ажилгүйдэл 20 хувьтай байгаад байхад тэтгэвэр тэтгэмж, цалин хөлс нэмэх дээр та юу хийгээд байна гэж асуусан. Энэ дээр хариулт өгнө үү?

Гуравдугаар микрофон.

**А.Ариунзаяа:** Чинзориг гишүүн болон Оюунчимэг даргын асуултад нэг минутад багтааж одоо хариулъя. 2020 оны 4 сараас эхлэн Засгийн газрын зүгээс ард иргэдийн орлогыг, өрхийн орлогыг хамгаалах чиглэлд маш олон арга хэмжээнүүдийг авч хэрэгжүүлсэн. Үүн дотор бол нэгдүгээрт хүүхдийн мөнгийг 5 дахин нэмэгдүүлсэн дүнгээр олгож эхэлсэн байна. Нийгмийн даатгалын шимтгэл, чөлөөлөлт мөн ажилгүйдэлд өртөх эрсдэлтэй байгаа хүмүүс дээр бол нэмэгдлээр нь үзүүлсэн. Зээлийг мөн тэглэсэн байгаа. Зээлгүй байсан ахмадуудад 1 сая төгрөгийн тэтгэмжийг үзүүлсэн. Суурь зардлууд бол өрхийн одоо цахилгаан төлбөрийг бас чөлөөлсөн ийм одоо олон арга хэмжээнүүдийг авч хэрэгжүүлсэн юм.

Засгийн газрын зүгээс 2022 оныг бол цалин тэтгэвэр тэтгэмжийг 2021 оны түвшинд эхний ээлжиндээ хамруулна гэдэг агуулгыг оруулж ирсэн юм. Энэ дотроо бол эхний ээлжид бид энэ нийгмийн суурь үйлчилгээ үзүүлж байгаа салбаруудын тогтолцооны шинэчлэлийг хийнэ. Илүүтэй одоо орон тоог одоо багасгаж.

**М.Оюунчимэг:** Ариунзаяа сайдаа сая Чинзориг гишүүн ингэж асуугаад байна л даа. Одоо нөгөө хүүхдийн мөнгийг сонголтоор өгдөг болоод ирээдүйн өв сангийн 2022 оны хуульд өөрчлөлт ороод ингээд явж байна. Тэгэхээр хүүхдийн мөнгө гол өрхийн орлого болж байсан. Одоо харин энэ бүх зүйлүүдэд өөрчлөлт орж байна. Иргэддээ яаж энэ асуудал 2022 оны төсөвт иргэдийнхээ орлогыг нэмэгдүүлэх дээр цалин хөлсийг нэмэгдүүлэх дээр тэтгэврийг нэмэх тал дээр яаж хандах юм бэ гэж та асуугаад байна Чинзориг гишүүн. Тэрэнд хариулдаа товчхон.

Гуравдугаар микрофон.

**А.Ариунзаяа:** Төр өөрөө эхний ээлжиндээ хэмнэлтийн горимоо үргэлжлүүлнэ ээ. Санхүүжилтийн тогтолцоонуудаа жишээлбэл боловсрол, соёл, спортын салбарт шинэчлэлүүдийг хийгээд эрүүл мэндийн салбарын шинэчлэлийгээ үргэлжлүүлээд энэ тогтолцооны шинэчлэлүүдээ хийнэ гэдгийг хэвээр нь хадгалж байна аа. Ингэснээр орон зай гармагцаа Засгийн газрын зүгээс тэтгэвэр одоо цалин хөлс нэмэгдүүлэх одоо тэр боломжууд нь юу байна вэ. Эхний одоо төрийн албаны одоо энэ шинэчлэлээ бол эхлээд хийнэ ээ.

Хүүхдийн мөнгөний хувьд бол ирээдүйн өв сан 2022 оны хувьд 7 сар хүртлээ бол 100 мянган төгрөгөөр яг тухайлсан одоо зорилтот бүлгийн иргэд авах нь бол нээлттэй байгаа. 2022 оны сүүлийн хагас жилдээ бол 50 мянган төгрөгийг одоо авах эрх нь хэвээрээ нээлттэй байгаа гэдгийг бас онцлон хэлье ээ.

Баярлалаа.

**М.Оюунчимэг:** Жавхлан сайдын микрофоныг өгөөрэй.

**С.Чинзориг:** Би Чинзориг гишүүний асуултыг ойлгоод байна. Тэгээд ойлгуулж хариулж чадахгүй байгаа юм болов уу даа. Ийм байгаа шүү дээ. Тэр тариф чинь ковидын хуулийг ерөөсөө үндэслэж гараагүй. Яг эрүүл мэндийн хуулиа л үндэслэж гаргасан байгаа юм. Тэгээд төрөөс хариуцах ёстой тэр зардлын чинь оронд Эрүүл мэндийн сайд өөрийнхөө багц дээр байгаа оногдож байгаа зардал татаасаа тэр чигээр нь эрүүл мэндийн даатгалын санд өгчхөж байгаа юм. Одоо сайдын хувьд өөрөө эрүүл мэндийн даатгалын сангаас тусдаа энэ хүнд таны ярьж байгаа тэр төрөөс даах ёстой зардлыг санхүүжүүлэх төсөв гэж тавигдахгүй. Тэрийгээ шууд татаас хэлбэрээр сан руугаа оруулчхаж байгаа юм. Ингээд сангаасаа нөгөө ковидын биш яг Эрүүл мэндийн тухай хуулиар батлагдсан тарифынхаа дагуу санхүүжилтийн эмнэлэг рүүгээ өгөөд явна. Энэ нь өөрөө яг эрүүл мэндийн салбарт хийж байгаа шинэчлэлийн хүрээнд хийгдсэн. Одоо бүх өөрчлөлтүүд дээр зохицуулагдаад ингээд явж байгаа зүйл л гэж би хэлмээр байна.

Энийг Эрүүл мэндийн сайд нэмж хариулах зүйл байвал нэмж хариулаарай.

Түрүүн бас Чинзориг сайдын асуултад Эрүүл мэндийн яамнаас дутуу хариулаад явчих юм. Тэгээд холбоотой асуудал тогтолцоон дээр чөлөөт үлдэг л гэж асуусан шүү дээ.

Ер нь цаашдаа эрүүл мэндийн даатгалын санг ер нь бол жилдээ нэг үлдэгдэлтэй гараад явдаг ийм сан гэж бид нар хуульчилсан шүү дээ.

Нийгмийн даатгалын сангийн тогтолцооноос энэ чинь огт өөр. Хуримтлагддаг чөлөөт үлдэгдэл ер нь байх ёсгүй. Чөлөөт үлдэгдэлтэй гараад тэрийгээ банканд аваачиж хийгээд хүү авах гээд нэг ийм юм бодоод ингээд хуучин юунууд нь ингээд яваад байдаг юм. Энийг чинь одоо болж байгаа биз дээ. Одоо тийм байх ёсгүй байхгүй юу. Одоо жишээлбэл үлдэгдэлтэй яваад байгаа. Одоо тан дээр бол энэ төсөв 1.4 их наяд.

Дээрээс нь гадаад зээл тусламжаар 141 тэрбум төгрөгийн санхүүжилтүүд байнга явж байгаа.

Дээрээс нь чөлөөт үлдэгдэл гээд бараг 400 зуу гаруй тэрбум төгрөг бас байж байгаа. Ийм үлдэгдэл ер нь цаашдаа ер нь байх ёсгүй. Энэ салбар дээр. 1.4 их наяд төгрөгийн жишээ нь ирэх жилийн энэ орлого дотор чинь иргэдээс авч байгаа орлого чинь дөнгөж 500 тэрбум ч хүрэхгүй байгаа шүү. 900 бараг 870-аад тэрбум төгрөгийн энэ санхүүжилтийг чинь төрөөс шууд төсвөөс санхүүжилт болгож татаас болгож хийж байгаа. Өмнө нь бол тэр санхүүжилтүүд чинь сайдынх нь өөрийнх нь одоо урсгал зардал багцад байдаг байсан бол тэр нь бүгд сан руугаа ороод явж байгаа байхгүй юу.

Тэр чинь харин бүгдээрээ эрүүл мэндийн даатгалын сандаа ингээд ордог болчихсон шүү дээ. Одоо сайдынх нь хувьд бол урсгал зардал гэдэг тусдаа багц байхгүй байгаа. ЭМДҮЗ-ийн дарга, Эрүүл мэндийн сайд бас нэмээд хариулах зүйл байвал хэлээрэй.

**М.Оюунчимэг:** Сангийн сайд бол нөгөө нэг санхүүжилт талаас нь яг хэлээд байна л даа. Гэхдээ бид нарт ЭМДҮЗ нь 2021 оны тайлан өгөхөд Сангийн яамнаас сүүлийн хоёр жил дараалаад дутуу тооцсоноос болоод 210 тэрбум төгрөгийн авлагатай бид алдагдалд ороод одоо 9, 10, 11, 12 сард бараг гүйцэтгэлийн санхүүжилтээ тавих сан. Мөнгөгүй болчхоод байна гэж бид нарт ажлын хэсэгт ч, Эрүүл мэндийн яаманд ч хэлээд байгаа шүү.

Энх-Амгалан сайд Чинзориг гишүүн ээ сууж баймаар байх юм. Яах вэ энэ гишүүдийн анхааруулаад байгаа зүйл бас их үндэслэлтэй. Бид нар бас энэ яг 2022 оны улсын төсвөөс ингээд хэрэгжүүлээд эхлэхээр яг энэ үр дүнд суурилсан санхүүжилтийг бүтэн хэрэгжүүлээд эхлэхээр гарч болох эрсдэлүүд юу байх вэ л гэдэг зүйлийг л анхааруулаад байгаа байхгүй юу. Энэ бол бас үндэслэлтэй. Бид нар ч гэсэн яг энэ ийм бодитой эрсдэл гаргахыг бас тооцох ёстой л гэж ойлгож байгаа.

Одоо жишээ нь сая Чинзориг гишүүн гараад явчихлаа л даа. Чинзориг гишүүн жишээ нь эрүүл мэндийг ч яриад, боловсролыг ч яриад. Боловсрол нь яг одоо үр дүнд суурилсан энэ шууд санхүүжилтийн тогтолцоо руу орчхоод жишээ нь сургалтын тоног төхөөрөмж муутай сургуулиуд сургалт, нөгөө байгалийн ухааны лаборатори, компьютерын лаборатори гэдэг ч юм уу. Ийм жижиг хөдөөгийн одоо хүүхэд багатай сургуулиуд дээр нөгөө хувьсах зардлын шинэчлэл хийгээд тэгээд тэр нь ингээд үр дүнгээр нь санхүүжүүлээд эхэлнэ гэвэл нөгөө гарааны ижил бус нөхцөл байгаа учраас эндээс тодорхой үр дүн тооцох бас хэцүү шүү гэсэн нэг ийм зүйл анхааруулаад байгаа юм. Энэ бас үнэний хувьтай.

Гэхдээ яг боловсролын салбарт бол үр дүн тооцох аргачлал нь ахиц дэвшлийн үнэлгээ гэж байгаа байхгүй юу. Ахиц дэвшлийн үнэлгээ. Бид нар өнгөрсөн жил одоо жишээ нь 2022 оны оны шинэ хичээлийн жил эхлэхэд яг гарааны одоо оношилгоо хийгдээд тэгээд ямар асуудлууд байсан юм тэрийгээ дараагийн хичээлийн шинэ жил тэрийгээ одоо ажлаа сайжруулж чадсан уу гэдэг энэ үнэлгээгээр л бид нар үнэлэх юм. Тэрнээс биш сургууль хооронд нь үнэлээд, хүүхэд хооронд нь үнэлээд, багш нарыг хооронд нь үнэлээд ингээд явчихгүй нэг ийм асуудал байгаа юм.

Хоёрдугаарт бол энэ санхүүжилтийн тогтолцоо нь өөрөө одоо хоёр санхүүжилтээр тогтмол санхүүжилт, норматив санхүүжилт гэж явж байгаа. Норматив санхүүжилтийн хамгийн гол хэсэг нь бол нэг хүүхдийг сургах хувьсах зардал байгаа байхгүй юу. Тэгээд хувьсах зардлаараа бид нар санхүүжүүлээд явахдаа нөгөө сургуулийн хэв шинжээ дахиад тодорхойлъё. Сургуулийн хэв шинж дээр үндэслэж бид нар ачаалал ихтэй сургууль, ачаалал багатай сургууль, хамгийн гол асуудал бол нөгөө анги дүүргэлт нэг багшид ирж байгаа хүүхдүүдийн тоо, ачаалал гэх мэтчилэнгээр ингээд бид нарт одоо яг бодитоор үнэлэх, тооцох ийм нөхцөлүүд үүснэ ээ.

Тийм учраас анхааруулж байгаа эрсдэлүүд, анхааруулж байгаа саналуудыг бид нар хүлээж авах ёстой. Хамгийн гол нь энэ эрсдэлээ бид нар зөв удирдах нь л их чухал юм байна л гэж хараад байгаа юм.

**М.Оюунчимэг:** Баярлалаа. Жавхлан сайдаа энэ нөгөө Чинзориг гишүүний хэлсэн яриад байгаа энэ Мон фомнет /1.33/ гээд судалгааны байгууллагуудаас хийсэн юман дээр түрүүн бас гишүүд асуугаад байсан байхгүй юу. Жишээлбэл орлогын 11.2 хувийг бүрдүүлэгч төрийн шимтгэлийг нь хариуцах даатгуулагчид сангийн зардлын санхүүжилтийн 58.4 хувийг хүртсэн байхад орлогын 80.5 хувийг бүрдүүлсэн хүмүүс. Одоо энэ иргэд маань нэг өндөр шимтгэл энэ тэр төлж байгаа энэ бүрдүүлсэн ажил эрхлэгч, даатгуулагчид сангийн зарцуулсан нийт зардлын дөнгөж 14 хүрэхтэй хувийг бүрдүүлсэн. Одоо хүрчихсэн байна гэдэг судалгаа ингээд гаргачхаад байгаа учраас. Харин тийм учраас л бид энэ дээр энэ анхаарал хандуулахгүй бол эрүүл мэндийн даатгалын сангийн санхүүжилтээр хяналт байхгүй байна уу, эсвэл энэ нөгөө нэг олгож байгаа санхүүжилт ингээд шударга бус яваад байна гээд энэ хяналтаас ч гараад байгаа байхгүй юу.

Ингээд гишүүд, ажлын хэсэг амьдрал дээр очоод тулгарсан асуудлуудыг л энэ гишүүд яриад байгаа болохоос биш өөрсдөө зүгээр нэг амны юугаар яриагүй л дээ. Яриагүй байгаа шүү.

Туваан гишүүн.

**Ц.Туваан:** Эрүүл мэндийн сайдаас энэ цалингийн нэмэгдэл гээд яригдаж байгаа. Тийм ээ, энэ дээр тодорхой тоо байгаа. Энэ 100 сая гээд. 100 саяыг 70 саяын төсөв дээр тавья. 70 саяын дотоод эх үүсвэрээс хаанаас ч юм эмийн хөнгөлөлтөөс ч юм уу ингээд олъё гээд. Энэ асуудал яг юу болсон бэ?

Хоёрдугаарт нь тэр цалингийн шатлалынхаа одоо 45 байсан шатлалаа 9 болгож байгаа. Энэ нэг шатлалтай болсон энэ шийдвэрээ гаргуулж чадсан юм уу гэдэг асуултад хариулт авъя.

Хоёрдугаарт нь энэ сая Жавхлан сайдын үгэнд гарч байна энэ юу Эрүүл мэндийн сайдын багц тусдаа байхгүй. Энэ эрүүл мэндийн даатгалын юутай нийлээд ингээд 1 их наяд 350 тэрбум гээд гарчихсан гээд. Энэ дээр тоо харахаар 1 их наяд 29 тэрбум гээд ингээд гарчихсан байна. Энэ дээр энэ одоо ямар учир жанцан байна гэдгийг хэлье.

Тэгээд ер нь бол шуудхан хэлэхэд энэ өнгөрсөн онд бид нар өнгөрсөн онд ч байх вэ, 2020 онд энэ Эрүүл мэндийн тухай, Эрүүл мэндийн даатгалын тухай хуулиудад тодорхой өөрчлөлтүүдийг маш их өөдрөг зүйлийг төсөөлж энэ салбарт зайлшгүй хийх ёстой хууль эрх зүйг ингээд хийж өгсөн. Харамсалтай нь Чинзориг гишүүний хэлж байгаа шиг тэр алагчлалтай хэрэгжиж байна.

Анхан шатанд ялангуяа сумд дээр 330 сумтай шүү дээ Монгол улс. Тэрэн дээр огт хэрэгжээгүй гэж хэлэхэд болно. Ганцхан сүүлийн ковидын санхүүжилтийг учрыг нь олоод л авдаг болсноос бусад одоо тохиолдолд энэ гүйцэтгэлийн санхүүжилт гэдэг юм чинь бараг хэрэгжээгүй ээ. Тэгэхээр бид нар энийг бас тал талдаа яриад манай ялангуяа манай энэ эрүүл мэндийн салбарынхан бас энэ дээрээ сурталчилгаа юм хийж өгөөд явмаар байна. Тэгээд энэ 350 төгрөг гээд л нэг их том тоо ингээд л ярьчих юм. Энэ том тоо чинь зөндөө задаргаатай шүү дээ. Тэгээд одоо эрүүл мэндийн салбарын сайд энэ дээр энэний задаргаагаа тавиад ер нь юу гэж харсан байгаа юм. Би энэ асуудлыг яагаад асууж байна гэхээр. Бид нар энэ өрхийн, сумын эмнэлгийн нэг иргэнээр боддог санхүүжилтийг ерөөсөө нэг дахин буюу 2 дахин өсгөе гэдэг ийм саналыг ажлын хэсэг дээрээс оруулж ирж байгаа юм. Энэ санал одоо яагаад уначхаад байгаа юм бэ? Энэ бол зайлшгүй шүү дээ.

Нөгөө бид нар эрүүл мэндийн шинэ хуулийн орчин дээр эрүүл мэндийн салбараа хөгжүүлье, урьдчилан сэргийлэх дээр нэлээн анхаарлаа тавья. Дээрээс нь энэ эрүүл мэндийн тусламж үйлчилгээний чанарыг сайжруулъя гээд ингээд ярьж ярьчхаад энэ дээр ерөөсөө хуульч хэрэгжээгүй. Дахиад хоёр дахин гэдэг энэ амьдралаас урган гарсан санал яагаад хаанаа уначхав. Тэгээд ер нь бол энэ 86 тэрбум төгрөгийн ийм тооцоолол гарсан, энэ санхүүжилтийг яаж ийж байгаад энэ дээрээ нэм ээ. 350 дээрээ 80-ыгаа нэмээд 430 болго.

Тэгээд дээр нь тэр одоо хагас бие даасан тогтолцоо руугаа жинхэнээсээ ор оо, Эрүүл мэндийн сайдаа.

Тэгэхгүй бол тэр хэдэн эмч нар чинь ковид оо хөөх үү, гүйцэтгэлээ биелүүлэх үү гээд ингээд аягүй их асуудлуудад ороод байна. Энэ дээрээ бодитой орж ажилла аа. Тэгэхээр энэ 86 тэрбумыг 350-ын задаргаагаа харчих. 86 дотор чинь багтаж байна уу гэдгийгээ хариулаад өгөөч.

Ариунзаяа сайдаас энэ шинэ хуулиа хэзээ өргөн барих юм бэ. Тэгээд тодорхой нэг хэдэн тоо асууя. Энэ малчдын нийгмийн даатгалын шимтгэл нөхөн төлөх хууль хэрэгжээд дуусах гээд одоо 2 сар гаруйхан хугацаа байна. Хувь нь хэд байна. Яг одоо Монгол Улсад хэдэн малчин байна, хэд нь нийгмийн даатгалын шимтгэл төлсөн байна.

Дээрээс нь нэмэгдээд хэд нь эрүүл мэндийн даатгалын шимтгэл төлсөн байна гэдэг тоог та нэг тодорхой хэлээд өгөөч?

Тэгээд энэ яах вэ? Энэ сая энэ.

**М.Оюунчимэг:** Туваан гишүүнд нэг минут нэмж өгье.

**Ц.Туваан:** Энх амгалан сайд бас ярьж байна. Эрүүл мэндийн салбарт бас байгаа тулгамдсан асуудал. Энэ бүх юмны чөдөр тушаа болоод байсан энэ тусгай зориулалтын шилжүүлэг гэдэг юм энэ шинээр хэрэгжих нэгжийн тухай хуулиар энэ 2022 оны 1 сарын 1-нээс ингээд байхгүй болж байна гэж ойлгож байгаа. Тэгэхээр янз бүрийн байдлаар тэр орон нутгийн төсөвт баригдаад байх юмгүйгээр. Энэ мөнгөнүүд явах байх гэж ингэж харж байгаа. Тэгэхээр энэ тал дээр одоо дахиад нэг асууя төсөв ярьж байгаа үед. Ямар нэгэн эрх зүй дутаж байгаа юм байгаа юу. Бас ингээд л төсөв батлаад гараад ирсэн чинь энэ нэг ийм юман дээр очоод гацчихсан энэ ингээд болохоо больчихлоо гэдэг юм яригдах уу? Сүүлд нь нэг орон нутгийн чанартай юм харж амжсангүй.

Энэ Төв аймгийн Эрдэнэ сумын эрүүл мэндийн төвийн одоо барилгын гүйцэтгэл хэдэн хувьтай байгаа, ирэх жил дээр хэдэн төгрөг тавигдсан байгаа вэ? Энийг хариулт авъя.

**М.Оюунчимэг:** Тодорхой асуултууд асуусан байгаа. Тодорхой хариулна шүү.

6 дугаар микрофон Энхболд сайд.

**С.Энхболд:** Туваан гишүүний асуултад хариулъя. Цалингийн шатлал эрүүл мэндийн салбарын хувьд Төв аймгийн 9 шатлалаар. Нэг шатлал нь дотроо 5 зэрэглэлтэй байдаг. Тийм учраас бид нар бол цалингийн доод жишиг тогтох энд бол төсөв давж орж байгаа Төрийн албаны тухай хуульд бас энэ заалт орсон явж байгаа.

Доод жишгийг тогтооно гээд төсвийн ерөнхийлөн захирагчийн санал болгосноор Засгийн газрын тогтоолоор доод жишгийг тогтооно гэж орж байгаа. Тэгээд энэ хууль батлагдах юм бол бид нарын цалингийн шатлалын доод жишгийг тогтоож тэгээд дээрээс нь гүйцэтгэлээр цалин нэмэгдээд урамшууллаа нэмж авах боломж, тогтолцоонууд бүрдэж байгаа гэж үзнэ.

Анхан шатны тусламж үйлчилгээний тарифыг бид нар 15 байсныг 30 хувь болгосон гээд түрүүн Чинзориг гишүүний асуултад хариулсан. Гэхдээ үүгээр хамгийн гол нь бид нар шууд 2 дахин нэмэх бололцоо бол бас арай боломж бололцоо бүрдээгүй байна. Ялангуяа энэ 2022 оны төсвийн шинэчлэл дээр энийг хамгийн гол нь 2 дахин нэмэгдүүлж болох бид нар нэг иргэний тарифыг дахиад буцаахад 86 тэрбум төгрөг шаардлагатай гэсэн тооцооллыг гаргаж байгаа. Гэхдээ бид нар ажлын хэсэг дээр ярьсан юм дээр бид нар ярилцаад бас ядаж 2022 онд эхний ээлжид 50 хувиар нэмэгдүүлэх боломж бололцоо байна. Энийг бид нар өөрсдөө даатгалын сангийн төсөв дотор зохицуулалт хийгээд тэгээд үе шаттайгаар нэмэгдүүлээд явъя гэсэн тийм саналыг бол оруулж ирсэн байгаа. Ингэх нь бол цаашид анхан шатны тусламж үйлчилгээг илүү иргэд рүүгээ ойртуулах боловсон хүчнийг чадавхжуулах, дэд бүтцийг нь мэдээж нэмэгдүүлж, тоног төхөөрөмжийг сайжруулж байж үе шаттайгаар шилжиж болохгүй байна. Хамгийн гол энэ дээр бас гүйцэтгэлийн юмнууд бас зарим юм нь дутагдалтай талууд байгаа.

Мэдээж ямар нэгэн хууль хэрэгжихэд алдаа дутагдалтай зүйлүүд байгаа. Бид нарын хамгийн гол нь даатгалын гүйцэтгэлээр санхүүжих юуг бүх нийтээр бүх эмнэлгүүдийг оруулсан бас нэг дутагдалтай талууд бас байж магадгүй. Энд бид нар бас бүсчилж ч юм уу, шат дараатай аймаг, нийслэлээр эрэмбэлж оруулах бас тийм асуудлууд байсан байх гэж үзэж байна. Энэ дээр намрын хуралд хуулийн өөрчлөлтүүд нэмж орох учраас дараа дараа нь ингээд ярилцаад шийдвэрлэгдээд явах байх гэж бодож байна.

Энэ дээр бас яах вэ цалингийн доод шатлалыг таван зэрэглэлийнх нь хамгийн доод өндрөөр нь авахад бол 173 тэрбум төгрөгийн төсөв тооцоолол гарсан. Гэхдээ бид нар энийг бол ингээд энэ төсвийн шинэчлэл маань батлагдах юм бол энэ төсөв дотроо зохицуулаад шийдвэрлээд явах бүрэн боломжтой гэж үзэж байгаа.

**М.Оюунчимэг:** Сангийн сайд Жавхланд микрофон өгье.

**Б.Жавхлан:** Би нэмж хариулъя. Тэр эрүүл мэндийн даатгалын сангийн төсвөөс авлага гээд байдаг нь ийм учиртай шүү. 0-18 насны хүүхэд болон хөгжлийн бэрхшээлтэй иргэний зарим тодорхой иргэдийн бүлэгт төрөөс нийгмийн даатгалын шимтгэлийг хариуцаж төлдөг. Тэрийг авлагатай гээд манай Эрүүл мэндийн яамныхан яриад байдаг. Эрүүл мэндийн даатгалын сангаас хүн байна уу? Бямбаа дарга байна уу. Бямбаа дарга энэ дээр бас тодорхой хариулаарай. Яг тийм авлага байдаг юм уу? Үгүй юм уу? та нар яаж тооцож бичилтээ хийж явдаг юм.

Уг нь бол энэ жил жишээ нь 500 тэрбум төгрөг л төсвөөс татаас өгч байгаа. Тэрэн дотор энэ 50 тэрбум чинь орчихсон яваа. 2022 онд 700 тэрбум төгрөгийн татаас нийтдээ өгөөд ингээд төсөвлөсөн байгаа. Тэр дотор бас энэ орчихсон байгаа. Хэрвээ шаардлагатай бол хуримтлагдсан гээд байгаа 200 тэрбум төгрөгийг тэр дотор нь дахиж бичээд тэр 700-аас чинь 50 тэрбум нь энэ байна шүү гэж нэрлэж бичээд татаас 650 шүү гэж одоо энэ дээр зарчмын зөрүүтэй санал гаргаад бичээд тавихаар маш ойлгомжтой болно.

Илүү л ажил хийж байгаа юм. Уг нь энэ татаасууд чинь ороод л явж байгаа байхгүй юу.

**М.Оюунчимэг:** Сангийн сайдын хэлсэн энэ дээр нээрээн та яг Эрүүл мэндийн яам, Сангийн яам нэг тийш нь шийдэхгүй бол одоо энэ ЭМДҮЗ-ийн 2021, 2022 оных дээр дандаа энэ өр авлага болоод Сангийн яам буруутай юм шиг Эрүүл мэндийн яам эсвэл асуудалтай юм шиг ингээд байгаа юм.

Бямбасүрэн дарга яг тодорхой хэлнэ шүү. Манай Байнгын хороон дээр тайлан дээр яалаа. Үндэсний зөвлөлийн.

7 дээр суучих.

**Л.Бямбасүрэн:** Төр хариуцах иргэдийн шимтгэлийг жил жилд нь хөдөлмөрийн хөлсний доод хэмжээгээр хуульд заасны дагуу манайд эрүүл мэндийн даатгалын санд шилжээд ирдэг байгаа. Тэгэхээр өнөөдрийн байдлаар бол аудитаар баталгаажсан өглөг авлагын асуудал байхгүй гэж хариулъя.

**М.Оюунчимэг:** Та нар тэгээд энд орж ирээд нэг өөр яриад. Тайлан дээрээ шал өөр юм оруулж ирээд ЭМДҮЗ-ийн хурал дээр Дэмбэрэл дарга өөрсдөө байж байгаад энэ зөрчил ярьсан. Бямбасүрэн дарга та ажлын хэсэг очиход бас ийм алдагдалтай. Бид ийм алдагдалд ороод байна гэж ярьчхаад. Одоо энд зөрчил байхгүй гээд.

**Л.Бямбасүрэн:**  Би ерөөсөө тэгж яриагүй гишүүн ээ. Тийм асуудал яриагүй. Би өнөөдөр аудитаар баталгаажсан тийм өглөг авлага бол байхгүй гэж хариулж байна.

**М.Оюунчимэг:** Гүйцэтгэлийг яриад байна шүү дээ Бямбасүрэн дарга аа.   
Танай тэр дэд дарга чинь хэлсэн шүү дээ? Бид одоо 117 тэрбум төгрөгийн алдагдалтай болчхоод байна. 9, 10, 11 сарын санхүүжилтээ яаж өгөх вэ? Сангийн яам манай энэ саяын хэлээд байгаа төсвийн тодотгол дээр 700 гэсэн хэрнээ үлдэгдэл нь манай үлдсэн мөнгийг авчихсан гээд та нар чинь одоо энд сууж байгаа Чинбүрэн гишүүн, Туваан гишүүн гээд долоо найман гишүүний хажууд ярьсан шүү дээ. Тэгээд одоо энд эсвэл сайн байна. Тэгвэл одоо энийг бүр ингээд болих хэрэгтэй. Та нар ер нь саяын Жавхлан сайдын хэлдгээр энийгээ тодорхой тусгаад өгчих хэрэгтэй. Хоёр өөр юм яриад яваад байж болохгүй шүү дээ.

**Л.Бямбасүрэн:** Сая жавхлан сайд яг ийм өглөг, авлагатай холбоотой асуудал байдаг юм уу. Тэрэнд хариул гэсэн. Би яг тэрэнд нь л хариуллаа. Сая бол.

**М.Оюунчимэг:** Тийм ярьсан шүү дээ. Чинбүрэн гишүүн одоо бид нар сонсож байгаа.

**Л.Бямбасүрэн:** Тийм тэр бол байгаа.

**М.Оюунчимэг:**  Ёстой нээрээ юмаа мэдэхгүй юм байна. Сая Чинбүрэн гишүүн хэлээд байна шүү дээ. Энийг чинь асуугаад байна шүү дээ. Одоо энд бол тийм юм байхгүй гэж яриад байна, та нар байгаа гэж яриад байна шүү дээ. Одоо гүйцэтгэлийн санхүүжилт дээр чинь. Энд орж ирээд шал өөр юм яриад байх юм.

**Г.Гийхнаран:** Гишүүний асуултад хариулъя аа. Эрүүл мэндийн даатгалын ерөнхий газрын дэд дарга Гийхнаран. Түрүүний асуусан яг тэр төр хариуцах иргэдийн шимтгэлтэй холбоотой өглөг авлагын асуудал бол манай сан дээр байхгүй байгаа.

Зүгээр энэ оны эрүүл мэндийн даатгалын сангийн зарлага 1 их наяд 210 тэрбумаар батлагдсан. Ковидын санхүүжилтийг хийсэнтэй холбоотойгоор яг үлдсэн саруудад нь ковидын санхүүжилт болон үндсэн тусламж үйлчилгээг санхүүжүүлээд явахад урьдчилсан тооцоогоор 188 тэрбум төгрөг оны эцсээр дутагдахаар ийм тооцоо гарч байгаа юм. Энэ хоёр өөр асуудал явж байгаа юм.

**М.Оюунчимэг:** Туваан гишүүн асуучихлаа тийм ээ.

Ариунзаяа сайдаас тэр малчны. Ариунзаяа сайд гуравдугаар микрофон.

**А.Ариунзаяа:** Туваан гишүүний асуултад хариулъя. Нийгмийн даатгалын багц хуулийг 10 сарын 15-ны өдөр Улсын Их Хурлын даргад өргөн барьсан байгаа. Тун удахгүй хэлэлцэх эсэх нь Нийгмийн бодлогын байнгын хороогоор хэлэлцэгдэнэ байх гэдэгт итгэж байна. Малчдын хувьд 230-аад малчин ер нь байдаг. Үүний 25 хувь нь Нийгмийн даатгалын одоо сайн дурын даатгалд байнгын хамрагдаж байдаг. Нэг ойролцоо 60 мянган малчин бол байнгын одоо тогтмол суурьшилтай нийгмийн даатгалдаа хамрагдаад явдаг. 25 хувь л байна. Малчин, хувиараа хөдөлмөр эрхлэгчдийн тэтгэврийн даатгалын шимтгэлийг нөхөн төлөх хууль 2021 оны 12 сарын 31-ний өдөр хүртэл хүчин төгөлдөр мөрдөгдөж байна. Энэ 2 жилийн хугацаанд нийт 9 сарын байдлаар 19 мянган хүн хамрагдсан. За үүний 18 мянга нь бол малчин байна.

Эдгээрээс 11 мянга нь бол шууд одоо тэтгэврээ тогтоолгоод тэтгэвэр авч байна аа. Шимтгэлийн хувьд нийтдээ 38 тэрбум төгрөг төлөгдсөн. Одоогийн байдлаар 21 тэрбум төгрөг нийгмийн даатгалын сангаас зарцуулагдаад явж байна.

Баярлалаа.

**М.Оюунчимэг:** Туваан гишүүнд 1 минут тодруулъя.

**Ц.Туваан:** Асуултад тодорхой хариулт авъя. 350 тэрбум дотор чинь ямар ямар зардал орж байгаа юм бэ? Тэгээд тэр наян хэдээ багтааж болохгүй байгаа юм уу? Энэ Байнгын хорооноос ажлын хэсгийн шийдвэр гараад 86 тэрбум гээд гарчихсан.

Тэгээд одоо энийгээ салбарын сайд нь бас ингээд талыг нь авъя гээд яриад сууж байхад би бол хувьдаа гайхаж байна. Харин энэ дээр Сангийн сайд, Сангийн яамныхантай гишүүдтэйгээ ярьж байгаад энийгээ яаж оруулах вэ гэдэг талаар явахгүй бол болохгүй байна. Үгүй бол наад шинэ хууль зүйн шинэ орчноо бүр боль. Хуучин тэр төсвөөс шууд санхүүждэг рүү нь явуул. Тодорхой юм хэлээд өөрсдөө бид хэд ингээд санал гаргаад энэ дээр нь санаа зовоод яваад байхад. Ингээд салбар нь яагаад энэ дээр ахиц юм гаргуулахгүй байгаа юм бэ? Юун тэр 50 хувийг нь тавья. Дахиад өөр гарц гаргалгаа хайгаад явъя л даа. Би бол энэ дээр үнэхээр гайхаж байна.

**М.Оюунчимэг:** Төсвийн байнгын хорооны дарга, төсвийн ажлын хэсгийн ахлагч Хүрэлбаатар сайд бол энийг энэ ондоо 2022 ондоо шийдэх бүрэн боломжтой учир энийгээ шийдүүлэх чиглэлийг жишээ нь ажлын хэсэгт өгсөн. Жаргалмаа гишүүн ажлын хэсэг ахалж байгаа, жишээлбэл.

Энхболд сайд, 6 дугаар микрофон. Их Хурлын тогтоол, Байнгын хорооны тогтоолыг бас биелүүлэх ёстой.

**С.Энхболд:** Бид нар ажлын хэсэг дээр ярилцаад, тэгээд Байнгын хорооны тогтоол гарсан. Тогтоол дээр бас энэ маань 2023 оны 1 сарын 1-нээс ингээд хэрэгжүүлнэ гээд тогтоол ирсэн. Үе шаттайгаар энэ 2022 онд ингээд хэрэгжүүлээд ямар дэд бүтцийг нэмэгдүүлэх, ядаж хүний нөөцийг нь чадавхжуулах энэ дээр бид нар үе шаттайгаар ингэж анхан шат болон сумын эрүүл мэндийн төвийн энэ тарифын юун дээр бас судалгаа нарийвчилсан судалгаануудыг хийж байж энэ бас шууд хоёр дахин нэмнэ гэдэг юуг гаргахгүй бол, 2020 онд хоёр дахин нэмж энэ үйл ажиллагааг явуулсан нэг иргэний тарифыг.

Дээрээс нь түргэн тусламж үйлчилгээний гүйцэтгэлийн санхүүжилтээр явах тогтолцоог бас ингэж бүрдүүлж өгсөн. Хамгийн гол нь энэ дээр бас нарийвчилсан тийм тоо мэдээ статистик судалгаануудыг өөр нарийвчилж үзэж байж бид нар бас энд үе шаттайгаар ингээд цаашаа шилжсэн дээр гэдэг юуг бол яам болон Эрүүл мэндийн даатгалынхаа газартай ярилцаад энэ саналыг ажлын хэсэг дээр өгсөн.

**М.Оюунчимэг:** Ажлын хэсгийн ахлагч болоод бусад Улсын Их Хурлын бусад гишүүдээс ирсэн хүсэлтийн дагуу тогтоолд өөрчлөлт ирэх долоо хоногт орохоор болсон байгаа шүү. Сангийн сайд Жавхлан сайд хариулъя.

**Б.Жавхлан:** Саяын тэр Эрүүл мэндийн даатгалын сангийн залуугийн хариулсан зүйл дээр нэмж хэлье. Энэ дээр бас нэг буруу ойлголт өгчих вий дээ нийгэм рүү. Энэ жилийн Ковидын тусламж үйлчилгээний гүйцэтгэл гараад тэрэн дээр 180-аад тэрбум төгрөг дутаж магадгүй гэж байна тэ. Одоо явж байгаа энэ эмчилгээнийхээ хурдаараа. Энэ бол байж ба магадгүй эрсдэл. Түрүүний тэр өр авлагаас тусдаа зүйл шүү. Гүйцэтгэл гарна, энэ жил тавьсан төсвөөс нь давж гарч магадгүй гэж энэ гүйцэтгэл нь. Тэгэхээр ямар ч байсан манай Засгийн газрын хувьд бол яг ковидтой холбоотой тусламж үйлчилгээг бол бүрэн санхүүжүүлнэ ээ, энэ жил төсөвлөсөн одоо эрүүл мэндийн даатгалын сангийн орлого зарлага хүрэхгүй байсан ч гэсэн Засгийн газар энэ жил одоо Ковидын хуулийн хүрээнд бүх нөөц боломжоо дайчлаад ямар ч байсан бүхий л одоо гарсан зардлуудыг санхүүжүүлэхэд бэлэн байгаа. Тэгэхээр тэрийг одоо санхүүжүүлж чадахгүй ч гэдэг юм уу ийм эрсдэл байгаа.

Санхүүжилтийг эмнэлгүүд рүү хийж чадахгүй гэдэг нь ийм буруу мессеж гаргаж болохгүй шүү. Энэ бол Засгийн газрын шийдвэрээр явах учраас Эрүүл мэндийн сайд, эрүүл мэндийн даатгалын сангаас дангаараа нэг ийм юм мессеж гаргаж огт болохгүй.

Засгийн газар энийг бүрэн санхүүжүүлээд явна. Ийм нөөц боломж гарна ч гэж бодож байгаа. Эрдэмбилэг Төрийн нарийн бичгийн даргаас асуугаад байгаа тэр 370 тэрбум төгрөг байна шүү дээ. Тэрийг эд нар задалж хэлж чадахгүй ээ. Энэ чинь бөөн дүнд нь аваачиж тавиад тэгээд гүйцэтгэлээр нь санхүүжүүлээд явахаар энийг нь одоо тогтмол зардалд нь тавина, энийг нь одоо хувьсах зардалд нь тавина, энийг нь цалинд нь гэж 370-ыг чинь хэлж чадахгүй.

1.4 их наяд төгрөг дотроосоо нөгөө багцаалаад хэлчих. Тэгээд гүйцэтгэлээрээ энэ жилийнх дээр нэг иймэрхүү гарсан хойтонгийнх дээр нэг ойролцоо ингэж гарах байх л гэж ярих болохоос биш энэ 370 ба бэгүй ийм юм гэж эд нар хэлж чадахгүй, тийм боломж байхгүй. 370-д тэр харин цалинг та нар тэр 20 хувь, 10 хувь гэж өчигдөр бас ярьсан байна лээ. Тэгж ярьдаг чинь буруу шүү. Төсвийн шинэчлэлээ бүр дахиад ухрааж байна гэсэн үг. Одоо бид нар цалинг тэгж нэмнэ гэдэг ойлголт чинь бүр ард үлдсэн. Одоо гүйцэтгэлээр санхүүжүүлээд явахаар магадгүй 50 хувь, зарим эмч, эмнэлгийн ажилтнууд бүр 100 хувь ч нэмж авах боломжтой болж ирж байгаа шүү дээ.

Тийм учраас тэр яах вэ одоо ажлын хэсэг дээрээ харин ярилцаад энэ жилийн гүйцэтгэлийнхээ бүтцийг нэг харж байгаад аль нь дээрээс нь хэмнэж болох нь вэ? Ирэх жил тийм ээ. Ирэх жил ковидын нөхцөл байдал чинь одоо сайжрах юм уу, муудах юм уу, энэнтэйгээ уялдуулж байгаад тэр 80 тэрбум төгрөгийг гаргах ямар боломжууд байна? Тэрэн дээрээ ажиллацгаая хэдүүлээ. Тийм байхгүй юу. Тэрнээс одоо тэр 370-ыг талыг энд задлах гээд л та нар битгий ингээд нүүрээ улайлгаад суугаад байна л даа тэр чинь боломжгүй шүү дээ.

**М.Оюунчимэг:** Сая тэгээд 10 хувь, 20 хувь гээд л одоо бас тэр нь биш хэлж болохгүй гээд л яваад байна. Энэ дээр бол анхаарна шүү.

Эрдэмбилэг Төрийн нарийн бичгийн дарга. 7 дугаар микрофон.

**Б.Мөнхтуул:** Эрүүл мэндийн яамны Санхүү эдийн засгийн газрын дарга Мөнхтуул байна. Гишүүний асуултад хариулъя.

Эрүүл мэндийн даатгалын сангийн дотор ер нь бол тусламж үйлчилгээний зардал, төрийн өмчийн эрүүл мэндийн байгууллагуудад олгох санхүүжилт, эмийн үнийн хөнгөлөлт, үйл ажиллагааны урсгал зардал, нийгмийн даатгалын байгууллагууд хувийн байгууллагуудад олгох санхүүжилт, эрсдэлийн сан гэсэн ангилалд хувааж бол задаргааг товчоолж гаргаж болно.

Төрийн өмчийн эрүүл мэндийн байгууллагад олгох санхүүжилт дотор бол хэрвээ задлах юм бол амбулаторийн тусламж үйлчилгээ, өдрийн одоо эмчилгээ. Энэ дотор диализ, хорт хавдар, хорт хавдрын химийн эмчилгээ, өдрийн эмчилгээ, өндөр өртөгтэй оношилгоо, шинжилгээ, сэргээн засах тусламж, үйлчилгээ, телемедициний тусламж, үйлчилгээ, түргэн тусламж, уламжлалт, хөнгөвчлөх хэвтүүлэн, яаралтай, төр хариуцах, эм, анхан шатны тусламж үйлчилгээ, урьдчилан сэргийлэх үзлэг гэсэн ийм ангилалд бид нар хувааж болж байна. Энэний задаргааг бол бас одоо бичгээр буюу файлаар бас өгч болж байна. Гурван зуун наян хэдийн задаргаа гэдэг дээр бол энэ жил тусламж үйлчилгээний яг хүртээмжээрээ, хүлээгдэж байгаа гүйцэтгэлээрээ Сангийн яамнаас хянасан дүнгээр бол бас зөрүү бол гарч ирж байгаа. Үүн дээр ковидын санхүүжилт бол нэлээн дийлэнх хувийг эзэлсэн байгаа. Баярлалаа.

**М.Оюунчимэг:** Энэ Улсын Их Хурал дээр Улсын Их Хурлын Нийгмийн бодлогын байнгын хороонд Эрүүл мэндийн даатгалын үндэсний зөвлөл худлаа мэдээлэл ирүүлсэн үү? Эсвэл Эрүүл мэндийн даатгалын үндэсний зөвлөлдөө захирагддаггүй, Эрүүл мэндийн даатгалын ерөнхий газар байна уу гэдэг дээр бид хариуцлага ярина шүү. Энд Нийгмийн даатгалын үндэсний зөвлөлийн тайлан, Эрүүл мэндийн даатгалын үндэсний зөвлөлийн хоёулангийнх нь тайлан дээр 210 тэрбум төгрөгийн авлагатай гэдэг баримт бид нарт мэдээлэл ирүүлсэн. Тэгээд үндэсний зөвлөл нь худлаа хэлж байна уу? Эсвэл Ерөнхий газар нь Үндэсний зөвлөлөөс сонсдоггүй, эсвэл энэ хэн нь энд алдаатай юм, буруу юм яриад байна. Энд бид нар учрыг нь олж энэ хариуцлагын асуудал ярина шүү.

Яагаад гэвэл Их Хуралд хэзээ ч худлаа мэдээлэл өгч болохгүй. Тийм байтлаа Их Хурлын Байнгын хороонд буруу тайлан, мэдээлэл явсан бол энэ бол ноцтой асуудал шүү.

Анужин гишүүн.

**П.Анужин:** Баярлалаа. Өөрийгөө өмгөөлж хамгаалах чадваргүй, хүчирхийлэлд өртсөн, хүчирхийлэлд өртөх өндөр эрсдэлтэй хүүхдүүдийг төлөөлж би төсөвтэй холбоотой нэг асуултыг асууя. Монгол Улс бол хүүхэд хамгаалал, хөгжлийн чиглэлээр хөрөнгө оруулалтгүй мөнгө төсөвлөдөггүй улс биш. Тоон баримт дурдах юм бол 2017 онд 900 сая төгрөг 2020 онд 8 тэрбум төгрөг өөрөөр хэлэх юм бол 8.8 дахин нэмэгдсэн байгаа юм. Гэтэл энэ хүчирхийлэлд өртөж буй, өртөх өндөр эрсдэлтэй хүүхдүүдийг хамгаалахад чухал үүрэг гүйцэтгэдэг хамтарсан багийн үйл ажиллагаанд энэ төсөвлөсөн мөнгөнөөс огт төсөв очдоггүй байгаа юм. Бид ноднин жил хүүхдийн хүчирхийлэлтэй хүчирхийлэлд өртөх магадлал өндөр эрсдэлтэй энэ асуудлаар бид нар хэлэлцүүлэг хийж байсан.

Энэ хэлэлцүүлгийн явцад хамтарсан баг төсөвлөсөн төсөв байхгүй, бид нар одоо сэтгэлээрээ ажилладаг гэсэн ийм зүйлийг хэлж байсан.

Өнөөдөр ер нь дэлхийн стандартад сэтгэлээрээ ажилладаг албан ёсны ажил эсвэл ажлынхаа хажуугаар хийж байдаг ажил гэж хаа ч байхгүй. Бид нар өнөөдөр хүүхдийн хүчирхийлэл яриад л байна. Гэтэл түүнд зарцуулах, хэрхэн яаж зарцуулах энэ тогтолцоогоо бүрдүүлээгүй. Энэ хамтарсан багт мөнгө яаж төлөвлөхөө мэддэггүй ийм байдалд байсаар өнөөдрийг хүрсэн байна.

Тийм учраас энэ 2022 оны энэ төсвийн төсөлд энэ гажуудал хир засагдаж орж ирсэн байгаа вэ. Энэ хамтарсан багт мөнгө төсөвлөгдсөн байгаа юу? Өнөөдөр хүртэл энэ хүүхэд хүчирхийллийн асуудал дорвитой шийдэгдэж чадахгүй байгаагийн нэг шалтгаан бол бас үүнд энэ төсөвт байна гэж харж байгаа. Энэ тал дээр хариулт авах гэсэн юм.

**М.Оюунчимэг:** Ариунзаяа сайд 3 дугаар микрофон.

**А.Ариунзаяа:** Анужин гишүүний асуултад хариулъя. Хуулиараа яг энэ хамтарсан багийн зохицуулалт, санхүүжилт Хууль зүйн яаманд харьяалагдаад байдаг юм. Гэмт хэргээс урьдчилан сэргийлэх тасагт бол харьяалагдаад байдаг. Хамтарсан баг гэж өөрөө хэн бэ гэхээр сум, баг, хорооны Засаг дарга, боловсролын ажилтан, нийгмийн ажилтан, эрүүл мэндийн ажилтан, цагдаагийн ажилтан гэх мэтчилэн төрийн албан хаагчдаас одоо бүрдэж байдаг төрийн албан хаагчид өнөөдөр цалингаа одоо бас аваад эхлээд энэ ажил дээрээ одоо үйл ажиллагаа явуулдаг ийм байгаад байгаа юм. Гэхдээ яах вэ, таны хэлж байгаа бас нэг үнэн, зөв зүйтэй зүйл нь өөрөө юу вэ гэхээр бид нар яг өнөөдөр үзүүлж байгаа үйлчилгээ. Энэ үйлчилгээ төрлөөр нь нэгдсэн стандарт үйлчилгээний одоо энэ стандарт төсөвт тавигдаагүй нь өөрөө бас нэг тийм гажуудлыг үүсгээд байгаа юм.

8 тэрбум төгрөгийн одоо энэ зарцуулалтыг хэрхэн яаж одоо журамлаж хариу үйлчилгээ үзүүлж байгаа, үйлчилгээ тус нэг бүрээр нь одоо стандартыг батлах ёстой юм гээд энэ оны төсөв дээр яг энэ хүүхэд хамгааллын дагалдах хууль дээр ч гэсэн өөрчлөлт ороод Сангийн сайдтай хамтарсан.

Одоо Хөдөлмөр, нийгмийн хамгааллын сайдын хамтарсан одоо журам батлагдаж байгаа. Энэ нь яг одоо үйлчилгээ тус бүрээр нь одоо стандартыг нь одоо гаргах төсвийг нь одоо зөв зохистой байдалд оруулах энэ ажлуудыг одоо эхлүүлж байна. Тэгээд цаашдаа илүү анхаараад яг хүндэрсэн. Яг одоо энэ бэлгийн хүчирхийлэл, гэр бүлийн хүчирхийлэл, яг энэ байнгын одоо анхааралд байх ёстой хүүхдүүдэд илүү одоо төсвийн зарцуулалтыг нь чиглүүлэх ажлыг одоо үүгээр эхлүүлэх үндэс нь тавигдаж байна гэж харж байна. Нөгөө талдаа бол бид хамтарсан багт одоо ийм олон талын оролцоо байдаг учраас хамтдаа дундын, одоо мэдээллийн сантай байя гэдэг ажлыг эхлүүлээд 11 сарын 1-нээс одоо энэ мэдээллийн сан маань одоо үйл ажиллагаа нь эхлэх гэж байна.

Ингэснээр улсын хэмжээнд одоо бүх одоо, энэ хамтарсан баг дээр ажиллаж байгаа хүмүүс яг энэ хүүхэд хамгааллын хариу үйлчилгээ үзүүлж байгаа мэдээллийн одоо нэгдсэн платформтой болоод яг хаана илүү тулгамдсан асуудлууд байна вэ, хаана илүү одоо төсөв хуваарилагдах ёстой вэ гэдэг дээр илүү оновчтой санхүүжилтийг хийх одоо нөхцөл бололцоо нь одоо бүрдэж байна.

Тэгээд илүү одоо анхаараад ажиллана аа.

Баярлалаа.

**М.Оюунчимэг:** Анужин гишүүн нэг минут тодруулъя.

**П.Анужин:** Тэгэхээр ямар ч байсан өмнө нь энэ яг нарийн бодлого зохицуулалт байгаагүй зүйл. Ямар ч байсан бодлогын хувьд өөрчлөлт гарсан юм байна. Энэ бодлого зохицуулалтаа дагаад санхүүгийн асуудал, төсвийн асуудлууд нь шийдэгдэх юм байна гэж ойлголоо. Зөв үү? За баярлалаа.

**М.Оюунчимэг:** Чинбүрэн гишүүн асуулт асууя.

**Ж.Чинбүрэн:** Баярлалаа. Нэгдүгээрт бид бас нэг ийм ойлголцлын нэг ийм түвшинд байхгүй бол бас зөрөөтэй ойлголтууд байгаад байх юм.

Эрүүл мэндийн даатгалын энэ нэмэлт, өөрчлөлтөөр бид одоо багц тусламж үйлчилгээг худалдан авч бас стратегийн гэж яриад байгаа шүү дээ. Стратегийн стратегийн гэдэг үгний цаана бид ямар сул талуудаа илүү хөгжүүлэх вэ гэдэг худалдан авалтаа л хийх гэж байгаа шүү дээ.

Тэгэхлээр би нөгөө эмч нарын цалинг 20 хувиар нэмнэ гэдэг энэ ойлголттой төсөвт тийм юм байхгүй болчихсон шүү дээ. Одоо урсгал зардал гэж байхгүй, цалин гэж байхгүй, харин тусламж үйлчилгээг та нар эмнэлгүүд үйлдвэрлээд байна. Бид худалдаж авъя л гэж байгаа шүү дээ. Тэрийгээ харин сайн болгохын тулд лавлагаа төвүүдийн 3 дугаар тогтоол дээрээ ажиллаад одоо бидэнд санхүүжилт энэ 3 сараас хойш санхүүжилт аваад эмнэлгүүд, лавлагаа шатлалын эмнэлгүүд, эмч, эмнэлгийн ажилчдын цалин яаж нэмэгдсэн юм. Та нэг хэлээд өгөөч Энхболд сайд аа.

Одоо жишээлбэл 2 дугаар эмнэлэгт түрүүн ярьж байна. 9 тэрбум байсан нь 16 тэрбум болсон. Тэгвэл энэ нь тухайн 2 дугаар эмнэлгийн ажилчдын цалин яаж өссөн юм бэ гэдэг нэг тоо та бүхэнд байгаа байлгүй дээ. Энийг хэлээд өгөөч.

Хоёрт бид аймаг дүүргийн эмнэлгүүдээ яаж хөгжүүлэх юм бодлогоор. Бид өнгөрсөн хорин онд юу батлахдаа бас 2021 оны төсөвт оруулсан зүйл бол өрсөлдөх чадварыг нэмэгдүүлэх зорилгоор 130 тэрбум төгрөг тавиад өгсөн. Тийм ээ.

Энийгээ юу, юунд өрсөлдөх чадварыг нь нэмэгдүүлж өгсөн бэ? Хоёр дахь асуулт нь энэ.

Гурав дахь зүйл нь бол энэ ковидын цар тахалтай холбоотой. Бид нэг ажиглагдаж байгаа зүйл бол анхан шатны тусламж үйлчилгээн дээр хүн хүч бол дутагдаж байна. Айл болгоноор эмч, сувилагч нар орж амжихгүй байна. Хүрэлцэхгүй байна. Өөрснөө өвдчихөөрөө бас очиж чадахгүй юм аа.

Тийм учраас гишүүдээс ер нь хэлээд байгаа зүйл бол анхан шатны тусламж үйлчилгээгээ нэмэгдүүлье. Хүчин чадлыг нэмэгдүүлэх цорын ганц арга бол бид цалин нэмэх. Тэгэхлээр цалин гэдэг нь одоо цалин гэдэг ойлголт байхгүй учраас нэг иргэн дээр санхүүжилтийг хоёр дахин нэмье ээ гэдэг ийм санал оруулж байна.

Тэгэхлээр энэ бол тийм биелшгүй чадахгүй зүйл биш ээ. Өнөөдөр өндөр хөгжилтэй орнуудаа ярихаа больё. Тэнд бол нэг иргэнийн санхүүжилт 30 мянга шүү дээ дунджаар тийм ээ.

30 мянган төгрөгийг 6-10 доллар өгч байгаа байхгүй юу 1 иргэний. Нэг иргэнийг маань өвчлүүлэхгүй хүндрүүлэхгүй хянаад өгөөрэй. Гэрээр нь очоод үзээрэй ирэхэд нь та нэг очер дараалалгүй үзээд өгөөрэй. Хүндрүүлэхгүй, ингээд нэг оношлоод өгөөрэй гэдэг л ийм хүсэлт шүү дээ.

Тэгэхлээр энэ дээрээ бид одоо 85 тэрбум төгрөгийн асуудал энэ гурван зуун хэд дотор чинь ороход бол тийм хэцүү юм байхгүй. Би одоо Жавхлан сайдаас энийг бүр асуумаар байна. Энэ бол төсөв дотроо ерөнхийлөн захирагч өөрөө шийдчих л асуудал. Анхан шатан дээр нэг иргэнээр өгөх санхүүжилтээ 2 дахин нэмээд өгчихье энэний үр дүн яах вэ? Түрүүн тэгж байна тэ. Эдийн засгийн тооцоо энэ тэр алга байна. Бид бас болгоомжилж байна. Үгүй ээ, бид реформ та энэ дээр бичсэн байгаа шүү дээ. Төсвийн төсөөлөлдөө реформ үргэлжлүүлнэ. Эмнэлгийн засаглалыг сайжруулна санхүүжилтийг ингээд энэ шинэ тогтолцоо руу илүү үр дүнтэй болгоно гээд байгаа шүү дээ.

Тэгвэл анхан шатны тусламж үйлчилгээн дээр бид сумдаар явлаа. Өрхөөр явлаа. Ажиглагдаж байгаа юм бол үнэхээр бас хүч хүрэхгүй байгаа байхгүй юу. Хүний нөөц дутуу, цалин өндөр болоод цалин өндөр болчих юм бол тэнд сайн эмч нар оччих байхгүй юу. Тэгэхлээр мэдээж та бас засаглалыг нь сайжруулах ёстой. Мэдээж тэрийг бид саналдаа оруулаад байгаа шүү дээ. Өрхийн эрүүл мэндийн төвийн 70-аас их хувь нь лицензтэй улсууд байлгая. Сум бол гайгүй шүү дээ. Суманд бол тэнд бол одоо хувийн хэвшил биш шүү дээ. Сумын эрүүл мэндийн төв бол. Гэх мэтчилэнгийн ийм зоригтой том шинэчлэл хийхээс битгий цааргал. Зоригтой явъя аа. Тэгэхгүй бол болохгүй байна. Энэ салбар одоо том том шинэчлэлүүд хийгээд, тэгээд би бас танаас энэ түрүүний асуусан асуултдаа хариулт авъя.

**М.Оюунчимэг:** Жавхлан сайд эхлээд хариулах уу? Энхболд сайд 6 дугаар микрофон.

**С.Энхболд:** Чинбүрэн гишүүний асуултад хариулъя. Энэ оны 3 сараас эхлэн гүйцэтгэлээр санхүүждэг болсон байгаа. Энэ хүрээнд мэдээж түрүүн бас Чинзориг гишүүн ч бас хэлж байна. Ялангуяа лавлагаа шатлалын эмнэлгүүд илүү гүйцэтгэл өндөртэй, бас цалин урамшуулал нэмсэн газрууд байгаа. Бас тодорхой тооны орон нутгууд ч гэсэн бас ажилчдын цалин урамшууллыг 20-50 хувь хүртэл нэмсэн тийм тохиолдлууд ч байгаа. Энэ дээр бас дэлгэрэнгүй мэдээллийг бас манай холбогдох газрын дарга нар өгөх байх. Энэ дээр ямар ч гэсэн 20-50 хувь хүртэл бол нэмэгдсэн ийм газрууд нэлээн хэдэн байгууллагууд байгаа. Энийг танд одоо дэлгэрэнгүй өгүүлье.

Тэр 2 дугаар эмнэлгийн цалин урамшууллын нарийвчилсан тооцоог бас өгөх байх. Анхан шатан дээр, ялангуяа энэ дээр бол бид нар татгалзаад байх юм байхгүй ээ. Мэдээж энэ бол яалт ч үгүй манай салбарын бас нэг хамгийн гол түлхүүр. Ерөөсөө анхаарах газар бол энэ анхан шат буюу өрх, сумын, тосгоны эрүүл мэндийн төвүүд байгаа. Энэ дээр мэдээж тэр тоног төхөөрөмж, боловсон хүчнийг чадавхжуулах тал дээр бас нэлээн тийм бодлогын, ялангуяа энэ өрхийн холбоодтой хүртэл уулзсан уулзалтууд бас байгаа.

Энэ дээр бид нар 2 дахин нэмэхэд бол ямар ч татгалзах зүйлгүй.

Түрүүн Жавхаа сайд хэллээ бид нар ингээд дахин ярилцъя гэж байна. Энэ дээр бас ажлын хэсгээр ярилцаад одоо 2 дахин нэмэх боломж нь байна уу? Эс үгүй бол одоо 50 хувь гээд ингээд үе шаттайгаар явбал яасан юм бэ л гэдэн саналыг эхний ээлжид бол Эрүүл мэндийн яамны зүгээс оруулсан байгаа. Мэдээж энд засаглалын юунууд бол нэлээн, ялангуяа тэр нөхөрлөлийн өрхийн анхан шатны тусламжийг энэ хууль дээр бас нэлээн өөрчлөлтүүдийг хийх шаардлагууд байгаа. Одоо бид нар хавар энэ хуульд бас өөрчлөлтийг оруулж эргэж татсан. Эргээд буцаад энэ 11 сардаа бид нар багтаан энэ хуулийг бас буцаан хэлэлцүүлэх асуудал оруулна гэж бодож байгаа юм. Энэ дээр бас хуулийн хэсэг ажиллаад ажлын хэсэг гарган энэ дээр хууль дээр бол нэлээн нухацтай хандаж хэлэлцүүлгүүдийг хийгээд явж байгаа.

**М.Оюунчимэг:** Жавхлан сайд нэмэх үү? Жавхлан сайд хариулъя.

**Б.Жавхлан:** Чинбүрэн гишүүний асуултад нэмж хариулъя. Тийм сая үндсэндээ Энхболд сайд бараг хариулчихлаа даа. Эрүүл мэндийн сайд маань төсвийн ерөнхийлөн захирагч, дээрээс нь ЭМДҮЗ-ийн дарга байдаг. Тэр утгаараа эрүүл мэндийн даатгалын сангийн орлого, зарлага дотроо саяын тэр хэлсэн бүтэц хооронд нь ч юм уу зардлаа хуваарилалт хийгээд зохицуулалттай явах бүрэн боломжтой бүрэн боломжтой.

Дээрээс нь бодлогын хувьд одоо эрүүл мэндийн анхан шатны байгууллагууд тэр сум, дүүрэг хэрхэн яаж хөгжүүлэлтүүдээ хийх вэ гэдэг энэ бодлогынхоо хүрээнд энэ зарцуулалтуудаа хуваарилаад явж болно. Тийм ээ, болно.

Энэ салбарынхны маань зовлон бас нэг ийм байх шиг байгаа юм. Тэрийг нь бас ойлгоорой. Энэ жилийн даатгалын санхүүжилт магадгүй энэ жилийн нөхцөл байдалтай уялдаад нэмэлт санхүүжилт шаардагдаж магадгүй ээ. Энэ нь хойтон бас яаж ч үргэлжлэх билээ гэж болгоомжлоод байгаа тал байх шиг байгаа юм. Гэхдээ эрүүл мэндийн даатгалын сан маань ард иргэддээ үзүүлэх эрүүл мэндийн тусламж үйлчилгээний одоо баталгаа гэсэн үг. Засгийн газар хэзээ ч одоо энэ салбарыг санхүүжилт нь дутуу орхихгүй шүү дээ. Тэгээд тэрэнд ерөөсөө санаа зовох зүйл байхгүй гэж ингэж бодож байна.

Тийм учраас хэрвээ орон нутагтаа эрүүл мэндийн байгууллагуудынхаа анхан шатны нэгжүүд дээрээ энэ хөгжүүлэлтийг хөгжлийн бодлого дээр нь онцгой анхаарах шаардлагатай бол та яг тэр одоо хоёр дахин нэмэх иргэнээр тооцох санхүүжилтэй суурь санхүүжилтүүдээ ингээд зохицуулалтаа хийгээд явахад би бололцоотой л гэж харж байгаа юм. Энэ дээрээ хэдүүлээ ажиллая, тийм ээ, дахиад ажиллая. Энэ жилийн гүйцэтгэл ямархуу гаргах нь вэ прогнозоо маш сайн хий. Ирэх жил одоо мөн одоо нөхцөл байдал ямар хаашаа эргэх нь вэ энэ дээрээ бас прогноз хий. Тэгэхдээ бас эрсдэлтэй. Энэ дээр бид бас нөөц хувилбартай байх ёстой.

Тийм учраас Жаргалмаа гишүүний ахалсан ажлын хэсэг дээр бид нар хамтраад одоо 2 хоног байгаа шүү дээ тийм ээ Оюунчимэг дарга аа. Энэ дээр бүгдээрээ ажиллая.

**М.Оюунчимэг:** Баярлалаа. Эрдэмбилэг Төрийн нарийн бичгийн дарга уу, сайд уу? Хэн хариулах юм. 7 дугаар микрофон.

**Б.Мөнхтуул:** Эрүүл мэндийн яамны Санхүү эдийн засгийн газрын дарга Мөнхтуул гишүүний асуултад хариулъя. Эмнэлгүүдийн жишээн дээр бол бид нар өмнөх оны мөн үетэй харьцуулахад нийт зардал нэг 40 орчим хувь нэмэгдсэн. Гэхдээ энэ нийтлэг орны хязгаарлалттай холбоотой ковидын орны дийлэнх хувийг эзэлж байгаа. Гэхдээ бид нар эмнэлгийн гүйцэтгэлийн санхүүжилт шилжсэнээр зургаа дахь сар дээрээ хэрэгжилт явж байна. Энэ дээр сайн муу жишээ гэж бол харьцуулалт хийж үзэж байгаа. Тэгээд одоо жишээлбэл улсын нэгдүгээр төв эмнэлэг одоо нийт орлогоо одоогийн байдлаар өмнөх оны мөн үетэй харьцуулах юм бол 19.7 хувийн бол орлого нь нэмэгдсэн байна. Гэхдээ цалингаа 40 орчим хувиар бол нэмэгдүүлж чадсан байна.

Эргээгээд бас анализ хийгээд үзэхэд бол тодорхой хэмжээний бараа үйлчилгээний бусад зардлаа хойшлуулж чадсан бол сайн үзүүлэлт харагдаж байгаа. Бусад жишээ гэх юм бол одоо Улсын хоёрдугаар төв эмнэлэг яалт ч үгүй түрүүн бол бас ажлын хэсэг очиж ажилласан байгаа. Энэ дээр цалингаа хэдийгээр гуч орчим хувьтай нэмсэн ч гэсэн одоо бусад бараа үйлчилгээнийхээ зардлыг 50 хувиар нэмэгдүүлж ажилласан байна. Тэгэхдээ ингээд харахад бас яг одоо төвлөрсөн төв эмнэлгүүдийн яг энэ зарцуулалтын хувь бол дотоод зохион байгуулалтаасаа хамаараад хэрэгцээ шаардлагаа бас тусламж үйлчилгээнийхээ төрлөөс хамаараад өөр өөр бол харагдаж байгаа. Сумын эмнэлгүүд дээр бол бас ингээд жишээ аваад үзэх юм бол дунджаар орлого 12 хувиар нэмэгдсэн. Үүн дотор бол цалин хөлс дунджаар нэг 20 хувь. Бусад бараа үйлчилгээний зардлуудаа одоо бууруулж чадсан ч сум байна, чадаагүй түрүүний хоёрдугаар эмнэлэгтэй адилхан цалингаа бол арай харьцангуй багаар бараа үйлчилгээний бусад зардлаа бол харьцангуй ихээр нэмэгдүүлсэн хэд хэдэн жишээнүүд байна. Өрхийн эмнэлэг ч гэсэн яг ялгаагүй. Бид нар сая өрхийн эмнэлгийн нэг иргэнээр тооцсон санхүүжилт дээр вакцины тарилтын хэмжээгээр бол санхүүжилт олгосон байгаа.

Дээрээс нь бол бас тохиолдлын тоогоор бас санхүүжилт олгосон. Үүн дээр цалингийн нэмэгдэлтэй холбоотой харьцангуй өөр өөр хувь хэмжээтэй байна аа.

**М.Оюунчимэг:** Чинбүрэн гишүүнд нэг минут нэмж өгье.

**Ж.Чинбүрэн:** Тэгэхлээр өөрийн чинь яг мэдээлэл дотроос юу гэж харагдаж байна вэ гэхээр төлөөллийн удирдах зөвлөлөө байгуулаад ажиллаж чадсан эмнэлгүүд нь зардал багаар, илүү цалин өгөөд бүтээгдэхүүнээ үйлдвэрлэчихсэн байна л гэсэн үг шүү дээ. Энэ бол тийм учраас бид энэ төлөөлөн удирдах зөвлөлийг хурдан яаралтай байгуулах нь бол нотлогдоод байгаа байхгүй юу.

Дараагийн нэг нэмж асуух гэсэн зүйл бол энэ элэг бүтэн Монгол хөтөлбөр маань яачхав Энхболд сайд аа.

Мөн одоо D вирусийн талаарх одоо хэлэлцээр эмийн агентлаг дээр хир явж байгаа вэ? Энэ энэ хоёр дээр нэмэлт хариулт авъя.

**М.Оюунчимэг:** Энхболд сайд 7 дугаар микрофон.

**Б.Буянтогтох:** Чинбүрэн гишүүний асуултад хариулъя. Элэг бүтэн Монгол хөтөлбөрийн эхний 2020 он хүртэлх дуусаад одоо 2021 оноос хойш хэрэгжих арга хэмжээний хөтөлбөрийн ажлын хэсэг байгуулагдаад энэ дээр ажиллаж байгаа. D вирусийн эмчилгээний тухайд эмийг бол бүртгэчихсэн.

Одоо дараачийн нөгөө үйл ажиллагаа руу шилжээд ингээд явах юм. Үнийн хэлэлцээр бол хийгдээгүй байгаа.

**М.Оюунчимэг:** Жаргалмаа гишүүн.

**Б.Жаргалмаа:** Баярлалаа. Та бүхнийхээ өдрийн амгаланг айлтгая аа.

Өчигдөр төсөв хэлэлцэгдэж байгаатай холбогдуулан эрүүл мэндийн салбарын төсөв хариуцсан дэд ажлын хэсэг хуралдсан байгаа. Бид нар яг үүн дээр одоо эрүүл мэндийн салбарын ажилчдын цалинг нэмэх эсэх асуудал дээр ямар боломж байгаа юм бэ гэдэг талаар маш сайн ярилцсан байгаа.

Байнгын хорооноос ажлын хэсэг гарсан Засгийн газарт чиглэл өгсөн байгаа. Энэ чиглэл дээр нэг иргэнээр тооцсон төлбөрийн хэмжээг үе шаттайгаар өсгөх гэдэг дээр одоо шууд 2 хувиар өсгөх. Одоо энэ чиглэлийг 2 дахин нэмэх асуудлыг 2 Төсвийн байнгын хорооны дарга болоод төсвийн ажлын хэсгийн ахлагч Хүрэлбаатар Эрүүл мэндийн яам болон Сангийн яаманд бас үүрэг чиглэл өгсөн байгаа.

Энэ дээр хэрвээ гаргалгаагаа зөв гаргаад бид нар ороод ирэх юм бол 2 дахин нэмэх бүрэн боломж байгаа гэдэг энэ шийдэлд хүрсэн байгаа шүү гэдгийг би бас тодотгоод хэлчихье.

Үнэхээр эрүүл мэндийн салбарт хийгдэж байгаа реформын шинэчлэлийн одоо энэ үр дүн анхан шатандаа болон аль аль шатандаа зэрэг очих ёстой. Өрхийн эрүүл мэндийн төв болоод сумын эмнэлэг дээр энэ одоо асуудал шийдэгдэхгүй байгаа учраас ийм одоо шийдлийг гаргаж байгаа гэдгийг би бас одоо онцгойлон хэлье гэж бодож байна.

Улсын Их Хурал бол хууль санаачлан батлах ийм үүрэгтэй, хуулийн хэрэгжилтэд хяналт тавих үүрэгтэй.

Эмнэлгүүд төлөөлөн удирдах зөвлөл байгуулснаараа цалин урамшууллыг нэмэх тэр боломжийг хуулиар бид нар болгоод өгчихсөн байгаа. Өнгөрсөн хугацаанд нийтдээ эрүүл мэндийн салбарын 63 эмнэлэгт төлөөлөн удирдах зөвлөл байгуулах, ТУЗ байгуулах ёстой атал 2021 онд нийтдээ 10 эмнэлгээс 3 эмнэлэг нь л ТУЗ байгуулсан байна. ТУЗ байгуулсан эмнэлгээс Арьс өнгөний өвчин судлалын үндэсний төв 300 сая төгрөгийн ашигтай ажиллаад эмч ажилчдынхаа цалинг нэмж чадсан байна. Зүгээр л энэ жишээ. Хууль хэрэгжихгүй байгаагаас эрүүл мэндийн салбарын эмч, ажилчдын цалин нэмэгдэхгүй байгаа. Тэгвэл хуулиа биелүүл, хуулиа мөрд дага. Энэ чиглэлээр Их Хурлаас бас тодорхой хэмжээний үүрэг чиглэлийг өгөх ёстой байх гэж бодож байна. Өөрөөр хэлэх юм Гуравдугаар эмнэлэг, Нэгдүгээр эмнэлэг, Арьс өнгөний хүчин судлын төв ТУЗ-тай байгуулснаар ийм боломжтой ажиллаж эрүүл мэндийн салбар дахь үйлчилгээ, эмчилгээ эмч нарын маань цалин нэмэгдсэн сайн жишиг байхад чинь бид нар яагаад үүнээсээ суралцаж болохгүй, хуулиа хэрэгжүүлж болохгүй байгаа юм бэ гэдэг зүйлийг онцгойлон хэлье.

Эрүүл мэндийн салбарын төсвийн дэд ажлын хэсэг шийдвэр гаргачихсан байгаа. Эрүүл мэндийн яамныхан өөрсдөө гарах гарцыг олж ирж бидэнд бас мэдээллийг өгөх ёстой.

Хоёр дахь асуудал. Хөдөлмөр нийгмийн хамгааллын сайд Ариунзаяад асуулт тавья. Монгол Улсад нийтдээ 109 мянган хөгжлийн бэрхшээлтэй иргэн байгаа. Эдгээрийн нийтдээ 48 хувь нь хөдөө орон нутагт ажиллаж амьдардаг гэсэн ийм тооцоолол байна. Тодорхой хэмжээний төсөв байна. Нийгмийн сэтгэл зүйд нөлөөлөх нөлөөллийн ажлыг хэрхэн хийх юм бэ. Төсөв зардал энэ дээр хэд байгаа юм бэ. Яагаад би энийг асуугаад байна вэ гэвэл бид хөгжлийн бэрхшээлтэй гэдэг юм хэн нэгнийг нийгмээс гадуур орхих ёсгүй. Энэ дээрээ бид нар нийгмийн нөлөөллийг авчиръя. Хөгжлийн бэрхшээлтэй иргэд маань ч ийм зүйлийг хүсдэг. Тэгвэл энэ дээр зардал байна уу?

Хөгжлийн бэрхшээлтэй хүүхдийг сэргээн засах хөгжлийн төв өнгөрсөн хугацаанд ковидын ор дэлгэж ажилласан байгаа. Энийгээ яаж ажиллуулах юм. Энэ одоо 2022 онд энэ дээр зардал нь ямар байгаа юм. Эргээд төрийн бус байгууллагаар гэрээлэн гүйцэтгүүлэх дээр төрийн бус байгууллагууддаа санхүүжилтийг нь олгох дээр ямар төсөв байгаа юм бэ гэж асууя.

Хүүхэд хамгааллын хариу үлчилгээний түр хамгаалах байрны зардал 177.6-гаар хасагдчихсан байх юм. Түрүүн Анужин гишүүдийн ярьсанчлан нөгөө л тийм ээ, бид энэ хүүхдүүддээ анхаарч хандах ёстой байтал төсөв нь хасагдаад ороод ороод ирсэн. -177.6 сая гэж орж ирсэн байх юм. Бид яах ёстой юм бэ. Хохирлыг даван туулах, сэтгэл зүйд нь өөрчлөх. Тийм ээ, энэ төсөв мөнгө нь ингээд хасагдаад яваад байх юм уу гэдэг энэ зүйлүүдийг асуумаар байна.

Боловсролын сайдаас нэг зүйлийг тодруулъя. Энэ дээр нэг сонин зүйл орж ирсэн байна. Тархи судлал, сэтгэл судлалын хүрээлэнг шинээр байгуулж нийт зарлага 568.5 сая төгрөг тусгасан байна. Үүнийг тодруулж өгөөч. Энэ хаанаас ийм төсөв хүрээлэн орж ирсэн байдаг юм. Би мэдээлэлгүй байж болно. Соёлын сайдаас бас асуумаар байна. Мэдээлэл сурталчилгааны зардлыг 1 тэрбум 187 сая төгрөгөөр тусгасан байх юм. Гэтэл уран зургийн шилдэг бүтээл шалгаруулах төгсгөл нь арван сая төгрөгөөр энэ жил орж ирсэн шүү дээ.

**М.Оюунчимэг:** Жаргалмаа сайдаа гишүүн ээ, энэ Боловсролын сайд, Соёлын сайд энэ тэр бол нөгөө гараад явчихсан. Өөрсдийнх нь Байнгын хороон дээр бас асуудал үүсэж байгаа. Тэгэхээр бид нар Хөдөлмөр, нийгмийн хамгаалал, эрүүл мэнд тэгээд энэтэй холбоотой Сангийн сайдаас л асуух асуултуудаа. Одоо асуусан нь зүгээр шүү.

Энхболд сайд эхлээд хариулъя. 6 дугаар микрофон.

**С.Энхболд:**  Жаргалмаа гишүүний асуултад хариулъя. Эрүүл мэндийн тухай хуульд төлөөлөн удирдах зөвлөлтэй байна гээд энэ хууль маань 2016 оноос эхэлж хэрэгжиж эхлэх ёстой байсан. Тухайн үед бас энэ хуулийг тодорхойгүй хугацаагаар хойшлуулсан байгаа. 2020 онд энэ хууль маань 5 сард дахин хэрэгжих хугацааг бол хэрэгжүүлж эхэлснээр 3 эмнэлэг, Нэгдүгээр эмнэлэг, Гуравдугаар эмнэлэг, Арьс судлалын үндэсний төв гээд 3 эмнэлэг төлөөлөн удирдах зөвлөлтэй болсон.

Энэ 3 эмнэлэг маань эхний шатанд одоо туршилтын журмаар явна гээд. 2021 онд бол 10 эмнэлгийг төлөөлөн удирдах зөвлөлтэй болгоно. Энд нь яамны харьяа гурван эмнэлэг, нийслэлийн дөрвөн дүүргийн эмнэлэг байгаа. За үлдсэн гурван аймгийн 3 эмнэлгийг төлөөлөн удирдах зөвлөлтэй болгоно гэж заасан. 2022 онд бол үлдсэн эмнэлгүүдийг төлөөлөн удирдах зөвлөлтэй болно гээд ийм хуваарийн дагуу бол энэ хийгдээд явж байгаа. Энэний дагуу ч гэсэн бид нар энэ олон нийтийн төлөөлөл болон сонгон шалгаруулалтаа шалгаруулаад ингээд шат дараатайгаар явж байгаа. Энэ бэлтгэл ажлууд хийгдээд ерөнхий эхний байдлаар бол одоо Хоёрдугаар эмнэлэг, Гэмтэл, хавдрын эмнэлгүүд бол төлөөлөн удирдах зөвлөлийн гишүүд нь сонгон шалгаруулалтаа хийгээд эхнээсээ бичиг баримтууд ирчихсэн байгаа.

Ингээд дараа дараагийн шатны байгууллагууд бол мэдээж орон нутгууд нь өөрсдөө зохион байгуулах ёстой. Бид нар албан бичгээ өгсөн. Олон нийтийн төлөөлөл сонгон шалгаруулалт нь явагдаж байгаа. Энийг бол одоо тэр тухайн орон нутгийн Засаг дарга шийдэх ёстой. Бид нар бол аль 4, 5 сард бол энэ албан бичгүүдийг хүргүүлсэн. Албан шаардлагаа ч хүргүүлсэн байгаа. Энэ байгууллагууд маань өөрсдөө зохион байгуулаад явах ёстой.

**М.Оюунчимэг:** Ариунзаяа сайд хариулъя. Гуравдугаар микрофон.

**А.Ариунзаяа:** Жаргалмаа гишүүний асуултад хариулъя. Нэгдүгээрт нөлөөллийн ажлуудаа цаашдаа одоо өөр сайжруулах хэрэгтэй, тусгайлсан төсөв тавих хэрэгтэй гэдэг гэдэг агуулгаар сая асуулт асуулаа. Энэ дээр бид нар зөвхөн яам, агентлагийнхаа түвшинд төсөв тавихаасаа гадна одоо Азийн хөгжлийн банкны бас томоохон төсөл хэрэгжиж байгаа. Энэ дотор бас нөлөөллийн энэ ажлууд маань хийгдээд явна. Төрийн бус байгууллагуудад өнгөрсөн оны хувьд бид 1.2 тэрбум төгрөгийн дэмжлэг одоо үзүүлсэн байгаа. Ирэх оны хувьд энэ хэмжээндээ хадгална гэдэг ийм төлөвлөлттэй байна. Хоёр дахь агуулгаар асуулт нь бол хүүхэд хамгааллын зардлыг асуулаа. Хүүхэд хамгааллын 177 тэрбум төгрөг хасагдсан гэж харагдаж байгаа юм нь энэ чинь тэрбум биш ээ, сая байх аа. Энэ сая байгаа. Энэ бол юу вэ гэхээр манай одоо өөрийн төв буюу одоо манай өөрийн түр хамгаалах байрны зардал юм байгаа юм. Энэ бол нийтлэг одоо үйлчилгээндээ зарцуулагддаг биш манай одоо 108-ын дэргэд байдаг хүүхэд хамгааллын байрны зардал байхгүй юу. Тэгээд энэ жил ирэх жилийн хувьд 242 сая тавигдаж байгаа нь зөвхөн урсгал зардал, одоо цалин хөлс юм нь тавигдаж байгаа юм.

Үйлчилгээний зардал нь өөрөө түрүүний нөгөө миний хэлсэн Сангийн яамтай хамтраад үйлчилгээний тариф нэг бүрчлэн баталж тусгайлж одоо журамлаж гаргаж байгаа учраас энэ нь өөрөө гүйцэтгэл дээрээ санхүүжүүлэгдээд, тэр маань нэмэгдээд явна. Тэгэхээр энэ 177 бол хасагдаж байгааг энэ жилийн хувьд өнгөрсөн энэ 2021 оны хувьд нийтлэгээр төсөв тавигдаад явдаг байсан бол ирэх оноос зөвхөн зардал урсгал зардал нь тавигдаад. Хүүхдийн хариу хамгааллын үйлчилгээ нь бол үйлчилгээ тус бүрээрээ тарифдаа гүйцэтгэлээрээ санхүүжнэ гэдэг агуулгаар энэ төсөв дээр буурсан харагдаж байгаа юм. Ковидын үед хөгжлийн бэрхшээлтэй хүүхдийн хөгжлийн төвийг нэг хэсэг зуур одоо ковидын зориулалтаар бол бас ашиглаж байсан.

Яг одоо бол ердийн үйлчилгээндээ ороод явчихсан байгаа гэдгийг хэлье.

**М.Оюунчимэг:** Жаргалмаа гишүүн тодруулах уу. Нэг минут.

**Б.Жаргалмаа:** Мэдээллийг өгсөнд баярлалаа. Үнэхээр бид ковидын нөхцөл байдлаас шалтгаалаад олон зүйл өөрчлөгдөж байгаа боловч зориулагдсан зүйлийг би бас тийм зарцуулаасай л гэдэг байдлаар энэ бүхнийг асуулаа.

Халдварт өвчин судлалын үндэсний төвийн засварын ажлыг би бас чуулган дээр энэ төсөвт яаж тусгаж байгаа юм бэ гэдэг асуудлыг тавьж байсан. Нийтдээ эрүүл мэндийн салбар дахь урсгал зардал, засварт нэг тэрбум төгрөг гэж байсан.

Сая Одонтуяа гишүүн болоод Байнгын хорооны гишүүд зарчмын зөрүүтэй саналын томьёоллоор санал оруулж байгаа. Энэ Халдварт өвчин судлалын үндэсний төвийн засвар дээр нэг тэрбум төгрөг тавих зайлшгүй шаардлага байгаа. Байрны нөхцөл байдал хөгц мөөгөнцөрөөс шалтгаалаад улаан бүсэд ажиллаж байгаа эмч мэргэжилтнүүд маань өөрсдөө өвдөх ийм эрсдэлтэй байгаа учраас нэн тэргүүнд энэ ХӨСҮТ-ийн засварын асуудлыг бид нар шийдвэрлэх ёстой шүү гэдэг зүйлийг хэлье. Герентологийн төвийн асуудлыг би дахин дахин ярьсаар байгаад хуулийн юу байгууллагаар шалгагдаж байгаа гэдэг байдлаар бид нар хугацаа алдмааргүй байгаа шүү. Энэ дээр бас анхаарч ажиллаарай гэдэг зүйлийг хэлье.

Ахмад настны асрамжийн төвд тавьсан төсөв хэр хангалттай байгаа юм бол оо? Бид нар зөвхөн.

**М.Оюунчимэг:** Асуулт нийгмийн хамгааллын сайдаас уу. Ариунзаяа сайд хариулъя. Гуравдугаар микрофон.

**А.Ариунзаяа:** Ахмад настны асрамжийн төв гэж та Батсүмбэрийг асууж байна уу? Батсүмбэр дээр бид нар бас нэг шинэчлэл хийсэн маань өөрөө хоёр байртай байгаад байсан. Нэг нь орлого олдог одоо сувиллын чиглэлээр бас үйл ажиллагаа явуулаад байсан. Үүнийгээ бид нар болиод яг цэвэр яг ахмадын одоо асрамжийн чиглэлээр л үйл ажиллагаа явуулахаар шинэчлэлийг оруулж байгаа. Тэгээд энэ утгаараа олох орлого нь бол байхгүй. Яг төсвөөс цэвэр санхүүжигдээд явна. Тэгээд бид нар яах вэ? Энэ төсөвлөгдсөн төсөвтөө багтааж одоо үйл ажиллагаагаа явуулна гэдгээр байгаа.

**М.Оюунчимэг:** Баярлалаа. Бейсен гишүүн асуулт асуухаас өмнө нэг зүйл хэлж байна. Манай хэвлэл, мэдээллийн зарим нэг хүмүүс маань бас буруу ойлголт авсан байна. Иргэд ковид туссан, ковид тусаагүй гэж иргэдээ хоёр ялгаварлаад байна гэж гуйвуулах юмнууд ярьж байна. Ийм юм гишүүдийн зүгээс гараагүй шүү, бид угаасаа энэ ковидоор өвчилсөн хүмүүсээ бүх арга хэмжээ авч байгаа. Бүр тултал арга хэмжээ аваад энэ хүмүүсийг эдгээгээд богино хугацаанд гаргах, сөрөг үр дагавар, хор хөнөөл үлдэхгүй байх чиглэлээр бүх санхүүжилт ковидын санхүүжилтээр ч энэ эрүүл мэндийн даатгалын сангаас ч гаргаад ингээд. Энэ дээр Нийгмийн бодлогын байнгын хороо тултал дэмжиж арга хэмжээ авч байгаа. Энэнээс гадна урьдчилан сэргийлэх чиглэл дээр тэрнээс гадна нийтийн эрүүл мэндийг хамгаалах чиглэл дээр бид бас төсөв хөрөнгө тусгахгүй бол урьдчилан сэргийлэх ажил орхигдоод байна. Иргэд дархлаатай биеэ дэмжээд хариуцлагатай өөрийгөө болоод өрөөлийг хамгаалаад явж байгаа хүмүүсээ ч гэсэн бид талархах ёстой гэсэн саналыг бас гуйвуулж. Ингэж тайлбарлаж явж болохгүй шүү гэдгийг хэлье гэж бодож байна.

Бейсен гишүүн асуулт асууя.

**Б.Бейсен:** Би чинь одоо эрүүл мэндийн чиглэлээр таван шинэчлэл хийнэ гээд реформ хийнэ гэчхээд эмнэлгийн эмч нар руу, тэгээд бас удирдлагууд руу энэ дайрч байгаа нь бас эвгүй харагдаж байна л даа. Би өөрөө эмч хүний хувьд. Тэгэхдээ нэг асуудал байна энэ дээр. Эрүүл мэндийн яам, Эрүүл мэндийн даатгалын ерөнхий газар тэр мэдээллийн асуудал дээр анхаараад тэрийгээ засахгүй бол бас алдаатай юм бас яригдаж байна. Тэрийг засчих байх гэж бодож байна. Нөгөө талаараа Эрүүл мэндийн яам, Эрүүл мэндийн даатгалын ерөнхий газар бол ажлаа эхэлчхээд нөгөө гүйцэтгэлээс санхүүжих асуудал дээр Эрүүл мэндийн даатгалын ерөнхий газар бас ингээд санхүүжилтээ хийгээд явж байгаа юм. Би аймгууд руу бас залгаад мэдээллийг нь авсан. Зарим байгууллагуудын одоо эмнэлгүүдийн өөрсдийнхөө одоо мэдээлэл буруу өгснөөс ийм хоцорч байгаа, хожигдож байгаа асуудал байгаа юм байна. Тэрнээс биш санхүүжилтээ олгож байгаа юм байна. Гол нь одоо сайдаас бас асуух сангийн сайд бас гараад явчхаж.

Ер нь эмч нарын цалинг одоо нэмэхгүй бол үнэхээр одоо энэ ковидод туйлдсан. Цалин мөнгө нь хүрэлцэхгүй, өөрсдөө одоо улаан бүсэд ороод хэд дахин одоо халдвар авсан ийм нөхцөл, ар гэр нь ч халдвар авчихсан ийм байдалтай байгаа.

Одоо ингээд л аргалаад хуураад байх биш яг хэзээнээс эхэлж одоо цалинг нь одоо ядахдаа 50 хувиар нэмэх юм. Ер нь цаашдаа 2 дахин нэмэх асуудлыг тавиад энэ төр засаг бас энийг шийдэх асуудлыг нь шийдэхгүй бол үнэхээр байдал нь хүнд байгаа. Эмнэлгийн ажилчид одоо эмч, сувилагч, асрагч нарын мөн одоо техникийн ажиллагчдын байдал хүнд байна. Энэ цалинг нэмүүлэх тал дээр одоо яг хэзээнээс эхэлж тийм одоо 20 хувь, 50 хувь гэж ярьж байна. Хэзээнээс нэмэх вэ? Нэгдүгээрт.

Хоёрдугаарт одоо гүйцэтгэлээр санхүүжих асуудал дээр сая гишүүд бас ярьж байна. Тоног төхөөрөмжийн асуудал дээр анхаарахгүй бол сумын эмнэлгүүдэд одоо ингээд санхүүжилт авахад бэрхшээлтэй. Оношилгоо эмчилгээ гээд тун бэрхшээлтэй асуудал их гарч байна. Энэ дээр анхаарахгүй бол бас хүндрэлтэй асуудал их гарч байна. Жишээлбэл одоо бид нар өнгөрсөн жил ч бас эмнэлгийн тоног төхөөрөмж нь сумуудын одоо оношилгооны аппарат дээр юм тавьсан.

Эрүүл мэнд яамнаас ингээд хөдөө тэр тендер шалгалт явуулчхаад тухайн аймгийн тендер шалгалтын албаныхан нь буруу шийдээд одоо ингээд оношлуур энэ тэр нь дутуу юм ингээд хүргээд байгаа, хүргэчихсэн байгаа. Энэ жил бас тоног төхөөрөмж тавьж байгаа.

Тийм учраас сум дээр одоо жагсаалтыг нь гаргасан уу ер нь. Аймгийн төвд сумуудаар дутуу оношилгооны аппараттай сум байна уу, ер нь цааш гүйцэтгэлээр санхүүжих боломжтой хичнээн төгрөгийн одоо юу тавьсан юм бэ сайдын багцаас.

Нөгөө талаар Эм, эмнэлгийн хэрэгслийн агентлаг байгуулагдсан, газар.

Энэ хэчнээн орон тоотой, хэчнээн хүн ажиллаж байна, одоогоор хэдийг авчихсан юм. Энэ улсууд тэгээд яг энэ юун дээр ажиллах ёстой байхгүй юу. Сум дээр гаргаад энэ төсөв батлах үеэр чинь одоо ийм ийм тоног төхөөрөмж аппаратууд дутагдалтай байна. Одоо дараа нь бас тэр санхүүжилтдээ энэ дутагдалтай байна. Энүүгээр хангах ёстой гэдэг асуудлыг бас тавих ёстой. Энэ дээр чинь хэчнээн одоо ажилчин ажиллаж байна. Хэчнээн төгрөгийн төсөвтэй ажиллаж байна вэ?

Дараагийн асуудал. Эмийн үнийн зохицуулалтыг яаж байна. Одоо эмийн үнэ өсчихлөө. Одоо ингээд хил хаангуут дахиад л өсөж байгаа юм байна өнөөдрөөс эхэлж. Энэ дээр одоо ямар бодлого барьж, эмийн үнэ чинь хэчнээн хувь өсчхөөд байна.

Хөнгөлөлттэй эмийг одоо олгож байгаа асуудал бас одоо зарим нь хангалтгүй байна. Энэ дээр одоо ямар бодлого барьж байна вэ?

**М.Оюунчимэг:** Энхболд сайд 6 дугаар микрофон.

**С.Энхболд:** Бейсен гишүүний асуултад хариулъя.

Бид нар мэдээж тоног төхөөрөмжийг бол 100 хувь, бүх аймаг, сум гээд ингээд 330 суманд ингээд бүгдийг нь хангах, нэг дор хангах ямар ч бололцоо бол байхгүй.

Тэгэхдээ бид нар бас энэ онд хийгдсэн төсвийн тодотгол болон жил жилд оруулж ирж байгаа гаднын хөрөнгө оруулалт, мөн хандив, тусламж гээд ингээд бүх юугаар бол судалгаанууд авчихсан байдаг. Тэр хүрээндээ бид нар орж ирж байгаа хандив, тусламж болон энэ худалдан авалтаар хийгдэж байгаа тоног төхөөрөмжүүдийг бол аймгийн эмнэлгүүд, аймаг болон одоо сумын эрүүл мэндийн тосгоны төвүүдэд хуваарилдаг. Энэ дагуу ч гэсэн бид нар хуваарилалтыг хийж байгаа.

Ирэх жилд бас нэг том хийж байгаа хөрөнгө оруулалтын шинэчлэл бол энэ сая төсвийн тодотголоор 110 тэрбум төгрөг батлагдсан. Энэний хүрээнд бид нар энэ бүх орон нутгийн эмнэлгүүдэд энэ эрүүл мэндийг нь дэмжих төвийг байгуулах ийм төслийг явуулж байна. Ингэснээрээ бид нар ирэх жил хамгийн гол нь одоо бүх иргэнийг энэ урьдчилан сэргийлэх үзлэгт хамруулах ийм тогтолцоог бол дэд бүтцийг нь бүрдүүлж байгаа гэж үзэж байгаа. Дээрээс нь бас 21 аймаг, 21 аймагт бүгдэд нь одоо компьютер томографи аппарат суурилагдаж байна.

Өмнө нь бол 15 аймагт байсан. Одоо ингээд нэмээд үлдсэн компьютер томографийн аппаратгүй эмнэлгүүдэд одоо ингээд аймгуудад бүгдэд нь томографийн аппарат суурилуулах. Энэ жишээ нь ингээд энэ шат дараатай бид нар энэ тоног төхөөрөмж, ялангуяа энэ дэд бүтцүүдийг бүрдүүлэх, ялангуяа ингэснээрээ одоо гүйцэтгэлийн санхүүжилтэд орох бас нэг алхмыг нь хийж бүрдүүлж өгч байгаа гэж үзэж байгаа.

Тэр цалингийн асуудлыг бас ярьж байна. Сая түрүүн бид нар энд бас нэлээн хангалттай хариулсан гэж үзэж байгаа. Ялангуяа энэ одоо 2021 оноос эхлэн гүйцэтгэлийн тогтолцоо буюу нэг худалдан авагчийн тогтолцоонд шилжсэнээрээ энэ цалин тухайн эрүүл мэндийн байгууллагуудын удирдлагуудтай бас энэ маань шууд холбоотой. Ингэснээрээ бид нар энэ гүйцэтгэлийн тухайн байгууллагад үйлчилгээгээ нэмэгдүүлэх тусам бол энэ илүү орлого олох боломж бололцоо нь бүрдэж байгаа.

Энэ дээр тухайн эрүүл мэндийн байгууллагуудын удирдлагууд нэлээн бас сайн ажиллах шаардлагатай байгаа. Энэ дээр сургалтуудыг давхар хийж байгаа.

Ингээд ирэхээрээ яваа явандаа мэдээж энэ маань ингээд үе шаттайгаар сайжирна гэж үзэж байна. Одоо энэ хэрэгжилт зөвхөн хэрэгжээд одоо 7 сар хүрэхгүй хүрэх гэж байна. Энэ гүйцэтгэлийн санхүүжилтээр ингээд санхүүждэг болсноос хойш энэ дээр мэдээж алдаа дутагдалтай зүйлүүд бол нэлээн байгаа.

**М.Оюунчимэг:** Батлут гишүүн асуулт асууя.

Эм, эмнэлгийн хэрэгслийн газрын дарга Цэцэгсайхан 7 дугаар микрофон.

**Б.Цэцэгсайхан:** Сайн байцгаана уу? Та бүгдийн энэ өдрийн амгаланг айлтгая. Бейсен гишүүний асуултад хариулъя. Эм, эмнэлгийн хэрэгслийн хяналт зохицуулалтын газар 80 хүний орон тоотой батлагдсан. Одоогийн байдлаар 74 хүн ажиллаж байгаа. Нийт 4.2 тэрбум төгрөгийн төсөвтэй байгаа. Засгийн газрын тогтоолоор нэмэлтээр хяналтын байцаагч эмийн лаборатори авах юм бол 52 орон тоо нэмж авах төлөвлөгөөтэй ажиллаж байгаа. Эмийн үнэ дээр бол бид нар Вирусийн эсрэг хэрэглэгдэж байгаа гол нэрийн гурван эм умипиравир ремдесивир болон фавипиравир дээр бол аж ахуйн нэгжүүдтэйгээ үнийн хэлэлцээр хийсэн.

Мөн Монгол Улсад хэрэглэхийг зөвшөөрсөн 8 төрлийн оношлуур дээр бас эмийн үнийн хэлэлцээрүүдийг хийгээд жижиглэнгийн болон бөөний үнийн нэмэгдэх хэмжээг бол тавьж өгсөн байгаа. Одоо Эрээн Монголын хил хаасантай холбогдуулан бас эм эмнэлгийн хэрэгслийн үнэ тодорхой хэмжээгээр бас нэмэгдэх эрсдэл үүсэж байгаа. Тэгэхээр энэ дээр бол хэд хэдэн боомт дамжуулж тээвэрлэж байгаатай холбоотой яалт ч үгүй тээвэрлэлттэй холбоотой бас зардлууд гарч байгаа.

Тоног төхөөрөмжийн хувьд бол 2020 онд бол 3.6 тэрбум төгрөг засвар үйлчилгээн дээр тавигдсан байсан. 2021 онд тав, энэ бол нэмэгдэж 5.4 тэрбум төгрөгийг засвар үйлчилгээн дээр тавигдаж байгаа. Манай агентлагийн одоо чиг үүрэг дотор эрүүл мэндийн хөгжлийн төвд байсан тоног төхөөрөмжийн хэлтэс бол шилжиж ирсэн байгаа. Тэгэхээр энэ хэлтсийн хувьд одоо бол манай тэр Тоног төхөөрөмжийн газар гэж явж байгаа. Энэ газрын хувьд бол манайд хэрэглэгдэж байгаа эмнэлгийн тоног төхөөрөмжүүдийн чанарын баталгаа, шалгалт тохируулгыг бол тогтмол хийж явдаг. Түүнээс гадна одоо засвар үйлчилгээтэй холбоотой аль орон нутаг, аль эмнэлгийн ямар тоног төхөөрөмж ажиллагаатай байна, ямар нь одоо гэмтэлтэй байна, энийг нь яаж засварлах шаардлагатай бүх тооцооллуудыг гаргаж явж байгаа. Сая хийсэн судалгаагаар бол бид нарт нийт эмнэлэгт хэрэглэгдэж байгаа тоног төхөөрөмжүүдийн засвар үйлчилгээнд бол засварт нь 1.2 тэрбум төгрөг шаардлагатай гэсэн бас тооцооллууд гарсан байгаа.

**М.Оюунчимэг:** Батлут гишүүн асуулт асууя.

**Д.Батлут:** Та бүхэндээ энэ өдрийн мэндийг хүргэе. Нийгмийн бодлогын байнгын хорооноос эрүүл мэндийн багц хуулийн хэрэгжилттэй холбоотой ажлын хэсэг гарч ажиллаад бид бүхэн бас бүх шатлалын эмнэлгүүдийн төлөөлөлтэй уулзаж нэлээн олон асуудлуудыг бас гаргасан. Энд төлөөлөн удирдах зөвлөлөө байгуулаагүйгээс болоод ажилчдынхаа цалин хөлсийг нэмж чадаагүй байгаа, нэмж байгаа төлөөлөн удирдах зөвлөлөө байгуулаад нэмж байгаа бас сайн жишээ. Тендерийн одоо худалдан авалтад өндөр үнэтэй бараа бүтээгдэхүүн шахдаг, энэ байдал гээд маш олон зөрчил дутагдлыг бас олж харсан. Энэ чиглэлээр бас Засгийн газарт Нийгмийн бодлогын байнгын хорооноос 16 зүйл заалт бүхий чиглэл үүргийг одоо өгөөд ажиллаж байгаа. Энэ дээр бас манайхан ач холбогдол өгч ажиллах байх гэж бодож байна. Асуулт байна аа. Нийгмийн даатгалын тухай багц хууль хэрэгжээд гүйцэтгэлийн санхүүжилтээр одоо явдаг цаг хугацаанд, явж байгаа цаг хугацаанд Эрүүл мэндийн яам маань цалин нэмэх асуудал ярьдаг нь хэр оновчтой юм бэ. Хэр оновчтой юм бэ?

Тухайлах юм бол би ингэж бодож байна л даа. Одоо жишээлбэл цалин нэмэхэд 100 тэрбум төгрөг тавьсан гэж байгаа юм. Одоо 20 хувь нэмэх гээд оролдоод байгаа гэж байгаа бүх салбарынхан. Харин энэ 100 тэрбумаа анхан шатны эмнэлгийн суурь зардлыг 2 дахин өсөхтэй тавиад бусад гүйцэтгэлээр хоёр дахь, гурав дахь шатлалын эмнэлгүүдээ гүйцэтгэлийн санхүүжилтээрээ явахад болохгүй зүйл байхгүй гэж харж байгаа шүү. Энэ талаар одоо юу гэж бодож байгаа юм бэ сайд өөрөө.

Төлөөлөн удирдах зөвлөл байгуулаагүйгээс болоод цалин нэмээгүй олон тохиолдлууд гарч байгаа.

Хоёрдугаар эмнэлэг гэхэд есөн тэрбум төгрөг өнгөрсөн жил авч байсан бол энэ жил 16 тэрбум төгрөг авчихсан байх жишээтэй. Энэ тэгэхээр гүйцэтгэлийн санхүүжилтээр хоёр, гурав дахь шатлалын эмнэлгүүд санхүүжих бүрэн боломжтой байна гэдэг нь харагдаад байгаа байхгүй юу. Тэгэхээр бид нар анхан шатны эмнэлгүүдийнхээ суурь зардлыг нэмчих юм бол гүйцэтгэлийн санхүүжилтээрээ бид нар хоёр гурав дахь шатлалын эмнэлгүүдээ бүрэн санхүүжүүлээд явчих дүр зураг харагдаад байгаа юм. Тэгэхээр тэр 100 саяыг анхан шатны эмнэлгийн суурь зардалд нэмэгдүүлэхэд тавьж болох уу гэдэг асуулт байна.

Хоёрдугаарт нь энэ жилийн гүйцэтгэлийн санхүүжилт ер нь хэр явж байгаа юм бэ? Надад ирсэн мэдээллээр жижигхэн өртэй үлдэж магадгүй гэж. Тэгэхдээ энэ өр Засгийн газар бүрэн барагдуулна гэж ойлгож байгаа. Энэ зөв үү? Ирэх оны одоо энэ эрүүл мэндийн сан руу шилжүүлж тооцохгүй гэж ойлгож байгаа. Энэ дээр хариулт авъя.

Нийгмийн даатгалын Ариунзаяа сайдаас малчин өрхүүдийг нийгмийн даатгал, эрүүл мэндийн даатгалд хамруулах асуудал нэлээн учир дутагдалтай яваад байгаа. Манай нийгмийн даатгал, тэр дундаа тэтгэврийн даатгалын тогтолцоо маш хүнд байдалд ороход ойрхон байгаа шүү. Тэгэхээр бас таны мэдээлж байгаагаар нийт одоо малчин өргийн 25 орчим хувь нь энэ даатгалд албан одоо сайн дурын даатгалд хамрагдаад явдаг гэж байна. Тэгвэл 100 хувь хамруулах боломж байгаа юу? Энэ тал дээр тухайн ямар үйл ажиллагаа зохион байгуулж байгаа юм бэ гэдэг асуулт тавья.

Баярлалаа.

**М.Оюунчимэг:** Зургаадугаар микрофон. Энхболд сайд эхлээд хариулъя.

**С.Энхболд:** Батлут гишүүний асуултад хариулъя. Түрүүн Сангийн сайд бас хариулсан. Энэ эрүүл мэндийн даатгалын сан дээр нэмэгдэж байгаа 376 тэрбум бол ерөөсөө задаргаагүй гээд бүхлээрээ орсон. Энэ маань одоо энэ ялангуяа эрүүл мэндийн даатгалаас тусламж үйлчилгээ авч байгаа байгууллагуудад бол ингээд тэр төлбөрийн хэлбэрээс шалтгаалаад санхүүжих бололцоог олгож нэмэгдүүлж байгаа юм. Энэ дээр бол анхан шатны юуг бол бид нар түрүүн ярьсан Төсвийн байнгын хорооны дэргэдэх ажлын хэсэг дээр ярилцаад дахиж оруулж ирье ээ гэсэн.

Ялангуяа энэ дээр бол анхан шатны тусламж, нэг иргэний тарифыг нэмэх талыг одоо ойрын хугацаанд бид нар дахин хэлэлцээд боловсруулаад орж ирье гэсэн.

Энэ өр авлагын асуудал. Энийг бол түрүүн Жавхлан сайд хариулсан байгаа. Яах вэ, энэ жилийн хувьд бол энэ даатгалын сангаас гарч байгаа. Одоо ялангуяа энэ зүгээр урьдчилсан байдлаар бид нар тооцоолол гаргасан, 180-аад тэрбум төгрөг дутагдах магадгүй гэсэн тийм тооцооллыг гаргачхаад байгаа. Түүнээс биш одоо яг энэ өр авлага бол үүсчхээд байгаа юм л биш ээ.

Хэрвээ ямар нэгэн байдлаар энэ өр авлагын асуудал үүсвэл мэдээж Засгийн газар энийг хариуцаад гарна. Энэ гарч байгаа тооцоолол бол ер нь ковидын тусламж үйлчилгээтэй гарч байгаа. Өнөөдрийн байдлаар гэхэд 300 гаран тэрбум төгрөгийг зөвхөн бид нар зөвхөн ковидын тусламж үйлчилгээнд бол зарцуулаад байгаа. Энэ бол ерөөсөө энэ төсөвт бол тусгагдаагүй байсан зардал.

Тийм учраас бид нар урьдчилсан байдлаар гаргасан болохоос биш яг одоогийн байдлаар энэ өр авлага үүсчхээд байгаа юм бол биш ээ.

**М.Оюунчимэг:** Нэмж хэн хариулах уу? Ариунзаяа сайдаас бас асуусан. Гуравдугаар микрофон Ариунзаяа сайд.

**А.Ариунзаяа:** Батлут гишүүний асуултад хариулъя. Малчдад чиглэсэн бодлогын маань талаар сая та асуулаа. Ер нь малчид нэг 230-аад мянган малчин байгаа. Тэгээд 25 хувь нь бол нийгмийн даатгалын шимтгэлд одоо төлөгчөөр хамрагдаад байна гэдэг асуудлыг би түрүүнд танилцууллаа. Бид удахгүй Нийгмийн даатгалын одоо багц хуулийг одоо хэлэлцэнэ. Тэгээд энэ нийгмийн даатгалын багц хууль дээрээ яг энэ малчдад зориулсан нэг заалт байгаад байгаа юм. Тэр нь өөрөө юу вэ гэхлээр 5 жилийн хугацаанд нийгмийн даатгалын шимтгэлийнх нь одоо энэ сайн дурын даатгал дээр нь 50 хувийг нь одоо төрөөс даая гэсэн ийм агуулгаар оруулж ирж байгаа юм. Энэ нь өөрөө ямар учир шалтгаантай вэ гэхлээр ирээдүйд гарч байгаа өндөр зардлыг өнөөдөр бага зардлаар хаах энэ бодлогын өөрчлөлтийг бид нар санал болгож байгаа юм. Халамжийн тэтгэвэр, одоо тэтгэврийн насанд хүрчхээд тэгээд нийгмийн даатгалын санд одоо хамрагдаж байгаагүй ахмадуудын хувьд халамжийн тэтгэвэр авдаг юм. Одоо Монгол Улсад нэг 65 мянган хүн халамжийн тэтгэвэр авч байгаа. Тэгэхээр малчдыг одоо яг энэ нийгмийн даатгалын харилцаанд оруулах нь өөрөө нэгдүгээрт ирээдүйд гарах зардлыг өнөөдөр одоо бага зардлаар хаах нэг талдаа ач холбогдолтой.

Хоёрдугаарт нийгмийн даатгалын сангаас өнөөдөр хүртэж байгаа нийгмийн хамгааллын үйлчилгээнд хамруулах хэрэгцээ шаардлага байна гэж харж байгаа юм. Энэ дотор зөвхөн нийгмийн даатгалын шимтгэл гэдэг бол зөвхөн ирээдүйд хадгалагддаг мөнгө биш ээ. Бид нар бас буруу ойлгоод байдаг. Зөвхөн өндөр насны тэтгэврийн асуудал биш шүү дээ. Үйлдвэрлэлийн осол, жирэмсэн тэжээгчээ алдсаных одоо хөгжлийн бэрхшээлтэй болсных гэх мэтчилэн өнөөдөр одоо бас тэтгэмжүүдийг авч байдаг нийгмийн хамгааллын хэрэг хэрэгсэл юм гэдэг агуулгаар энэ нийгмийн даатгалын хамрагдалтыг яг малчдад зориулж одоо оруулж ирж байгаа юм. Зөвхөн малчин гэхгүй хөгжлийн бэрхшээлтэй хүүхэдтэй байнгын асаргаа, шаардлагатай хүүхэдтэй эцэг эхчүүдийн аль нэгнийх нь одоо энэ нийгмийн даатгалын шимтгэлийг нь, бас яг хүүхдээ харж байгаа хүнийх нь нийгмийн даатгалын шимтгэлийн одоо харилцаанд оруулъя, ядаж тавин хувийг нь ч гэсэн одоо төрөөс даая гэдэг агуулгаар Нийгмийн даатгалын багц хуулийн одоо энэ шинэчлэлтээ оруулж ирсэн байгаа.

Тэгээд тухайн үед одоо хэлэлцээд бас гишүүд маань дэмжиж өгөөрэй гэсэн ийм одоо л хүсэлтэй байна.

Баярлалаа.

**М.Оюунчимэг:** Батлут гишүүн нэг минут тодруулъя.

**Д.Батлут:** Би Эрүүл мэндийн сайдаас энэ гүйцэтгэлийн санхүүжилттэй явж байгаа. Энэ цаг хугацаанд яам өөрөө цалин нэмнэ гээд зогсож байгаа нь хэр үнэн бэ? Боломжтой юм бэ гэдэг асуулт асуугаад байгаа байхгүй юу.

Миний бодож байгаагаар одоо улсын төсөв дээр 100 тэрбум төгрөг цалин нэмнэ гээд тавьж байгаа гэж ойлгож байгаа. Энэ мөнгөө 87 тэрбумыг нь анхан шатны эмнэлгүүдийнхээ суурь зардлыг нэмээд тэгээд дөрвөн төрлийн гүйцэтгэлийн санхүүжилтийг нь одоо яг бүрэн одоо гүйцэтгэлийн санхүүжилтэд оруулчихвал анхан шат чинь өөрөө цалингаа нэмэх боломжтой болчхож байгаа юм. Хоёр, гурав дахь шатлалын эмнэлгүүд бол гүйцэтгэлээрээ санхүүжээд явах бүрэн боломж байгаа нь бид нарыг одоо ажлын хэсэг яваад ажиллаж байхад харагдсан байхгүй юу.

Ингээд л бүрэн шийдэгдчих асуудал юм байгаа юм. Бүрэн шийдэгдэх асуудал. Эрүүл мэндийн салбарын ажилтан албан хаагчийн цалинг нэмэх асуудал чинь. Тэгээд энийг я хийж болохгүй юм уу гэж асуугаад байгаа юм. Харин тэгээд та яамнаас өөрөө анхан шатны болон хоёр, гурав дахь шатлалын эмнэлгүүдэд цалингийн доод түвшинд тэд байна гээд л заагаад өгчих ёстой юм болов уу гэж харж байна. Ийм боломж байхгүй юм уу? Бид бүхэн бол хоёр энэ анхан шат.

**М.Оюунчимэг:** Сая яг тодорхой асуулаа тэрэнд нь хариулчих. Энэ чинь нөгөө цалин нэмэхтэй нэг цуг явчхаж болно шүү дээ гэж бас хэлж байна шүү дээ тэ. 87 тэрбумынхаа асуудал. Анхан шатны хоёр дахин.

6 дугаар микрофон. Энхболд сайнд.

**С.Энхболд:** Бид нар энэ анхан шатны юуг цалинг нэг иргэний төлбөрийг нэмэгдүүлэх тал дээр ажлын хэсэг дахиж ярилцаад ойрын өдрүүдэд буцаад танилцуулъя гэсэн байгаа. Энэ дээр Эрүүл мэндийн яамнаас гарч байгаа бодлого, ер нь Эрүүл мэндийн даатгалын үндэсний зөвлөлөөс бас 03 дугаар тогтоол гэж байдаг. Энэ дээр хамгийн гол нь эрүүл мэндийн салбарын ажилчдын төв эмийн ангилал шатлалаар нь өртгийн жингий нь бодоод оруулчихсан байдаг юм. Мэдээж түрүүн хэлсэн Төрийн албаны хууль төсвийг дагаж орох юм бол энэний доод жишгийг бид нар тогтоох боломжтой болж байгаа юм.

Хамгийн гол нь Төсвийн тухай хууль. Зөв, харин энийг л бид нар тогтоох гээд хавраас хойш л яриад байгаа юм. Харин тийм.

**М.Оюунчимэг:** Энэ төсвийн хоёрдугаар хэлэлцүүлгээр л бид энийгээ яг эцэслэн шийдэхэд зөв. Тэгээд ингээд шийд болчихно гээд байхад, боллоо.

Баярсайхан гишүүн асуулт асууя.

**Б.Баярсайхан:** Баярлалаа. Нэлээн хэдэн асуулт байгаа учраас түргэн асуухыг бодъё. Тэгээд тодорхой хариулт авъя аа. Эрүүл мэндийн сайдын 2022 оны төсвийн төсөлтэй танилцлаа. Нийт хөрөнгө оруулалтын төслийн 80.5 хувийг барилга байгууламж барихад зарцуулна гэсэн байна. Энэ барилгууд баригдаад байгаа юм. Гэхдээ хөдөө орон нутагт, ялангуяа Завхан аймагт одоо байгаа асуудал 2020 онд ашиглалтад орсон Алдархаан сумын шинэ эмнэлэг нь ноль нь ашиглагддаггүй харахаар ийм паалантай одоо суултуур байгаад байдаг. Ноль нь ашиглагдахгүй байгаа энэ асуудал байна. Паркетен шал нь пөмбийчихсөн. Дусаалга гоожсон орон нутгийн удирдлага нь Эрүүл мэндийн яаманд удаа дараа бичиг явуулсан энэ шийдэгдэхгүй байна. Ингээд шинээр эмнэлэг барьсан ч гэсэн шинэ эмнэлэгтээ үйл ажиллагаа явуулахгүй ийм асуудал байна. Мөн Сонгино сумын эмнэлэг байна. Бас ашиглалтад ороод удаагүй ноль нь өмхийрсөн өвчтөнүүд нь одоо гадаа бие засаж байгаа.

Тэгэхээр энэ шинээр баригдаж байгаа энэ эмнэлгийн асуудал, ялангуяа нолийн асуудал дээр энэ Эрүүл мэндийн яам ямар бодлого барьж байгаа юм. Очиж ажиллах хүн байна уу? Энэ орон нутагт энийгээ үзэх одоо хүн байна уу?

Хоёрдугаарт энэ 2022 онд Завхан аймагт хэд хэдэн сумын эмнэлгийн одоо алслагдсан цэвдэгтэй хөрсөн дээр амьдардаг ийм одоо сумын эмнэлгүүдийн нолийн асуудлыг шийдмээр байна. Дөнгөж төрсөн эмэгтэй, амаржсан эмэгтэй дахиад л нөгөө хүүхдүүдийн жорлон шиг 100-200 метрт очиж гам алдаж ингэж бие засаж байгаа энэ асуудлыг одоо Эрүүл мэндийн яам яг энэ боловсролын салбарт нолийн асуудлыг шийдэж байгаа шиг шийдмээр байна. Тэгэхлээр энэ Завхан аймагт 2022 онд хэдэн сумдад энэ эмнэлгийн нолийг одоо би шинэ эмнэлэг яриагүй байна шүү дээ, тийм ээ. Ноль засах, дотроо нольтой болох энэ асуудал шийдэгдэх боломжтой вэ?

Хоёрдугаарт манай Завхан аймаг замгүй ээ. Дөнгөж одоо л аймгийн төв нь ингээд нийслэлтэйгээ холбогдох гэж байна. Сумдын эмнэлгүүдэд автомашин хэрэгтэй байна. Энэ жил таны багцаас хэдэн автомашиныг энэ манай 24 суманд шинэчилж чадах вэ гэсэн ийм асуудал байна.

Ариунзаяа сайдын одоо чиг үүргийн хүрээнд хэд хэдэн асуудал байна.

Би одоо хүүхэд хамгааллынхаа асуудлыг л яримаар байна. Энэ хүүхэд хөгжил хамгааллын зардлыг одоо энэ жилээс эхлээд ингээд гүйцэтгэлээр нь санхүүжүүлэх гэж байгаа юм байна. Энэ нь сайн гэж харж байгаа. 2016 оноос хойш огт төсөвгүй байсан хүүхэд хөгжил, хамгааллын зардал 5 тэрбумаас авхуулаад өнөөдөр 8 тэрбум. 2022 оны одоо төсөвт 8 тэрбумаар орж ирж байна. Тайлагнал ерөөсөө байхгүй байна аа. Ковидоос өмнө гэртээ 20-25 мянган хүүхэд бэртэж гэмтэж хүчирхийлүүлж нас барж байна гэсэн ийм тоотой. Ковидын үед одоо хийсэн судалгаа байна уу?

Энэ жил одоо хүүхэд хөгжил, хамгааллын талаар шинэ бодлого байна уу? Ковидын үед дэлхийн улс орон Засгийн газар болгон хүүхдүүдээ хамгаалаад эхэллээ. Энэ дээр ямар одоо төсөв мөнгө байна вэ? Мөн энэ хүүхэд хөгжил хамгаалал гэчхээд ганцхан энэ зардал чинь хамгаалалт яваад байдаг. Хөгжил гэж ерөөсөө байхгүй. Хүүхэд хөгжлийн төвийг Завхан аймагт, одоо сум болгонд барих шаардлагатай. Энэ ажил хийгдэх боломжтой юу? Би ганцхан энэ жилийн төсвийг асуугаагүй. Ер нь боломжтой юу?

Эцсийн асуулт нь ковидоор өнчирч үлдсэн хүүхдүүдэд Хөдөлмөр, нийгмийн хамгааллын яамнаас ямар бодлого барьж туслах юм бэ? Улсын Их Хурлын эмэгтэй гишүүд ковидоос болж эцэг, эхээ алдсан бага насны хүүхдүүдэд туслах ийм одоо сэтгэлтэй байгаагаа зарласан. Энэ дээр ямар боломж байна вэ гэсэн энэ асуултуудад хариулт авъя.

**М.Оюунчимэг:** Зургаадугаар микрофон. Энхболд сайд эхлээд хариулъя.

**С.Энхболд:** Баярсайхан гишүүний асуултад хариулъя. 2020 онд ашиглалтад орсон барилга, байгууламжийн хөрөнгө оруулалт болон ямар компани гүйцэтгэсэн, бид дэлгэрэнгүй тайланг танд албан бичгээр хүргүүлье. Яг одоогоор бол мэдээлэл алга байна. Бид нар энэ 330 сумын эрүүл мэндийн төвийн ариун цэврийн асуудлыг судалгаа гаргаж 238 сумын эрүүл мэндийн төвд одоо энэ ариун цэврийн байгууламж шаардлагатай юм байна гэдгийг судлаад 2022 оны төсөвт бид нар энэ төсвийг суулгуулсан байгаа. 2022-2024 онд хэрэгжих нь 24 тэрбум төгрөгийн төсөв суугдсан. 2022 онд бол гурван тэрбум төгрөгийн төсөв суугдсан байгаа. Бид нар энэ төслийг боловсруулаад зургийг нь гаргачихсан. Тэгээд 2022 оноос эхлэн бид нарын энэ төсөл хөтөлбөрүүдийг хэрэгжүүлж одоо энэ ариун цэврийн байгууламжуудыг барих ажлуудыг бол эхлүүлээд явна. Энэ оны төсөвт бол энэ суугдсан 24 тэрбум төгрөг суугдсан байгаа. Автомашины парк шинэчлэлтийг бол бид нар ний нуугүй хэлэхэд одоо бүх аймгуудыг бүх сумдыг одоо ингэж бүрэн парк шинэчлэл хийнэ гэхэд бас их төвөгтэй. Маш их хэмжээний төсөв шаардлагатай.

Тийм учраас бид нар ямар ч гэсэн энэ оны тодотголоор хийгдсэн төсвийн хүрээнд бас тодорхой хэмжээний худалдан авалтуудыг хийж байгаа. Тэгэхээр нэг аймагт бол 2-3 машины хангалтуудыг бол хийхээр эхний ээлжид бол төлөвлөөд байгаа.

**М.Оюунчимэг:** Ариунзаяа сайд гуравдугаар микрофон.

**А.Ариунзаяа:** Баярсайхан гишүүний асуултад хариулъя. Хүүхэд хамгааллын зардал дээр яах вэ? Хүүхэд хамгааллын зардлын төсөв дээр бид ерөнхийдөө нэг есөн чиглэлээр төсвөө тавиад байдаг юм. Тэгээд хүүхэд хамгааллын хариу үйлчилгээ, жишээлбэл энэ 8 тэрбум төгрөгөөс 3.1 тэрбум нь яг хүүхэд хамгааллын хариу үйлчилгээнд. Хүүхдийн хөгжил оролцоог дэмжих, эрсдэлээс урьдчилан сэргийлэх дээр 1.3 тэрбум төгрөг тавигдаад байдаг. Хамтарсан баг найман төрлийн үйлчилгээ, салбар дундын хамтын ажиллагаа, хууль сурталчлах, урьдчилан сэргийлэх, соён гэгээрүүлэх нөлөөллийн ажил. Сургалт судалгааны ажил, төрийн бус байгууллагаар гэрээлэн, гүйцэтгүүлсэн ажил, гамшиг, онцгой байдлын үеийн, одоо хүүхдийн хамгаалал, хууль тогтоомж боловсруулах зэрэг ийм чиглэлүүдээр ерөнхийдөө төсөв маань ингээд зарцуулагдаад явдаг юм.

Тэгэхээр нөгөө сургалт судалгааны ажил зөвхөн одоо энэ зардлаасаа хийгдэхээс гадна бас нэг сургалт судалгааны төв гээд одоо бас манай дээр байдаг яах вэ? Бидний алдаа нь өөрөө юу вэ гэхлээр, бас энэ хийсэн сургалт судалгаа, энэ судалгааны ажлуудаа олон нийтэд нээлттэй түгээх, таниулах ажил дээрээ бас дутмаг байдаг юм уу гэж одоо анхаарч байна. Ирэх оны төсөв дээр бид зөвхөн одоо энэ хүүхэд зөвхөн гэр бүл, хүүхдийн ажилд хүүхэд хамгааллын зардлаас гадна гэр бүл, хүүхэд, залуучуудын газар учраас одоо яг энэ гэр бүлд чиглэсэн сургалт, нөлөөллийн ажлууд дээр нэг тэрбум төгрөг тавигдсан байна. Залуучуудын чиглэлд бас төсөвт тавигдаад харах үйлчилгээ гээд нэлээдгүй одоо бас сайжрах дүр зураг бас харагдаж байна. Маш их сайн дэмжиж байгаад бас их талархлаа илэрхийлмээр байна.

Бид нар энэ хүүхэд хамгааллын зардал болоод энэ бусад юун дээрээ илүү одоо чамбайруулж илүү нээлттэй тайлагнаж мэдээллээ хүргэх тал дээрээ бас анхаарах хэрэгт хэрэгтэй гэдэгтэй санал нэгдэж байна. Хүүхэд хөгжлийн төвийн хувьд мэдээж бид нар одоо гишүүдтэйгээ хамтраад бүх Завхан аймаг жишээлбэл бүх сумдад одоо энэ хүүхэд хөгжлийн төв байгуулъя гэдэг дээр бол мэдээж бид нар ингээд нээлттэй хамтдаа хөрөнгө оруулалтын зардлаа ч гэсэн яг тухайн одоо хүүхдүүдэд чиглүүлсэн бодлогуудаа илүү одоо авч хэрэгжүүлэх нь зүйтэй. Хамтарч ажиллахад мэдээж одоо хамтарч ажиллана.

Дээрээс нь хүүхдэд зориулсан бүтээн байгуулалтыг зөвхөн төсвөөс гэлтгүй хүүхдэд зориулсан бүтээн байгуулалтуудыг улсын хэмжээнд бас энэ хүүхдийн төлөө сангаар дамжуулан явуулах боломж хуулиар олгогдсонд бол бас их талархаж байгаа.

Өнчин хүүхдүүдийн талаар бас нэг ийм л асуудал байгаад байгаа юм. Ковид өвчлөл өвчин маань бол өөрөө бас нэг удахгүй ердийн өвчний одоо хэмжээнд ороод л ер нь явах болов уу гэсэн л одоо ийм ковидтойгоо одоо зэрэгцэж амьдрах, хүлээн зөвшөөрөх бусад өвчинтэй нэгэн адилаар одоо эмчилгээ болоод урьдчилан сэргийлэх ажиллагаануудаа аваад явах байх.

Ердийн одоо өвчтөнүүдийн жагсаалтад орох болов уу? Ковидын улмаас одоо 10 сарын байдлаар зүгээр ерөнхий мэдээлэл аваад үзэхэд хагас өнчин 50 хүүхэд, бүтэн өнчин 13 хүүхэд байна гэсэн л ийм мэдээлэл байгаад байгаа юм. Ер нь бол улсын хэмжээнд хагас өнчин 35 мянган хүүхэд. Бүтэн өнчин 3 мянгаад одоо хүүхэд бас байдаг. Тэжээгчээ алдсаны тэтгэмж гэж одоо бид олгодог. Нийгмийн даатгалын санд одоо эцэг эх нь даатгалтай байсан бол тэжээгчээ алдсаны тэтгэмж нь нийгмийн даатгалын сангаасаа. Хэрэвзээ даатгалгүй байсан бол халамжийн сангаасаа халамжийн одоо тэтгэвэр бас олгогдоод явдаг.

2020 онд зардал нь 45 тэрбум төгрөг 2020 онд одоо зарцуулсан байна.

**М.Оюунчимэг:** Тодруулсны дараа нэмээд хариулт өгчөөрэй. Баярсайхан гишүүн нэг минут тодруулъя.

**Б.Баярсайхан:** Ковидоос өмнө зөвхөн гэртээ улсын хэмжээнд 20-25 мянган хүүхэд гэмтэж бэртэж хүчирхийлүүлж нас бардаг. Энэ ковидын үед яаж ихэссэн бэ? Та нарт статистик байна уу? Энэ ковидын үед та нарт одоо тийм шинэ стратеги байна уу? Хүүхдээ яаж хамгаалах юм. Тэр архи уугаад согтуураад байгаа тэр ааваас нь яаж хамгаалах юм? Тэр хүчирхийлээд байгаа хүмүүсээс нь яаж хамгаалах юм?

Дээрээс нь энэ эцэг эхчүүдийн энэ үл хайхрах хүчирхийлэлд хүүхдүүд автаад байгаа. Энэ дээр одоо та нар ямар бодлого бариад байгаа юм бэ гэдгийг л би асуугаад байна л даа.

Дээрээс нь энэ хэчнээн Улсын Их Хурлын гишүүд санаачлаад санаачлаад энэ бид нар өөрсдийн хувийн дансаар хандив цуглуулж болохгүй юм байна лээ. Тэгэхлээр энэ ковидын үед өнчирч үлдсэн хүүхдүүдийг бусад улс орнууд нь анхаараад эхэлчихсэн. Манай улс яагаад энэ дээр анхаарч болохгүй байгаа юм бэ?

**М.Оюунчимэг:** Бас чухал асуулт асууж байна шүү, санал. Ариунзаяа сайд гуравдугаар микрофон.

**А.Ариунзаяа:**  Хүүхэд гэр бүлийн хүчирхийллийн тоон мэдээллийг аваад үзэх юм бол яг энэ хөл хорио болоод яг цар тархалт дөнгөж эхэлж байх үед бол үнэхээрийн одоо гэр бүлийн хүчирхийлэл 60, 70 хувиар нэмэгдсэн. Энэ дотор хүүхдийн хүчирхийлэл яг тэр хэрээрээ нэмэгдсэн тоон үзүүлэлтүүд байгаа. Бид нийгмийн ажилтны одоо бас нэг цогц системийг 11 сарын 1-нээс нэвтрүүлж байна. Энэ дотор яг энэ хүүхдийн хөгжил хүүхдийн хамгааллын одоо цогц мэдээллийн сан одоо яг бүр одоо цагийн мэдээлэл гэж бид нар хэлдэг байгаа. Яг одоо газрын зураг дээр буулгаад яг л одоо илүү тэр кэйс менежмент дээр нь суурилсан энэ одоо мэдээллүүдийг шинэ түвшинд гаргахаар одоо ажиллаж байна.

**М.Оюунчимэг:** Маш тодорхой тийм тийм юманд тэгж зарцуулаа. 2022 онд хүүхэд хамгаалал дээр тэгж орж ирж байгаа, хүүхэд харах дээр ингэж байгаа энэ тэр гээд нэг тодорхой ярьчихмаар байх юм. Ингээд нэг бүр тойруулаад л яриад байх юм.

Одоо дараа нь санал асуулт байна. Тэгэхгүй бол энэ чинь нөгөө дэг зөрччихөөд байгаа учраас. Энэ салбарын сайд нар байна л даа. Одоо Энхболд сайдыг би ганц асуулт байна л даа. Аудитын дүгнэлт дээр энийг одоо хүн бүхэн яриад байгаа байхгүй юу. Бид төсөвт ингээд ковидоос хамгаалах, урьдчилан сэргийлэх ковид туссан хүмүүсийг эмчилгээнд өгөх гээд хөрөнгө мөнгө тусгаад төсөвт яваад байна л даа. Энэнээс гадна Олон улсын байгууллагууд зээл тусламжаар энэ эрүүл мэндийн салбарт төслүүд хэрэгжээд байгаа. Энэ аудитын дүгнэлтийн 6.13 дээр ингэсэн байна л даа. Олон улсын байгууллагуудаас цар тахлын нөхцөл байдлыг харгалзан өгсөн зөвлөмжүүд, манай судалгааны байгууллагуудаас гаргасан судалгаанаас харахад нийтийн эрүүл мэндэд чиглэсэн цогц арга хэмжээнд зарцуулах хөрөнгийг төсөвт бодитой тооцож, тодорхой тусгах хэрэгтэй байна.

Энэ нь өөрөө эдийн засгийн өсөлтөд бүх талаараа иргэдээ хамгаалах ч гэсэн чухал ач холбогдолтой юм гээд байгаа юм. Бид нийгмийн эрүүл мэнд, нийтийн эрүүл мэнд, энэ урьдчилан сэргийлэх дээр хөрөнгө мөнгө тусгаж чадвал хүнээ ч хамгаална, мөнгө төгрөг санхүүжилт хамгаалагдана гэдгийг бүгд яриад байгаа шүү дээ. Эрдэмбилэг Төрийн нарийн бичгийн дарга бид нарыг очиход бас хэлсэн шүү дээ. Анхан шатанд нь хүнд урьдчилан сэргийлэх арга хэмжээ авчихвал бид 50 мянган төгрөг зарцуулж байхад хүндрээд бүр өвчилснийх дараа бид нар 12 сая төгрөг нэг хүнд зарцуулаад байна. Тэгэхээр урьдчилан сэргийлэх нийтийн эрүүл мэндэд бид илүү бас анхаарч, энэ төсөвт хөрөнгө мөнгө, тооцоо судалгаагаа нарийн хийх хэрэгтэй байна гээд бид яриад байгаа. Сая би бас тэгж хэлснийг, зарим хэвлэлээр ингээд л гуйвуулаад л байна л даа.

Тийм учраас л энийг бид нар бас энэ нийтийн эрүүл мэндийн хуулиа гаргаад энэ нийтийн эрүүл мэндийг урьдчилан сэргийлэх дээр хөрөнгө мөнгөө төсөвт ч гэсэн тодорхой тусгаж оруулж ирэх шаардлага байна гэдгийг аудитын дүгнэлт, олон улсын зөвлөмж харуулаад байна шүү. Энэ дээр анхаараарай, салбарын яам. Сангийн яам ч гэсэн энд нь бас анхаараарай гэж хэлье гэж бодож байна.

Ингээд гишүүд асуулт асууж үг хэлж дууслаа.

Одоо зарчмын зөрүүтэй саналаар санал хураалт явуулна. Гишүүд анхааралтай байгаад бүгдээрээ энэ чинь төсөв хөрөнгөтэй холбоотой асуудлууд байгаа учраас анхааралтай сонсоорой үг хэлэхгүй. Энэ чинь зөвхөн зарчмын зөрүүтэй саналтай холбоотой. Гишүүд саналаа тайлбарлаж үг хэлж болно оо.

Эхлээд Бейсен гишүүний нөгөө дарааллаараа оруулж ирсэн дээрээс нь явъя. Эрүүл мэндийн төвд зөөврийн эхо аппарат Баян-Өлгий, Бугат, Баяннуур, Толбо сум гэнэ үү? 2022-оос төсөвт өртөг 72 сая төгрөг, санхүүжих дүн нь 72 сая төгрөг гэсэн төсөл арга хэмжээг төсөлд тусгах. Гэхдээ энэ нь шинээр биш юм байна.

3.17-д эрүүл мэндийн тоног төхөөрөмж, Баян-Өлгийд 2022-2023 оны төсөвт өртөг 115 сая төгрөг, санхүүжих дүн 115 сая төгрөг гэсэн төсөл арга хэмжээний төсөвт өртөг дотор 72 сая төгрөгийг нь хасах гэнэ.

Тайлбараа хэлчих товч нэг минут шүү.

**Б.Бейсен:** Энэ эрүүл мэндтэй холбоотой тоног төхөөрөмжтэй холбоотой төсвийг уг нь хүргүүлэхдээ сум тус бүрээр нь гаргаад өгсөн байсан юм. Энийг нэгтгээд тавьчихсан байна. Гурван төсөл арга хэмжээ байсан.

Нэгдүгээрт тэр Бугат, Баяннуур, Толбо сумын зөөврийнх аппарат, 72 сая, эрүүл мэндийн төвийн тоног төхөөрөмж гээд байгаа. Баян-Өлгийн Буянт сум 23 сая.

Дараа нь аймгийн төвийн өрхийн эрүүл мэндийн төвийн компьютер тоног төхөөрөмжүүд 20 сая тавьсан байсан. Энийг бол тусад нь тусгаж өгөхгүй бол очингуутаа нөгөө тендер юуных чинь бас л ингээд хуваагаад өөр юм зарцуулаад явчихна. Тийм учраас энийг чинь нөгөө 115 сая төгрөгийн юуг чинь тус тусад нь тавьж өгнө үү гээд. Ингээд зарчмын зөрүүтэй санал оруулж байгаа юм.

**М.Оюунчимэг:** Санхүүжилт нь бол байгаа юм байна. Тэгээд тэнд нөгөө төсвийн захиран зарцуулагчид нь л энийг нь анхааруулж байгаа юм байна ш дээ тэ. Тус тус нь суулгаж өгье гээд. Энийг дэмжье гэсэн горимоор санал хураалт явуулъя сая Бейсен гишүүний санал. Байгаа санхүүжилтийг л тодорхой тусад нь зааж өгье л гэсэн юм байна.

Санал хураалт. Хоёр адилхан юм байна шүү дээ. 60 хувиар дэмжигдлээ. Өөрөө эсрэг дарах юмаа.

Энэ хүн чинь одоо Бейсен гишүүний хоёр дахь санал нь Эрүүл мэндийн төвийн тоног төхөөрөмж, техник хэрэгсэл, Баян-Өлгий Буян сум. 2022 оны төсөвт өртөг 23 сая төгрөг санхүүжих дүн хорин гурван сая төгрөг гэсэн төсөл арга хэмжээг төсөлд нэмэх. Энэ нь нөгөө нэг тайлбараараа 3.17-д эрүүл мэндийн тоног төхөөрөмж, Баян-Өлгий 2022-2023 оны төсөвт өртөг 115 сая төгрөг гэсэн дотор 23 сая төгрөгийг нь хасаж, энийг нь нөгөө тодорхой салгаж тусгаж өгөх гээд бас тийм зүйл байгаа юм байна аа.

Дэмжье гэдэг горимоор санал хураалт. 73.3 хувийн саналаар дэмжигдлээ.

Дараа нь бас Бейсен гишүүний Аймгийн төвийн өрхийн эрүүл мэндийн төвүүдийн компьютер тоног төхөөрөмж, Баян-Өлгийн Өлгий сум. 2022-2023 оны төсөвт өртөг 20 сая төгрөг санхүүжих дүн 20 сая төгрөг гэсэн төсөл арга хэмжээг төсөлд нэмэх. Энэ түрүүний хэлсэн нөгөө 115 сая дотроосоо хасаад энийг нь тодорхой ингээд зааж өгье гэсэн зүйл байгаа юм байна.

Санал хураалт. 60 хувиар дэмжигдлээ.

Одонтуяа гишүүний санал байна. Хүүхэд залуучуудын хөгжлийн ордны тоног төхөөрөмж, Улаанбаатар хот, Баянгол дүүрэг 2022 оны төсөвт өртөг 600 сая төгрөг санхүүжих дүн 600 сая төгрөг гэсэн төсөл арга хэмжээг төсөлд нэмэх. Ингэхдээ 3.26 юм уу 3.2.6-д эрүүл мэндийн явуулын автомашин, тоног төхөөрөмж, Улаанбаатар хот, Баянгол дүүрэг, 2022-2022 оны төсөвт өртөг 1 тэрбум 400 сая төгрөг, санхүүжих дүн тэрбум 400 сая төгрөг гэсэн төсөл арга хэмжээний санхүүжих дүнг 600 сая төгрөгийг хасах.

Одонтуяа гишүүн тайлбарлая.

**С.Одонтуяа:** Энэ төсөвт өртөг одоо нийт дүн бол нэмэгдэхгүй. Зүгээр энэ дээр нэг ийм нөгөө төсөв базах явцад энэ жоохон техникийн алдаа гарчихсан юм шиг байгаа юм. Энэ хавдрын эсрэг энэ явуулын үзлэг, автомашин нь бол ийм өндөр өртөгтэй биш. Энэ нь бол 800-гаар санал өгчихсөн байсан чинь нөгөө тоног төхөөрөмжийн зардал нь нөгөөх дээрээ хасагдаад энэ дээр нэмэгдчихсэн байгаа. Тэгэхээр эндээс нь хасаад миний өгсөн саналын энэ буруу нэмэгдчихсэнээс хасаад нөгөө зардал дээр нь л нэмнэ гэсэн үг.

Тийм өөрөөр хэлбэл тэй адилхан тоног төхөөрөмж нь тоног төхөөрөмж дээрээ.

**М.Оюунчимэг:** Тэгэхээр нэмэлт санхүүжилт шаардагдахгүй зүгээр нааш цааш зөв юм руугаа зарцуулах дээр жоохон алдаа гарчих байсан юм байна шүү дээ.

Тэгвэл саяын Одонтуяа гишүүний гаргасан энэ саналыг дэмжье гэсэн горимоор санал хураалт явуулъя.

Санал хураалт. Дотроо өөрийнх нь төсөв дотор нь ерөөсөө минийх уг нь бас дэмжигдсэн дээр орсон шүү, тэгж бодоорой.

Энэ яагаад буруу орчхов. Баярсайхан гишүүн Оюунчимэг гишүүн дэмжсэнээр орсон шүү.

Дэмжигдлээ 60.5 хувийн саналаар. Дараагийнх нь Ганбаатар гишүүний гаргасан санал байна. Хүний эрхийн үндэсний комисст 1.9 тэрбум төгрөгийн санхүүжих дүн 2022-2023. Гэхдээ энэ төсөвт тусгагдаагүй юм байна шүү.

Аан за Ганбаатар гишүүн тайлбарлая.

**С.Ганбаатар:** Хүний эрхийн Үндэсний Комисс дээр хоёр тэрбумыг хассан. 3.2-оор орж ирээд. Бид нар аягүй гоё хууль баталсан байхгүй юу. Шүгэл, үлээгч нарыг хамгаална, эрүү шүүлтээс Монголын ард түмнийг хамгаална гэдэг ийм хоёр гоё хууль гарч ирсэн. Алга ташаад л бүгдээрээ өнгөрсөн жил чинь зүгээр хачин гоё хууль гарлаа гээд байсан. Яг төсөв дээр тэд нарыг хэрэгжүүлэх юман дээр ноль ямар ч орон тоо байхгүй. Тэгээд би нэг заалт унших гээд байгаа юм.

Хүний эрхийн Үндэсний Комиссыг хараат бусаар ажиллах нөхцөлөөр хангах, энэ санхүүгийн хараат бус байдлыг нь бэхжүүлэх нь НҮБ-ын конвенцтой шүү дээ. Энэ Хүний эрхийн Үндэсний байгууллагын талаарх Парисын зарчим гэж байгаа. Энийгээ үл хэрэгжүүлсэн тохиолдолд энэ бас манай үндэсний комиссын тухай Үндсэн хуульд заачихсан байгаа.

Засгийн газрын хүлээсэн үүрэг мөн гээд биччихсэн байгаа. Энийгээ үл хэрэгжүүлснээрээ, эс үйлдлээрээ нэг төгрөг ч тавихгүйгээр байгаа явдал бол цэц дээр Засгийн газрыг өгөхөөс өөр аргагүй байдалд орох нь байна шүү, нэгдүгээрт.

Хоёрдугаарт энэ аравхан орон тоотой 2 нэгжийг байгуулъя л гэж байгаа юм шүү дээ. Тэгээд энэ эрүү шүүлтээр урьдчилан сэргийлэх болон хүний эрх хамгаалагчийг хамгаалах энэ хоёр механизмд санхүүжилт тавиагүй байна гэдэг асуултад одоо би нэгэнт асуулт асуух боломжгүй байгаа учраас энэ зүйл дээр зарчмын зөрүүтэй санал оруулаад энэ Засгийн газраас хүлээсэн үүргээ буюу тэр шүгэл үлээгчдээ хамгаалах тэр хуулиа санхүүжилттэй болгож өгч бодитой болгоё оо. Бид рекламдаж хүмүүсийн өмнө одоо гоё хуультай гэж явах юм бол хууль өөрөө хөл ургаад хэрэгжүүлэхгүй. Манай нийгэм энэ баян хоосны ялгаа их гарснаас болж асар их зэрлэг болж байгаа.

Жирийн хүмүүс, өөрийгөө өмгөөлөх чадвар чадваргүй байгаа олон хүмүүсийг өмгөөлж хамгаалах нь үнэн. Тэр төрийн үүрэг байдаг.

Тэгэхлээр энэ дээр санхүүжилтийг нь тавиад өгөх боломж байна уу? Энийг зарчмын зөрүүтэй саналаар оруулаад дэмжиж өгөх туслаач ээ.

**М.Оюунчимэг:** Ганбаатар гишүүний саналаар санал хураалт явуулъя. Уг нь бол яг энэ хүний эрхийг хамгаалах хуулиа гаргачхаад хэрэгжүүлэх санхүүжилт нь тусгагдаагүй орж ирсэнд олон гишүүд бол шүүмжлэлтэй хандаж байгаа нь үнэн шүү.

Санал хураалт. Ганбаатар гишүүний гаргасан саналыг дэмжье гэсэн саналаар санал хураалт.

Санал хураахгүй юм уу.

Гэхдээ хараа Дэгийн тухай хуулиар энийг санал хураалгах бол эрхгүй байгаа юм байна. Яагаад гэвэл нөгөө Засгийн газраас оруулж ирсэн юун дээр бид нар яах эрхгүй. Гэхдээ Нийгмийн бодлогын байнгын хорооноос Төсвийн байнгын хороонд саналаа хүргүүлье ээ.

Ганбаатар гишүүн дэмжсэнээр санал өгсөн байна шүү. Протоколд тэмдэглээрэй.

Улсын Их Хурлын гишүүн Одонтуяа, Туваан, Жаргалмаа, Чинбүрэн, Бейсен, Анужин, Ганбаатар, Ундрам, Баярсайхан нарын гишүүдийн гаргасан санал ХӨСҮТ-ийн барилгын их засвар, Улаанбаатар Баянзүрх дүүрэг 2022-2022 санхүүжих дүн 1 тэрбум төсөл нэмэх.

Ингэхдээ эрүүл мэндийн салбарын тоног төхөөрөмж гурван тэрбумаас нэг тэрбумыг бууруулах гэсэн санал гаргасан байна.

Санал хураалт дэмжье гэдэг горимоор. 60 хувийн саналаар санал дэмжигдлээ. Гэхдээ төсөв дээр эцэслэн шийдэгдэнэ.

Дараагийнх нь дараагийнх нь эрүүл мэндийн төвийн барилга. 15 ор бүхий Өмнөговь Сэврэй сум 1 тэрбум 650 сая төгрөг гэсэн. Ажлын төсөвт өртгийг нэмэгдүүлж 3 тэрбум 152 төгрөг гэж олгох. Гэхдээ энэ чинь тэгээд нөгөө Бат-Эрдэнэ гишүүн нь нөгөө юу хаанаас гэдэг нь байхгүй байна даа.

Бат-Эрдэнэ гишүүн үг хэлье.

**Д.Бат-Эрдэнэ:** Сайн байцгаана уу? Тэгэхээр төсөвт өртгийг нь нэмэгдүүлнэ үү гэж байгаа юм. 2022 оны төсөв дээр бол ачаалал өгөхгүйгээр төсөв өртгийг нэмэгдүүлнэ гээд. Энэ ажлын одоо зураг нь бүх юм нь батлан Барилгын яамаар бол магадлал хийлгэсэн, өгөгдсөн байгаа. Би сая бас Сангийн сайдтай харилцан ярилцаж ойлголцсон. Төсөл өртгийг нэмэгдүүлье л гэж байгаа юм.

**М.Оюунчимэг:** 2022 оны төсөв дээр бол ачаалал өгөхгүйгээр зүгээр төсөвт өртгийг нэмээд явчихъя гэж.

Дэмжье гэдэг горимоор санал хураалт. 66.7 саналаар санал дэмжигдлээ.

Сангийн сайдтай өөрсдөө яриад бас яасан юм байна. Өртөг тал дээр. Бейсен гишүүнийг дэмжсэнээр бүртгээрэй.

Дараагийнх Чинзориг гишүүний гаргасан санал байна.

Эрүүл мэндийн сайдын 2022 оны төсвийн багцад төрөөс эрүүл мэндийн даатгалын шимтгэлийг нь хариуцах иргэдийн улсын төсвөөс төлөх шимтгэл, зориулалт, арга хэмжээний зардалд 163.7 тэрбум төгрөг нэмж тусгах. Ингэхдээ эрүүл мэндийн сайдын 2022 оны төсвийн төслийн улсын төсвөөс хариуцах тусламж, үйлчилгээний санхүүжилт, зориулалт арга хэмжээний төсвөөс 163.7 тэрбум төгрөгийг бууруулах.

Чинзориг гишүүн тайлбарлая.

**С.Чинзориг:** Төр хариуцах иргэд, эрүүл мэндийн даатгалын шимтгэлийг нь төр хариуцаж байгаа ахмад настан, хүүхдүүдийн шимтгэлийг төр хариуцаж байгаа юм. Тэгээд одоо бол бид нар цалингаасаа нэг хувиа төлдөг засаг төр хариуцаж байгаа иргэдийн шимтгэл, эрүүл мэндийн даатгалын шимтгэлийг хөдөлмөрийн хөлсний доод хэмжээнээс тооцоод маш одоо бага төлөөд байгаа юм. Тэгэхээр энэ чинь нөгөө шимтгэлийн орлого дотроо төр хариуцаж байгаа иргэдийн шимтгэлийн орлого нь 20 хувь хувийг эзэлдэг. Зарлага талд нь харахлаар нөгөө ахмадууд, хүүхдүүд чинь эрүүл мэндийн тусламж үйлчилгээний чинь зардлын чинь бараг 70 хувийг нь эзэлчхээд байгаа байхгүй юу.

Тэгэхээр би энэ нөгөө төр хариуцаж төсвөөс өгч байгаа санхүүжилтийнхээ хэмжээг тэгээд 80 тэрбумаар бууруулаад. Төр хариуцаж байгаа иргэдийнхээ шимтгэлийн хэмжээг тэр хэмжээгээр нэмэгдүүлээд төсвөөс өгч байгаа санхүүжилтийн 700 тэрбумаар тэр хэмжээгээр нь бууруулаад. Ингээд баланслаад тавьчих л гэж байгаа юм. Сангийн сайд бол дэмжиж байгаа. Ер нь дэмждэггүй харин дэмжээд байгаа юм.

**М.Оюунчимэг:** Эрүүл мэндийн сайд энэ дээр ямар байр суурьтай байгаа вэ? Сангийн сайд хариулах уу? Жавхлан сайд, Засгийн газрын байр суурийг энэ дээр заавал сонсох ёстой. Жавхлан сайдын микрофоныг өгье.

**Б.Жавхлан:** Тийм ээ, тийм. Чинзориг сайдын тэр саналыг дэмжиж байгаа юм. Бид нар дотроо зохицуулалт хийгээд та их гоё санал гаргачхаад битгий ингээд нөгөө сонин нэр өгөөд байна л даа. Санал дээрээ. Тийм ер нь тийм энийг дэмжиж байгаа, дэмжиж байгаа юм. Ер нь тэр нь орхигдсон байна. Ер нь бид нар яах вэ анхнаасаа бас тэгж оруулаад ирчихдэг байж гэж одоо бодогдоод байгаа юм. 700 тэрбум төгрөгийнхөө эрүүл мэндийн сайдаас өгч байгаа татаас дотроо л зохицуулалт хийгээд л 163-ыг нь салгаад төрөөс даах шимтгэл дээрээ нэрлээд оруулчхаж байгаа. Тэгээд 700-гаа тэр хэмжээгээр буруулж байна аа л гэсэн үг юм байгаа тийм.

Тэгэхээр их ойлгомжтой болж байгаа юм. Тэгээд илүү их ойлгомжтой, тодорхой болно л гэсэн үг юм байгаа юм.

**М.Оюунчимэг:** Ер нь бол зөв л дөө.

**Б.Жавхлан:** Тийм, тэгэхдээ хар аа. Даатгал дээр бол бас нэг ийм ойлголт байгаа шүү. Даатгалын шимтгэл төлж байгаа хүн болгон даатгуулагч болон даатгалын тохиолдол гаргаад одоо зардал авах албагүй шүү дээ. Даатгалын ерөнхий ойлголт маань одоо амь, даатгал гээд бүгдээрээ төлдөг. Тэрийг одоо тохиолдолд гарсан цөөхөн тохиолдолд л санхүүжилтээ авдаг шүү дээ. Бүгдээрээ авах албагүй. Эрүүл мэндийн даатгалын сан маань ч гэсэн өөрөө энэ даатгалын ерөнхий нэг ийм философиор л явмаар юм. Тэгэхээр одоо тэр хэсэг нь илүү даатгалын тохиолдол авч байгаа учраас илүү төлөх ёстой гэдэг ойлголт бас зөв үү, буруу юу гэдгийг бас ярилцах л асуудал.

Тэгвэл Чинзориг гишүүний энэ гаргасан саналын дагуу дэмжье гэдэг горимоор санал хураалт. Яагаад гэвэл энэ зүгээр л дотроо зохицуулалт хийгээд ерөнхийдөө тодорхой болгож байна л гэсэн үг байна шүү дээ.

Cанал хураалт.

80 хувиар санал дэмжигдлээ. Гишүүдийн зүгээс зарчмын зөрүүтэй санал хураалт явуулж дууслаа.

Одоо гишүүддээ хэлэхэд хоёр дахь хэлэлцэх асуудал дээр нэг санал нэмэгдэж байгаа. Энэ тогтоолтой холбоотой өөрчлөлт оруулах зүйл байгаа.

Батлут гишүүн энд тайлбарлах уу? Батлут гишүүн.

**Д.Батлут:** Нийгмийн бодлогын байнгын хорооноос эрүүл мэндийн даатгалын багц хуулийн хэрэгжилтэд хяналт тавих ажлын хэсэг гарч одоо ажилласан. Энэ чиглэлээрээ 2028 оны 5 тоот, 5 тогтоолоор Засгийн газарт одоо чиглэл өгсөн байгаа юм. Тэгээд энэ чиглэл өгсөн тогтоолын зургаа дахь заалтыг бид бүхэн дор дурссанаар найруулъя гэсэн саналыг оруулж оруулж байна.

Энд бол эрүүл мэндийн даатгалын сангаас зардлын төлбөрийг нь хариуцах өрх, сум, тосгоны эрүүл мэндийн төвөөс үзүүлэх эрүүл мэндийн анхан шатны тусламж үйлчилгээний нэг иргэнээр тооцсон төлбөрийн хэмжээг 2022 оны 1 дүгээр сарын 1-нээс хоёр дахин нэмэгдүүлэх сум, тосгоны эрүүл мэндийн төвөөс үзүүлэх эмнэлгийн тусламж үйлчилгээний гүйцэтгэлийн санхүүжилтийн хэлбэрт бүрэн шилжүүлэх гэж ингэж найруулах саналыг оруулж байгаа юм. Энэ асуудлыг хэлэлцэж байгаатай холбоотойгоор 10 дахь заалт дээр бас тодорхой өөрчлөлтийг оруулах нь зүйтэй гэж үзэж байгаа.

Тухайлах юм бол энэ 2022 оны 1 сарын 1-нээс анхан шатны эмнэлгүүдийн суурь зардлыг 2 дахин нэмэгдүүлэх юм бол өрх гэр эрүүл мэндийн төвийг хязгаарлагдмал хариуцлагатай нөхөрлөл болгож, өрхийн эрүүл мэндийн төвийн нийт ажилчдын 60-аас доошгүй хувь нь тухайн нөхөрлөлийн гишүүн байхаар хуулийг өөрчлөх асуудлыг шийдэх хэрэгтэй байгаа. Энийг 12 сарын 31-нээс өмнө одоо шийдэж ажил хэрэг болгох хэрэгтэй.

Ингэж байж одоо цаашаа хууль маань гүйцэтгэлийн санхүүжилт маань нэг хүнд оногдох суурь зардлыг нэмэгдсэнээрээ, эмч, эмнэлгийн ажилчдынхаа цалин хөлсийг одоо хангалттай хэмжээгээр нэмэх боломж бололцоо бүрдэж өгнө гэж одоо үзэж байна.

Баярлалаа.

**М.Оюунчимэг:** Нийгмийн бодлогын байнгын хорооноос гарсан ажлын хэсэг бол энэ зунжингаа ажиллаад яг энэ бол бодит хийх ёстой байдал гэдэг нь бол бүх шатлалын эмнэлэг, аймаг, орон нутаг дээр харагдсан. Тэгээд сая Сангийн сайд өөрөө уулзлаа, Эрүүл мэндийн сайд уулзлаа. Тэгээд энэ тогтоолоор Засгийн газарт чиглэл өгчихвөл 2022 оны 1 сарын 1-нээс энийг дотор нь санхүүжилтийг зарцуулах бүрэн бололцоотой гэж хэлсэн. 2022 оны 1 сарын 1-нээс хоёр дахин нэмэх асуудлыг шийдэх бүрэн бололцоо байна гэсэн дунд нь зохицуулалт хийгээд.

Энд санал хураалт явуулахаасаа өмнө дэгийнхээ хуулийн дагуу бүгдээрээ төсвийн төслийн хоёр дахь хэлэлцүүлгийг хийсэн талаарх Нийгмийн бодлогын байнгын хорооноос гаргах санал, дүгнэлтийг Улсын Их Хурлын гишүүн Санадаг-Очир Төсвийн байнгын хорооны хуралдаанд танилцуулна.

Яагаад гэвэл Төсвийн байнгын хорооны гишүүн Сандагаа гишүүн чинь. Энэ дээр санал ингээд алх цохилоо шүү.

Монгол Улсын 2022 оны төсвийн төслийн хоёр дахь хэлэлцүүлгийг хэлэлцэж дууслаа.

Одоо түрүүний Батлут гишүүний гаргасан томьёоллын дагуу Нийгмийн бодлогын байнгын хорооны 2021 оны 10 дугаар сарын Засгийн газарт чиглэл өгөх тухай 05 дугаар тогтоолд өөрчлөлт оруулах тогтоолын төслийг баталъя гэсэн горимоор санал хураалт явуулъя.

Энэ нь саяын 2022 оны 1 сарын 1-нээс гэдгээр шүү. 10 дугаар хэсэгт бас өөрчлөлт орсон байгаа. 6 болоод 10 дахь заалтад өөрчлөлт орсныг түрүүн Батлут гишүүн тайлбарласан байгаа.

Дэмжье гэдэг горимоор санал хураалт. 86.7 хувийн саналаар санал дэмжигдэж тогтоолд өөрчлөлт орлоо.

Нийгмийн бодлогын байнгын хорооны өнөөдрийн хэлэлцэх асуудал дууслаа. Идэвхтэй оролцсон Сангийн сайд Жавхлан, Эрүүл мэндийн сайд Энхболд, Хөдөлмөр, нийгмийн хамгааллын сайд Ариунзаяа болон оролцсон бүх хүмүүст талархал илэрхийлье. Энхболд сайдаа энэ 05 дугаар тогтоол бол яг амьдрал дээр бодит ингэж энэ тогтоолыг биелүүлж, хэрэгжүүлж ажиллах ёстой. Бид тэгээд тайлангаа эргээд сонсоно шүү. Бид бол бүх талаараа Эрүүл мэнд, Нийгмийн хамгаалал энэ салбарын яамдаа дэмжиж төсөв дээр бас ажиллах болно гэдгээ хэлье.

Баярлалаа.

Гишүүддээ баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ П.МЯДАГМАА